Taalibaanunge verikamah 100 dhuvas - afgaanisthaan funmin neyngey andhirikamehge thereah genbenee Taalibaanunge verikamah 100 dhuvas - afgaanisthaan funmin neyngey andhirikamehge thereah genbenee\nބުދަ 08 ޑިސެމްބަރ 2021\nތާލިބާން ހަނގުރާމަވެރިން އަފްޣާނިސްތާނުގެ ރިޔާސީ ގަނޑުވަރުގައި -- ފޮޓޯ: ރޮއިޓާސް\nޠާލިބާނުންގެ ވެރިކަމަށް 100 ދުވަސް - އަފްޣާނިސްތާން ފުންމިން ނޭނގޭ އަނދިރިކަމެއްގެ ތެރެއަށް ގެނބެނީ\nއަންގާރަ 23 ނޮވެމްބަރ 2021 | މޫސަ\nއަފްޣާނިސްތާނުގައި ތާލިބާނުންގެ ވެރިކަމުގެ ފުރަތަމަ ސަތޭކަ ދުވަސް ނިމުނީއެވެ. ފާއިތުވި ސަތޭކަ ދުވަސް ފެނުނީ ކިހިނެއްތޯ ސުވާލު ކުރާނަމަ ބުނެވޭނީ، އަފްޣާނިސްތާނު ފުންމިން ނޭނގޭ އަނދިރިކަމެއްގެ ތެރެއަށް ވެއްޓެމުންދާ ކަމަށެވެ.\n2001 ވަނަ އަހަރުގެ އޮކްޓޫބަރު މަހު އަފްޣާނިސްތާނަށް އެމެރިކާ ސިފައިން އަރައި ތާލިބާނުންގެ ވެރިކަން ވައްޓާލިތާ ވިހި އަހަރުފަހުން، އެމެރިކާ ސިފައިން އަފްޣާނިސްތާނުން ފައިބަން ފެށީ އެމެރިކާއަށް ކުރިމަތިވަމުން އައި މާލީ އަދި ސިޔާސީ ގޮންޖެހުންތަކުގެ ސަބަބުންނެވެ. ޓެރަރިޒަމާއި ދެކޮޅަށް ފެށި ހަނގުރާމައިގައި އެތައް ބަޔަކު މަރުވެ ދިޔައިރު، ހަނގުރާމަ ނިންމައި އެމެރިކާ ސިފައިން އަފްޣާނިސްތާނުން ފޭބުމުގެ ކުރިން ދެވަނަ ފަހަރަށް ޠާލިބާނުން ވަނީ އަފްޣާނިސްތާނުގެ ވެރިކަމަށް ގަދަވެގެންފައެވެ.\nއޮގަސްޓް 15، 2021 ގައި އަފްޣާނިސްތާނުވެ ވެރިރަށް ޠާލިބާނު ހަނގުރާމަވެރިންގެ ބާރުގެ ދަށަށް ދިޔައިރު، އެމެރިކާ ސިފައިން ދިޔައީ އަފްޣާނިސްތާނުން ފައިބަމުންނެވެ. އެމެރިކާ ސިފައިން ފޭބުމަށް ޠާލިބާނުން ދިން އެންމެ ފަހު މުހުލަތަކީ އޮގަސްޓް 31 އެވެ.\nއެމެރިކާ ސިފައިން ފައިބައިގެން ދިޔައިރު ރެފިއުޖީންގެ ގޮތުގައި އެތައް ހާސް ބަޔަކު ގެންދިޔަ ނަމަވެސް، އަފްޣާނިސްތާނުން ފައިބަން ބޭނުންވެ ނުފޭބިފައިވާ އެތައްހާސް ބަޔަކު އަދިވެސް އެބަތިއްބެވެ. އޭގެ ތެރޭގައި އެކި އެކި ގޮތް ގޮތުން އަފްޣާނިސްތާނުގެ ހަނގުރާމައިގައި އެމެރިކާއަށް އެހީތެރިވި މީހުން ހިމެނެއެވެ.\nއަފްޣާނިސްތާނުގައި ބާރުވެރިކަން ޠާލިބާނުންގެ އަތްމައްޗަށް ދިޔަތާ 100 ދުވަސް ވިއިރު ފެންނަމުން ދަނީ އިންސާނީ ބޮޑު ކާރިސާއެއް އުފަންވަމުން އަންނަ މަންޒަރެވެ. ބޮންގޮއްވުމާއި، މުޒާހަރާތަކާއި، އިޤުތިޞާދު ފުނޑުފުނޑުވުމާއިއެކު ހައިހޫނުކަން ދަނީ ފެތުރެމުންނެވެ.\nއަފްޣާނިސްތާނުގެ އާބާދީއަކީ ގާތްގަނޑަކަށް 40 މިލިޔަން މީހުންނެވެ. ފާއިތުވި 100 ދުވަހަށް ބަލާއިރު އާބާދީގެ %95 މީހުންނަށް ހައިހޫނުކަން ފިލާވަރަށް ކާބޯތަކެއްޗެއް ނުލިބެއެވެ. އާބާދީގެ %50 މީހުން ބަނޑަށް ޖެހިދާނެ ކަމުގެ ބިރު މިހާރު އޮތީ ބޮޑުވެފައެވެ. އެއީ 23 މިލިއަން މީހުންނެވެ. އޭގެ ތެރޭގައި، އުމުރުން5އަހަރު ނުފުރޭ3މިލިއަން ކުޑަކުދިންވެސް ހިމެނެއެވެ.\nއަފްޣާނިސްތާނުގެ ހާލަތު އިތުރަށް ގޯސްވެގެން ދިޔުމުގެ ދެސަބަބެއްވެސް އެބައޮތެވެ. އެއީ ކުރިމަތިވަމުން އަންނަ ގަދަފިންޏާއި، ހަނަފަސްކަމުގެ ސަބަބުން ދަނޑުބިންތައް ހަލާކުވެފައިވުމެވެ.\nނިހާއި ބަނޑުހައި ހޫނުކަން ފެތުރިފައިވާއިރު، ކާބޯތަކެތީގެ އަގުތައް ހުރީ އިންތިހާއަށް މަތީގައެވެ. އާއިލާތައް ބަނޑަށްޖެހުމުން ސަލާމަތްވުމަށް ބައެއް މައިންބަފައިން ދަނީ އެމީހުންގެ ކުދި ޅަދަރިންވެސް ވިއްކަމުންނެވެ.\nއަފްޣާނިސްތާނު އިޤުތިޞާދީ ތަދުމަޑުކަމުގެ ތެރެއަށް ވެއްޓިގެން ދިޔައީ ބޭރު ޤައުމުތަކުގައި ހުރި އަފްޣާނިސްތާނުގެ ފައިސާ އާއި މުދާ އެމެރިކާއިން ހިފެހެއްޓުމާއި ގުޅިގެންނެވެ. އެމެރިކާގައި އެކަނިވެސް އަފްޣާނިސްތާނުގެ9ބިލިއަން ޑޮލަރު އެބަހުއްޓެވެ. އެހެން ނަމަވެސް ތާލިބާނުންނާއި އަފްޣާނިސްތާނުގެ ރައުސްމާލުތައް ހަވާލު ކުރުމަށް އެމެރިކާއިން ދެކޮޅު ހަދާފައި ވާއިރު، ޠާލިބާނުންގެ ސަރުކާރުވެސް އެމެރިކާއިން ބަލައި ނުގަނެއެވެ. އަދި ތާލިބާނުންވެ ވެރިކަމަށް 100 ދުވަސް ފުރުނު އިރު ދުނިޔޭގެ އެއްވެސް ޤައުމަކުން ރަސްމީ ސިފައެއްގައި ތާލިބާނުންގެ ސަރުކާރު ބަލައިގެންފައެއް ނުވެއެވެ.\nތާލިބާނުންގެ އެންމެ އިސްލީޑަރުންނަކީ، ޓެރަރިސްޓުންގެ ލިސްޓުގައި ހިމެނޭ މީހުންނެވެ. އެހެންކަމުން ޠާލިބާނުންގެ ސަރުކާރަށް ބައިނަލްއަޤުވާމީ މުޖުތަމައުން ލިބޭނެ އެހީތެރިކަމެއް ފެންނާކަށް ނެތެވެ.\nމީގެ އިތުރުން އަފްޣާނިސްތާނުގެ ހާލަތު ގޯސްވެގެން ދިޔަ އަނެއް ސަބަބަކީ، ފާއިތުވި 20 އަހަރު އަފްޣާނިސްތާނަށް ލިބެމުން އައި ބޭރުގެ އެހީތައް މުޅިން ހުއްޓިގެން ދިޔުމެވެ. އަފްޣާނިސްތާނުގެ ކުރީ ސަރުކާރުގެ ބަޖެޓުން %70 އިންސައްތަ އަކީ ބޭރުން ލިބޭ މާލީ އެހީއެވެ. އެއާއި އެކު އަފްޣާނިސްތާނުގެ ރައްޔިތުންނާއި އެމީހުންގެ ދިރިއުޅުން ވަރަށް ބޮޑަށް ބިނާވެފައި އޮތީ އެ އެހީތަކުގެ މައްޗަށެވެ.\nޑޮލަރުގެ ދަތިކަމާއި އެކު އަފްޣާނިސްތާނުގައި އިންފްލޭޝަން ވަނީ ވަރަށް ބޮޑަށް މައްޗަށް ގޮސްފައެވެ. ޑޮލަރެއްގެ އަގު 94.20 އަފްޣާނީއަށްވަނީ މަތިވެފައެވެ. އަފްޣާނިސްތާނުގެ ފައިސާގެ އަގު ވެއްޓެމުން ދިޔުމާއި އެކު ތެލާއި ކާބޯތަކެތީގެ އަގުތައް ދަނީ އިންތިހާއަށް މަތިވަމުންނެވެ.\nކާބޯތަކެއްޗަށް ދަތިވަމުން ދާއިރު، ހަކަތަ އުފެއްދުމަށް ބޭނުންވާ ތެޔޮ ނުލިބުމުގެ ސަބަބުން ބައެއް ސަރަހައްދުތަކުން ވަނީ ކަރަންޓާއި މުވާސަލާތީ ޚިދުމަތްތައްވެސް މެދުކެނޑިފައެވެ.\nމިހުރިހާ ކަމަކަށްވުރެވެސް ބިރުވެރިކަމަކީ އަފްޣާނިސްތާނުގެ ބާރުވެރިކަމަށް ޠާލިބާނުން އައުމާއި އެކު، އައިއެސްގެ ހަމަލާތައް އިތުރުވެގެން ދިޔުމެވެ. ޠާލިބާނުންގެ އަތްމައްޗަށް އަފްޣާނިސްތާނުގެ ބާރުތައް ފުރޮޅިގެން ދިޔަތާ7ދުވަސް ވީތަނާ، އައިއެސްއިން ވަނީ ކާބުލްއެއާޕޯޓުގެ މައިގޭޓުކައިރީގައި ޖާނުގޮއްވާލައިގެން ދިން ހަމަލާތަކުގެ 180 މީހުން މަރާލާފައެވެ. އޭގެ ފަހުން ޝިއައީންގެ މިސްކިތަކަށްވެސް2ހަމަލާއެއް ދީފައި ވާއިރު، އަސްކަރީ ހޮސްޕިޓަލަކަށާއި ޠާލިބާނުންގެ އަސްކަރީ އުޅަނދަކަށްވެސް ހަމަލާދީފައިވެއެވެ.\nމީގެ އިތުރުން ހަރުކަށި ޠާލިބާން ހަނގުރާމަވެރިންގެ އަނިޔާވެރިކަމާއި، ބައިމަދު ހަޒާރޭ ދަރިކޮޅުގެ ޝިއައީން ވަނީ ކުރިމަތިލާން ޖެހިފައެވެ.\nޠާލިބާނުން ވެރިކަމަށް އައުމަށް ފަހުގައި އޮތް އެންމެ ކަންބޮޑުވުމަކީ އިންސާނީ ހައްޤުތަކާއި އަންހެނުންގެ ހައްޤުތައް ގެއްލިގެން ދިޔުމެވެ. ޠާލިބާނުން ވަނީ މިހާރުވެސް ސްކޫލުތަކާއި ޔުނިވަސިޓީތަކުގައި ދެޖިންސްގެ މީހުން އެއްކޮށް ކިޔެވުން މަނާކޮށްފައެވެ.\nޠާލިބާނުން ބުނެފައި ވަނީ އަފްޣާނިސްތާނަށް ބަދަލުތައް ގެންނާނެ ކަމަށެވެ. އިސްލާމްދީނުގައި ފަރުދަކަށް ދީފައިވާ ކޮންމެ މިނިވަންކަމެއް ދޭނެ ކަމަށެވެ. އެހެން ނަމަވެސް ޠާލިބާނުން ވާހަކަ ދައްކާގޮތަށް ކަންކަން ހިނގަމުންދާނެ ކަމަށް ނުބެލެވޭ ކަމުގައި އަފްޣާނިސްތާނުގެ ރައްޔިތުންވެސް ވަނީ ބުނެފައެވެ.\nއަފްޣާނިސްތާނުގެ ކުރިމަގާއި މެދު ޠާލިބާނުން ބުނަނީ މިހެންނެވެ. ރޯމް ބިނާ ކުރީ އެންމެ ރެޔަކުން ނޫނެވެ. އަފްޣާނިސްތާނު ބިނާކުރުމަށް ވަގުތު ބޭނުންވެއެވެ.\nކައިވެންޏާއެކު ބަދަލުވި ލޯފަން ޒުވާނާގެ ދިރިއުޅުން!\nދިމީ މި ކިޔައިދެނީ ފޮތް ކިޔަން ދަރިފުޅު އާދަކުރުވާނެ ގޮތްތަކެއް\nލޯފަން އެކަމަކު ހިތްވަރުގަދަ ތިން ބެއިން\nބޮމުގެ ހަމަލާގެ ތުހުމަތުގައި ހައްޔަރު ކޮށްފައިވާ މީހުންގެ ބަންދުގެ މުއްދަތު އިތުރުކޮށްފި\n" ބޭނުން ވަނީ ވެރިކަން. އެހެން ކަމެއް ނޫން."\nމެޑަމް ފަޒުނާގެ ނޫ ލިބާސް: ހިތްތިރިކަމުގެ ނަމޫނާއެއް\nމިހާރަށްވުރެ ރަނގަޅަށް ޖަލުގައި ރިހެބިލިޓޭޝަން ޕްރޮގްރާމްތައް ހިންގުމަށް ދަނީ މަސައްކަތްކުރަމުން - ކޮމިޝަނަރ އޮފް ޕްރިޒަންސް\nޢުމަރު ނަޞީރުގެ މައްޗަށް ދަޢުވާކުރުމަށް ފޮނުވައިފި\nޓެރަރިޒަމާ ދެކޮޅަށް މަސައްކަތް ކުރާނެ ސެންޓަރެއް ހުޅުވައިފި\nސިފައިންގެ މީހާއަށް އަނިޔާ ކުރި މައްސަލައިގައި ތިން މީހަކު ހައްޔަރުކޮށްފި\nCopyright © 2019 Outreach.


އަތޮޅުތަކަށް ބޭނުންވާ 96 އެމްބިއުލާންސް ގެނައުމަށް އެސްޓީއޯއާއި ހަވާލުކޮށްފި އަތޮޅުތަކަށް ބޭނުންވާ 96 އެމްބިއުލާންސް ގެނައުމަށް އެސްޓީއޯއާއި ހަވާލުކޮށްފި\nއަތޮޅުތަކަށް ބޭނުންވާ 96 އެމްބިއުލާންސް ގެނައުމަށް އެސްޓީއޯއާއި ހަވާލުކޮށްފި\n96 އެމްބިއުލާންސް ގެނައުމަށް އެސް.ޓީ.އޯއާއި ހަވާލުކުރުމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: ހެލްތު މިނިސްޓްރީ\nއަތޮޅުތެރެއަށް ބޭނުންވާ 96 އެމްބިއުލާންސް ގެނައުމަށްޓަކައި ސްޓޭޓް ޓްރޭޑިންގ އޯގަނައިޒޭޝަން، އެސް.ޓީ.އޯ.އާއި ހަވާލުކޮށްފިއެވެ.\nމިކަމަށްޓަކައި ބޭއްވި ޚާއްސަ ރަސްމިއްޔާތެއްގައި ފިނޭންސް މިނިސްޓްރީއާއި އެސް.ޓީ.އޯއާއެކު ހެލްތު މިނިސްޓްރީން ވަނީ މިކަމުގެ އެއްބަސްވުމުގައި ސޮއިކުރައްވާފައެވެ.\nއެސްޓީއޯގައި ކުރިއަށްދިޔަ މި ރަސްމިއްޔާތުގައި މިނިސްޓްރީ އޮފް ހެލްތުގެ ފަރާތުން މި އެއްބަސްވުމުގައި ސޮއިކުރެއްވީ މިނިސްޓަރ އަޙްމަދު ނަސީމެވެ. މިނިސްޓްރީ އޮފް ފިނޭންސްގެ ފަރާތުން ސޮއިކުރެއްވީ މިނިސްޓަރ އިބްރާހީމް އަމީރެވެ. އަދި އެސް.ޓީ.އޯގެ ފަރާތުން ސޮއިކުރެއްވީ މެނޭޖިންގ ޑިރެކްޓަރ ޙުސައިން ޢަމްރެވެ.\n96 އެމްބިއުލާންސް ގެނައުމަށް އެސް.ޓީ.އޯއާއި ޙަވާލުކުރުމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: ހެލްތު މިނިސްޓްރީ\nމި ރަސްމިއްޔާތުގައި ވާހަކަފުޅު ދައްކަވަމުން ހެލްތު މިނިސްޓަރ އަހުމަދު ނަސީމް ވިދާޅުވީ، އަލަށް މިގެނެވޭ އެމްބިއުލާންސްތަކުގެ ސަބަބުން ޚިދުމަތް އިތުރަށް ފުޅާވެ، އަތޮޅުތެރޭގައި މިހާރު ކުރިމަތިވަމުންދާ ގިނަ ގޮންޖެހުންތަކަށް ޙައްލު ލިބިގެންދާނެ ކަމަށެވެ. އަދި އެމްބިއުލާންސްގެ ޚިދުމަތަކީ ކޮންމެ ރަށަކަށްވެސް މުހިންމު ޚިދުމަތެއްކަން ފާހަގަކުރައްވައި، ބައެއް ރަށްތަކުގައި އެމްބިއުލާންސް ހަލާކުވެ ޚިދުމަތް މެނދުކެނޑިފައި އޮތުމުގެ ސަބަބުން ގިނަ ދަތިތައް ކުރިމަތިވަމުންދާ ކަމަށް މިނިސްޓަރ ވިދާޅުވިއެވެ.\nމި އެމްބިއުލާންސްތައް ގެނެވި، އަތޮޅުތެރޭގައި ޚިދުމަތް ދޭން ފެށުމުން، ކާރިސާގެ ވަގުތުތަކުގައްޔާއި، އެކްސިޑެންޓްތަކުގައި ބަލިމީހުންނަށް ފޯރުކޮށްދޭންޖެހޭ ޞިއްޙީ ކުއްލި ފަރުވާ ފަސޭހަކަމާއެކު ދެވިގެންދާނެކަމަށްވެސް ހެލްތު މިނިސްޓަރ ވިދާޅުވިއެވެ.\nއެސް.ޓީ.އޯއާއެކު މިވެވުނު އެއްބަސްވުމުގެ ދަށުން، އަތޮޅުތަކަށް ބޭނުންވާ 96 އެމްބިއުލާންސް ރާއްޖެގެނެސް މިނިސްޓްރީއާ ޙަވާލުކުރުމަށް ދީފައިވަނީ 180 ދުވަހުގެ މުއްދަތެކެވެ.\nކޯވިޑަށް ފަރުވާ ހޯދަމުންދިޔަ 68 އަހަރުގެ ދިވެއްސަކު ނިޔާވެއްޖެ\nކޯވިޑް-19 : އިތުރު 218 މީހުން ޕޮޒިޓިވްވެއްޖެ\nފެނާއި ނަރުދަމާގެ މައި ހޮޅި ހިތާދޫގެ ބޮޑުބައެއްގައި އަޅާ ނިމިއްޖެ


Kulhudhufuttaai Thinadhoo port tharahgee kurun MTCC ah\nކުޅުދުއްފުއްޓާއި ތިނަދޫ ޕޯޓް މަސައްްކަތް އެމްޓީސީސީއަށް\nކުޅުދުއްފުި އަދި ތިނަދޫ ޕޯޓް ތަރައްގީ ކުރުމުގެ އެއްބަސްވުމުގައި ސޮއިކުރުމުގެ ރަސްމިއްޔާތު ތެރެއިން --- ފޮޓޯ: އެމްޕީއެލް\nހދ. ކުޅުދުއްފުށީ ރީޖަނަލް ޕޯޓު އާއި ގޑ. ތިނަދޫ ރީޖަނަލް ޕޯޓު ތަރައްގީ ކުރުމުގެ މަސައްކަތް އެމްޓީސީސީއާއި ހަވާލުކޮށްފި އެވެ.\nއެމްޓީސީސީގެ ހެޑް އޮފީހުގައި މިއަދު ބޭއްވި ރަސްމިއްޔާތެއްގައި އެއްބަސްވުމުގައި އެމްޕީއެލްގެ ފަރާތުން ސޮއިކުރެއްވީ ސީއީއޯ ޝާހިދު އަލީ އާއި ޗީފް އިންޖީނިއާ އާދަމް މުހައްމަދެވެ. އެމްޓީސީސީގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމްއާއި ސީއޯއޯ ޝާހިދު ހުސައިން މޫސާއެވެ.\nކުޅުދުއްފުށި ރީޖަނަލް ޕޯޓުގެ ރީޑިވެލޮޕްމަންޓް މަޝްރޫއުގެ ދަށުން، ފަޅު ފުންކުރުމާއި އައު މަގަތު ފާލަމެއް ހެދުމުގެ އިތުރުން ރިވެޓްމަންޓް ޖެހުމާއި ނެރުބައްތި ޖެހުން ހިމެނެއެވެ.\nމީގެއިތުރުން، އެޑްމިނިސްޓްރޭޓިވް އިމާރާތެއް ގާއިމުކުރުމާއި ވޯކްޝޮޕް އިމާރާތެއް ގާއިމުކުރުމާއި އެންވަރަމެންޓަލް އިމްޕެކްޓް އެސަސްމެންޓެއް ހެދުން ހިމެނެ އެވެ.\nތިނަދޫ ރީޖަނަލް ޕޯޓު ޑިވެލޮޕްމެންޓް މަޝްރޫޢުގެ ދެވަނަ ފިޔަވަހީގެ ދަށުން، ޕޯޓް އެޑްމިނިސްޓްރޭޓިވް އިމާރާތެއް ގާއިމުކުރުމާއި، ގާޑް ހައުސް އިމާރާތަކާއި، ވެއާހައުސް އަދި ވޯކްޝޮޕް އިމާރާތެއްގެ އިތުރުން ނެރުބައްތި ހަރުކުރުމާއި ފެންޑާ ހަރުކުރުން ހިމެނެއެވެ.\nކުޅުދުއްފުށީ ރީޖަނަލް ޕޯޓުގެ މަސައްކަތް އެމްޓީސީސީއާއި ހަވާލުކުރީ 495 ދުވަހުގެ ތެރޭގައި ނިންމުމަށެވެ. އެއީ 138،980،244.28 ރުފިޔާގެ މަޝްރޫއެކެވެ. އަދި ތިނަދޫ ރީޖަނަލް ޕޯޓު މަސައްކަތް ހަވާލުކުރީ 330 ދުވަހުގެ ތެރޭގައި ނިންމުމަށެވެ. އެއީ 17،864،369.16 ރުފިޔާގެ މަޝްރޫއެކެވެ.\nއެމްޓީސީސީ މޯލްޑިވްސް ޕޯޓްސް ލިމިޓެޑް ގދ. ތިނަދޫ + ކުޅުދުއްފުށި\nތިނަދޫގައި ސަރަހައްދީ ބަނދަރެއް ހަދަން ހަވާލުކޮށްފި\nތިނަދޫ އިސްލާމީ މަރުކަޒު މަރާމާތުކުރަނީ\nދެ ރަށެއްގެ ގޮނޑުދޮށް ހިމާޔަތް ކުރުން އެމްޓީސީސީއަށް\nތިނަދޫގެ އިންޑަސްޓްރިއަލް ޒޯނަށް ބިން ހިއްކުން އެމްޓީސީސީއަށް


އިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކޮށްދޭނެފަރާތެއް ހޯދުން\nމިކޮމިޝަނުން ދޭ މަޢުލޫމާތާއި އެއްގޮތަށް އިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކޮށްދޭނެ ފަރާތެއް ހޯދުމަށް ކުރެވުނު ނަންބަރު: A)AD-2019/264)( ނޮވެމްބަރ 26، 2019) އިޢުލާނާއި ގުޅިގެން އަންދާސީ ހިސާބު ހުށަހެޅުމަށް އެކަށީގެންވާ އަދަދަށް ވަޑައިގެންފައި ނުވާތީވެ އެ އިޢުލާނު ބާޠިލްކޮށް، މި ކޮމިޝަނަށް އިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކޮށްދޭނެ ފަރާތެއް ހޯދުމަށް އަލުން އިޢުލާން ކުރަމެވެ.\nއިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކުރުން\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ޑިސެމްބަރ 10 ވާ އަންގާރަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2019ޑިސެމްބަރ 11 ވާ ބުދަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 11 ޑިސެންބަރު 2019 1000


FAM ge inthihaabu nubaahvan AG lafaadheefi\nއެފްއޭއެމްގެ އިންތިހާބު ނުބާއްވަން އޭޖީ ލަފާދީފި\nއެފްއޭއެމް ހައުސް: އެއިދާރާގެ އިންތިހާބު ނުބާއްވަން އެޓާނީ ޖެނެރަލް ލަފާދެއްވީ މީގެ ކުޑައިރުކޮޅެއްކުރިން.\nއެފްއޭއެމުގެ އިންތިހާބު ނުބާއްވަން އެޓާނީ ޖެނެރަލް އޮފީހުން ލަފާދީފި އެވެ.\nއޭޖީ އޮފީހުން ބުނެފައިވަނީ އެފްއޭއެމުގެ އާ އަސާސީ ގަވާއިދަކީ ހޯމް މިނިސްޓްރީން ފާސްކޮަށްފައިވާ އެއްޗަކަށްނުވާތީ އެ ގަވާއިދިގެ ދަށުން އިންތިހާބު ނުބޭއްވޭނެ ކަމަށެވެ.\nއޭޖީ މި ގޮތަށް ލަފާދެއްވީ ސަރުކާރާއި އެފްއޭއެމަށް އެއްބަސްވުމަށް ނާދެވުމުން މިރޭ ބާއްވަން ހަމަޖެހިފައިވާ އެފްއޭއެމުގެ އިންތިހާބު ބޭއްވުމާމެދު އެޓާނީ ޖެނެރަލްގެ ލަފަޔަކަށް ދެ ފަރާތުންވެސް އެދުމުންނެވެ.\nއެފްއޭއެމުގެ އިންތިހާބާ ބެހޭ ގޮތުން ޔޫތު މިނިސްޓްރީ އާއި ހޯމް މިނިސްޓްރީން ބުނަނީ އިންތިހާބު ބާއްވައިގެންނުވާނެ ކަމަށެވެ. އެއީ އެފްއޭއެމުގެ އަސާސީ ގަވާއިދު ހޯމް މިނިސްޓްރީގައި ރަޖިސްޓްރީކޮށްފައިނުވާތީ އެވެ. ނަމަވެސް އެފްއޭއެމުން ބުނަނީ ހޯމް މިނިސްޓްރީގެ ބޭފުޅުން ތިއްބަވައިގެން އިސްލާހުކުރި ގަވާއިދު ސެޕްޓެމްބަރު މަހުގެ 19 ވަނަ ދުވަހު ރަޖިސްޓްރީކުރަން ފޮނުވި ކަމަށެވެ. އަދި ހޯމް މިނިސްޓްރީން ބޭނުންވުމުން މިދިޔަ ހޯމަ ދުވަހު އަސާސީ ގަވާއިދުގެ ދިވެހި ކޮޕީ ވެސް ހުށަހެޅި ކަމަށެވެ.\nމި މައްސަލަ މިހެން އޮތްއިރު މިރޭ އިންތިހާބު ނުބޭއްވިއްޖެނަމަ ދުނިޔޭގެ ފުޓްބޯޅަ ޖަމިއްޔާއިން ރާއްޖެ ސަސްޕެންޑްކުރާނެ އެވެ. އެއީ މި މަހުގެ 30ގެ ކުރިން އިންތިހާބު ބާއްވަން ފަހު ފުރުސަތު ދީފައިވާއިރު، އެ އިންތިހާބަށް ފީފާ އާއި އޭއެފްސީގެ އޮފިޝަލުން ވެސް މިހާރު ރާއްޖެ ވަޑައިގެންފައިވާތީ އެވެ. ފިފާއިން ބުނަނީ އެފްއޭއެމް ހިންގަންވާނީ ސަރުކާރުގެ އެއްވެސް ނުފޫޒެއްނެތި ކަމަށެވެ. އަދި ސަރުކާރުން ނުފޫޒު ފޯރުވާނަމަ ރާއްޖެ ސަސްޕެންޑްކުރާނެ ކަމަށެވެ.\nއެފްއޭއެމުގެ އިންތިހާބަށް ކުރިމަތިލައްވާފައިވަނީ ނޯމަލައިޒޭޝަން ކޮމިޓީގެ ޗެއާމަން މުހައްމަދު ޝަވީދު އެކަންޏެވެ.\nއެފްއޭއެމުގެ އިންތިހާބު މިރޭ ނުބޭއްވިއްޖެނަމަ ރާއްޖެއާ މެދު ފީފާއިން ފިޔަވަޅު އަޅާނެ ކަމަށާއި އެކަން މެދުވެރިވެއްޖެނަމަ އެކަމުގެ ޒިންމާ ނަގްނަޖެހޭނީ ހޯމް މިނިސްޓްރީން ކަމަށް އެފްއޭއެމުން ވަނީ ބުނެފަ އެވެ.\nއެފްއޭއެމްގެ އިންތިހާބު އެޓާނީ ޖެނެރަލް މުހައްމަދު ޝަވީދު


މިދެން ކަލަ ގޮވަނީއެއް ނޫން، ކޮންމެ ބައެއް ވެސް ވެރިކަމަށް އަންނަނީ ޖޭޕީ އާއި ހެދި: ގާސިމް | | Sangu News\nމިދެން ކަލަ ގޮވަނީއެއް ނޫން، ކޮންމެ ބައެއް ވެސް ވެރިކަމަށް އަންނަނީ ޖޭޕީ އާއި ހެދި: ގާސިމް\n5 ނޮވެމްބަރ 2019 - 20:05\nޖުމްހޫރީ ޕާޓީގެ ލީޑަރު ގާސިމް އިބްރަހިމް -- ފޮޓޯ: ސޯޝަލް މީޑިއާ\nކޮންމެ ސަރުކާރެއް ވެސް އުފެދިގެން އަންނަނީ ޖުމްހޫރީ ޕާޓީގެ ސަަބަބުން ކަމަށާއި، ޕާޓީ ލައްވާ ހަރަދުތަކެއް ކުރުވުމަށްފަހު ގައުމުގެ ހައްގުގައި ވާހަކަ ދައްކަން ފެށުމާއި އެކު ސަރުކާރުން ބޭރުކޮށްލަނީ ކަމަށް ޖުމްހޫރީ ޕާޓީގެ ލީޑަރު އަދި ރައްޔިތުން މަޖިލީހުގެ މާމިގިލީ ދާއިރާގެ މެމްބަރު ގާސިމް އިބްރާހިމް ވިދާޅުވެއްޖެއެވެ.\nސަރުކާރު ހިންގާ ކޯލިޝަންގައި ހިމެނޭ ޖޭޕީއާ އަލަށް ގުޅުނު މެމްބަރުންގެ ފޯމް އެ ޕާޓީއާ ހަވާލުކުރުމަށް ބޭއްވި ރަސްމިއްޔާތުގައި ގާސިމް ވިދާޅުވީ ކޮންމެ ސަރުކާރަކާއި އެކުވެސް ގުޅިގެން މަސައްކަތް ކުރުމަށްފަހު ސަރުކާރާއި ދިމާކޮށްގަންނަނީ އެ ޕާޓީން ނޫން ކަމަށެވެ. ކޮންމެ ސަރުކާރެއް ވެސް އަންނަނީ ޖުމްހޫރީ ޕާޓީގެ ސަބަބުން ކަމަށް ވިދާޅުވުމަށްފަހު ގާސިމް ވިދާޅުވީ "މިއީ ކަލަ ގޮވުމެއް ނޫން" ކަމަށެވެ.\nގާސިމް ވިދާޅުވީ، ޖުމްހޫރީ ޕާޓީ މެދުވެރިކޮށް ދިވެހި ރައްޔިތުންނަށް ރަނގަޅު ގޮތެއް ހޯދުމަށް މަސައްކަތް ކުރާތީ ސަރުކާރުތަކުން އޭނާދެކެ ވަރަށް ޖެހިލުން ވާ ކަމަށެވެ. އެހެން ނަމަވެސް ގައުމަށް މަންފާއެއް ހޯދައި ދިނުމަށްޓަކާ ބަސްތައް ބުނަމުންދާތީ އެތައް ދުއްތުރާތަކާއި ޖެއްސުންތަކާއި ކުރިމަތު ކުރުވާފައިވާކަމަށް ގާސިމް ވިދާޅުވިއެވެ. ގާސިމް ވިދާޅުވީ، މީގެ ކުރީގެ ސަރުކާރުތަކުން ޖެއްސުން ކުރިޔަސް އެ ބައެއް ވެރިކަމަށް އަންނަނީ ވެސް އޭނާގެ ސަބަބުން ކަމަށެވެ. އަދި ހަރަދުތައް ވެސް ކުރުވައިގެން ކަމަށެވެ.\nޖުމްހޫރީ ޕާޓީއަކީ، މަލްޓި ޕާޓީ ސިސްޓަމްގެ ދަށުން އެންމެ ފުރަތަމަ އުފެދިގެން އައި ސިޔާސީ ޕާޓީތަކުން ސިޔާސީ ޕާޓީއެއްކަން ފާހަގަ ކުރައްވާ ގާސިމް ވިދާޅުވީ އޭގެ ކުރިން އުފެދުނު ޕާޓީތައް ވެސް މިއަދު ނެތިގެން ގޮސްފައިވާ ކަމަށެވެ.\nގާސިމް ވިދާޅުވީ އޭނާ ކުރައްވަމުން ގެންދަވަނީ ގައުމުގެ ހައްގުގައި ކުރައްވާ މަސައްކަތެއް ކަމަށާއި އެކަމަކު ކުރީގެ ކޮންމެ ސަރުކާރަކުވެސް ޖުމްހޫރީ ޕާޓީ ސަރުކާރު ކޯލިޝަނުން ބޭރުކޮށްލީ ކަމަށް އޭނާ ވިދާޅުވި އެވެ.\n"އަޅުގަނޑުމެނެއް ނޫން ކޯލިޝަން ސަރުކާރެއް އުފެދިގެން އައިމަ ސަރުކާރާ ދިމާކުރަނީ. އެކަމަކު އެ އުފެދޭ ސަރުކާރަކުން އަޅުގަނޑުމެންނާ ދޭތެރޭ ކަންތައް ކުރާގޮތުން އެ ބޭފުޅުން އަމިއްލައަށް ކަންތައް ކުރަމުން ކުރަމުން ގޮސް އެންމެ ފަހުން ކެތް ނުވެގެން ބޭރުކޮށްލަނީ. އެ ބޭފުޅުންގެ ގައުމީ މަޖިލީހުން ނިންމާފައި ނުވަތަ ކައުންސިލުން ނިންމާފައި ބޭރުކޮށްލީ. ބޭރުކޮށްލާފައި އަދި ނިންމާލަނީއެއް ނޫން. އަޅުގަނޑުމެންގެ ތެރެއިން މީހުން ވެސް ގެންގޮސް ޖަލަށް އަޅާ،" ގާސިމް ވިދާޅުވި އެވެ.\nގާސިމް ވިދާޅުވީ ސިޔާސީ ގޮތުން އޭނާއާއި ކިތަންމެ "ޖައްސާލައިގެން" އުޅުނަސް މިއީ ވަކި ބައެއްގެ މަންފާއަށް ކުރާ މަސައްކަތެއް ނޫން ކަމަށެވެ. މިހާތަނަށް ސިޔާސީ މަސައްކަތުގައި ދެމި ހުންނެވީ ރައްޔިތުންގެ ހައްގުގައި ކަމަށާއި ކުރިޔަށް އޮތ ްތަނުގައި ވެސް މަސައްކަތް ކުރާނީ ރައްޔިތުންގެ ހައްގުގައި ކަމަށް ގާސިމް ވިދާޅުވިއެވެ.\nވޭތުވެ ދުވަސްތަކުގައި އާއިލާ އާއި ވިޔަފާރިއަށް އެކި ގޮތްގޮތުން ގެއްލުންތައް ދީފައިވާކަން ފާހަގަކުރައްވާ ގާސިމް ވިދާޅުވީ އޭރުވެސް އަމިއްލަ މަސްލަހަތު އިސްކުރެއްވި ނަމަ ފައިދާ ލިބުނީސް ކަަށެވެ. އެހެން ނަމަވެސް، އޭނާ ބެލީ އަދި އެކި ގޮތްގޮތުން ގައުމަށް ކުރިއެރުން އައިސް އިޖްތިމާއީ ގޮތުން އެހީތެރިކަން ފޯރުކޮށްދިނުމަށް ކަމަށް ގާސިމް ވަނީ ވިދާޅުވެފައެވެ.\nގާސިމް ވިދާޅުވީ 1984 ވަނަ އަހަރުން ފެށިގެން ކުރަމުންދާ މަސައްކަތަކީ ރައްޔިތުންގެ ހައްގުގައި ކުރަމުންދާ މަސައްކަތްތަކެއް ކަމަށެވެ. އަބަދުވެސް އޭރަކު އޮންނަ ސަރުކާރަކާއި ގުޅިގެން މެދުކެނޑުމެެއްނެތި މަސައްކަތް ކުރަނީ ރައްޔިތުންނަށް ހެޔޮ ގޮތް ހޯއްދަވައި ދެއްވަން ކަމަށެވެ.\nގާސިމް ވިދާޅުވީ އޭނާގެ އަމިއްލަ މަންފާއަށް އެއްވެސް މަސައްކަތެއް ކުރާނަމަ ކަންކަމަށް ބަހެއް ނުބުނާނަނެ ކަމަށެވެ. އެހެން ނޫނީ ނަމަ އޭނާ އުޅޭނީ އެންމެން ހިތް ރުސައިގެން ކަަމަށެވެ. އަދި އުޅޭނީ ވެސް "އެތިކޮޅު ޖަހާލައިގެން، ހިހޫތަނުން ފެންބޮއެ، ކައިގެން" ކަމަށް ގާސިމް ވިދާޅުވިއެވެ.\nގާސިމް ވިދާޅުވީ އޭނާގެ އެހީގައި އެތައް ހާސް ބަޔަކަށް ޑިގްރީއަށް ވެސް ކިޔަވައިދީފައިވާނެ ކަމަށެވެ. އަދި އޭނާއަކީ އެތައް ބައެއްގެ ފުރާނަ ސަލަމާތްވުމުގެ މެދުވެރިއެއް ކަމަށް ވެސް ގާސިމް ވަނީ ކުނުޒޫގައި ބޭއްވި ޖަލްސާގައި ވިދާޅުވެފައެވެ. އަދި އެތައް ބައެއްގެ ފުރާނަ އޭނާއަށް ސަލާމަތްކޮށްދެވުނުއިރު އެއީ މާތްﷲ ހަވާލު ކުރެއްވި އަމާނާތެއްގެ ގޮތުގައި ގާސިމް ވަނީ ފާހަގަ ކުރައްވާފައެވެ. އެހެން ނަމަވެސް، އެއްވެސް އެހީއެއްގެ ބަދަލެއް ދިނުމަށް ދުވަހަކުވެސް އެދިފައި ނޯންނާނެ ކަމަށް ގާސިމް ވިދާޅުވިއެވެ.\n"އެހީއެއް ވެދީފައި އޮތީތީ އޭގެ ބަދަލުގައި އަޅުގަނޑަށް ވޯޓް ދޭށޭ އެއްވެސް މީހަކު ކައިރީގައި ބުނެފައެއް ނޯންނާނެ. ނަމަވެސް އެހެން ބޭފުޅުންނަށް ވެރިކަން ހޯއްދަވައި ދެއްވަން މީހުން ކައިރީ އާދޭސްކޮށްފައި ވާނެ" ގާސިމް ވިދާޅުވިއެވެ.\nކުނޫަޒުގައި ބޭއްވި ޖަލްސާގައި ގާސިމް ވަނީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކުރައްވާ ފާޑުވިދާޅުވެ ވާހަކަ ދައްކަވާފައެވެ. އަދި އެމަނިކުފާނު ރައީސް ސޯލިހްގެ ވެރިކަން ބަދަލު ކުރުމަށް މަސައްކަތް ކުރަމުން އަންނަކަމަށް ދޭހަވާ މޭރުމަކުން ގާސިމް ވާހަކަ ދެއްކެވިއެވެ.\nރައީސް ނަޝީދާއި، އެމްޑީޕީގެ ބައެއް ފަރާތްތަކަށް ފާޑުވިދާޅުވެ ވާހަކަ ދެއްކެވި ނަމަވެސް، ރައީސް ސޯލިހަށް ތައުރީފް ކުރައްވަމުން ގާސިމް ވިދާޅުވީ ރައީސް ޞާލިހް ވަނީ "އަނިޔާ ލިބުނު މީހުން އެކަންކަމުން މިންޖުކޮށްދެއްވާފައި" ކަމަށެވެ. ގާސިމް ވިދާޅުވީ ކަންކަން ކުރެވޭނީ ކެތްތެރިވެގެން ކަމަށާއި ކެތްތެރިކަމާއި އެކު ރައީސް ޞާލިހް ކަންތައްތައް ކުރައްވަމުން ގެންދަވާ ކަމަށެވެ.


ރަތްމަންދޫ އަކީ ރާއްޖޭގެ އިރުމަތީ ބިތުގައި މާލެއާއި ގާތްގަނޑަކަށް 75 މޭލު ދުރުގައި އޮންނަ ރަށެކެވެ. ރަތްމަންދޫ އަކީ އާބާދީ މަދު އާބާދީއާއި އެކަށޭނަ ބިމެއް އެކުލެވޭ ރަށެކެވެ. އާބާދީ އަކީ 219 އެވެ. އެއީ، 109 އަންހެނުންނާއި 110 ފިރިހެނުންނެވެ. މިރަށަކީ ރުއްގަލުގެ ބޭސްވެރިކަމަށް މުޅި ރާއްޖެއަށް މަސްހޫރު ރަށެކެވެ. 1968 ވަނައަހަރުގެ ތެރޭގައި ސުމުއްވުލް އަމީރު އިބްރާހިމް ނާސިރު ރަންނަބަނޑޭރި ކިލެގެފާނުގެ ވެރިކަމުގައި މިރަށުގެ މީހުންވަނީ މިއަތޮޅު މުއްޔަށް ބަދަލުކުރައްވާފައެވެ. މިގޮތުން7އަހަރުދުވަހުގެ މުއްދަތެއްގައި މިރަށުގެ ރައްޔިތުން މިއަތޮޅު މުލީގައި ދިރިއުޅުމަށްފަހު އެނބުރި މިރަށަށް ހިޖްރަކޮށްފައިވަނީ 1975 ވަނައަހަރުގައެވެ.\nމިރަށުގެ ބޮޑުމިނުގައި 26.26 ހެކްޓަރ ހުރެއެވެ. މީހުން ދިރިއުޅުމަށް ބޭނުންކުރާ ބިމުގެ ބޮޑުމިނުގައި 2.6 ހެކްޓަރ ހުރެއެވެ.\nމިރަށުގެ ރައްޔިތުންނަކީ ދަރިންނަށް ތަޢުލީމް ދިނުމަށް ބުރަ މަސައްކަތްތަކެއް ކުރަމުންދާ ބައެކެވެ. މިގޮތުން މިރަށުގެ ރ.ކ ކޮމިޓީއާއި ރަށުގެ ރައްޔިތުން ގުޅިގެން 2000 ވަނަ އަހަރުން 2007 ވަނައަހަރުގެ ނިޔަލަށް ފައިސާ ޙަރަދުކޮށްގެން ބިދޭސީ ޓީޗަރެއް ރަށުގެ ސްކޫލަށް ހޯދާފައިވެއެވެ. މިރަށު ސްކޫލްގައި ގްރޭޑް7އާއި ހަމައަށް ކިޔަވައި ދެއެވެ. އަދި ތުއްތު ކުދިންނަށް ކިޔަވައި ދިނުމަށްޓަކައި ރަށުގައި 1 ޕްރީސްކޫލް ހިނގަމުންދެއެވެ.\nޞިއްޙީ ޚިދުމަތް ދިނުމަށް ރަށުގައި ހުންނަނީ އެންމެތަނެކެވެ. އެއީ ރަތްމަންދޫ ހެލްތްޕޯސްޓެވެ. މިރަށު ހެލްތްޕޯސްޓްގައި ޑޮކްޓަރެއްގެ ޚިދުމަތް މިހާރު ލިބެމުންދެއެވެ. އެހެންނަމަވެސް ރަށުގައި ބޭސްފިހާރައެއް ޤާއިމްވެފައި ނެތުމުގެ ސަބަބުން ޑޮކްޓަރަށް ދައްކާ ފަރާތްތަކަށް ބޭސްލިބުމުގައި ދަތިތަކެއް ހުންނަކަން ފާހަގަކުރެވެއެވެ.\nއެންމެ ފުރަތަމަ ރަށުގެ ރައްޔިތުންނަށް ކަރަންޓް ދިނުމަށްޓަކައި3ކިލޯގެ ޖަނަރޭޓަރެއް ބޭނުން ކުރަމުން އައިނަމަވެސް 2002 ވަނައަހަރުން ފެށިގެން މިޚިދުމަތް 24 ގަޑިއިރަށް ވަނީ ބަދަލުވެފައެވެ. މީގެ އިތުރުން ދިވެހި ސަރުކާރުގެ އެހީގައި ވައިން ހަކަތަ އުފެއްދުމުގެ ނިޒާމެއް މިރަށުގައި ޤާއިމް ކުރެވި 2007 ވަނައަހަރު ރަށުގައި ކަރަންޓްގެ %95 ހިއްޞާ އިޔާދަކުރަނިވި ހަކަތައަށް ބަރޯސާވެފައިވެއެވެ. އަދި ހަމަ މިއާއެކު 2013 ވަނައަހަރުން ފެށިގެން މިރަށުގެ ކަރަންޓްގެ ޚިދުމަތް ދެމުން ގެންދަނީ ފެނަކަ ކޯޕަރޭޝަނުންނެވެ. ރަށުގެ މީހުން ދިރިއުޅޭ ހުރިހާ ގެއަކަށް ކަރަންޓްގެ ޚިދުމަތް އަންނަނީ ލިބެމުންނެވެ.


Trump Mas Dhuvas Thereygai 192 Dhogu Hadhaifi - Vaguthu\nޓްރަމްޕް މަހެއްހާ ދުވަހުގެ ތެރޭގައި 192 ދޮގު ހަދައިފި\n9 މަސް ކުރިން ( ޖޫން 21, 2020 )\nއެމެރިކާގެ ރައީސް ޑޮނަލްޑް ޓްރަމްޕް މެއި މަހުގެ 04 ވަނަ ދުވަހުން ފެށިގެން ޖޫން މަހުގެ 07 ވަނަ ދުވަހުގެ ނިޔަލަށް 192 ދޮގު ނުވަތަ ހަޤީޤަތާއި ހިލާފު ވާހަކަ ދައްކާފައިވާ ކަމަށް "ސީއެންއެން" އިން ބުނެފިއެވެ.\nސީއެންއެން އިން ގެންދަނީ މިދިޔަ އަހަރުގެ ޖުލައި މަހުގެ 08 ވަނަ ދުވަހުން ފެށިގެން ޓްރަމްޕް ހަދާ ދޮގުތައް ގުނަމުންނެވެ. ތަފާސް ހިސާބުތައް ދައްކާ ގޮތުގައި ޓްރަމްޕްގެ ދޮގުތައް ގުނަން ފެށި ފަހުން އެވްރެޖްކޮށް ދުވާލަކު 7.7 ދޮގު ޓްރަމްޕް ވަނީ ހަދާފައެވެ.\nޓްރަމްޕް އެންމެ ފަހުން ހެދި 192 ދޮގުގެ ތެރެއިން 61 ދޮގަކީ ކޮވިޑް-19 އާއި ގުޅޭ ގޮތުން ހަދާފައިވާ ދޮގުތަކެވެ. މެއި މަހާއި ޖޫން މަހު ޓްރަމްޕް އެންމެ ގިނައިން ދޮގު ހަދާފައި ވަނީ ޓްވިޓާ މެދުވެރިކޮށެވެ. އޭގެ އިތުރުން "ފޮކްސް ނިއުސް" ގެ ޕްރޮގްރާމެއްގައި އަދި "އޭބީސީ ވޯލްޑް ނިއުސް ޓްނައިޓް" ޕްރޮގްރާމުގައި ވެސް ދޮގުތަކެއް ހަދާފައި ވެއެވެ.\nމިމުއްދަތުގައި ޓްރަމްޕް ހެދި އެންމެ ފާހަގަ ކޮށްލެވޭ ދޮގުތަކުގެ ތެރޭގައި ކޮވިޑް-19 އާއި ގުޅިގެން ޗައިނާ މީހުން އެމެރިކާ އަށް އެތެރެވުން މަނާ ކުރަން ނިންމީ އޭނާ ކަމަށް ޓްރަމްޕް ބުނި ބުނުން ހިމެނެއެވެ. އޭގެ އިތުރުން ކޮވިޑް-19 ޖެހިގެން މިހާރު އެމެރިކާގައި ފަރުވާ ދެމުންދާ މީހުންނަށް ބޭނުންވާ އެންމެ ވެންޓިލޭޓަރެއް ވެސް ބާކީ ނެތް ކަމަށް ބުނެ ހެދި ދޮގު ވެސް ފާހަގަ ކޮށްލެވެއެވެ. އެމެރިކާ އިން ވެންޓިލޭޓަރު ހުސްވެފައިވާ ކަމަށް ބުނެ ޓްރަމްޕް ވަނީ 23 ފަހަރަށް އެދޮގު ތަކުރާރު ކޮށްފައެވެ.\nޓްރަމްޕަކީ އެމެރިކާގެ މީޑިއާތަކުގެ މެދުގައި މަގުބޫލް ރައީސެއް ނޫނެވެ. ހާއްސަކޮށް "ސީއެންއެން" އާއި ޓްރަމްޕްގެ ގުޅުން ވަރަށް ގޯހެވެ. ޓްރަމްޕް ބާއްވާ ނޫސްވެރިންގެ ބައްދަލުވުންތަކުގައި ވަރަށް ފާޅުގައި ޓްރަމްޕް ވަނީ އެތައް ފަހަރަކު "ސީއެންއެން" ގެ ނޫސްވެރިންނަށް ފުރައްސާރަ ވެސް ކޮށްފައެވެ.\nޓްރަމްޕް އެނބުރި މީސް މީޑިއާ އަށް\nޖޫން 21, 2020 21:43\nމިރާއްޖޭގަވެސް އުޅޭނެ ތީގެ މީހެއް ދޮގެއް ހެދެން އޮތިއްޔާ ތެދެއް ނުހަދާނެ މިރާއްޖޭ މީހާ ކައިރިން ދަސްކުރީ ކަމަށްވާނީ\nޖޫން 21, 2020 21:49\nއުމަރު ހެދިދިރާސާއެއްތޯ ؟؟؟\nޖޫން 21, 2020 22:12\nޓްރަންޕު ކަލޭ ނުވާނެ އެކައްޗަކައްވެސް ދިވެހި ރާއްޖޭގަ އުޅޭ ކެނެރީގޭ ބުއްޅަބެޔާ އަޅާ ކިޔާ ފިއްޔާމުން.\nޖޫން 21, 2020 22:44\nވަރަށް ދޮގު ހަދާ މީހެ އް.... ވަރަށް ފޫހިވޭ??\nޖޫން 22, 2020 00:02\nދިވެހިރާއްޖޭގެ ޓްރަމްޕް އަދި ގާތްވެސް ނުކުރޭ\nޖޫން 22, 2020 00:04\nޖޫން 22, 2020 01:44\nއަހަރަމެންގެ ބުއްޅަބޭ ހަދާނެ މާ ގިނަ ދޮގު\nޖޫން 22, 2020 02:25\nއައްދެ 200 އަށްވެސް ނާރައެއްނުނު


vnews - Thailand boduvazeerah aammunge rulhigandu ossaalaifi\nފުރުސަތު ލިބުމާއެކު ތައިލެންޑްގެ ބޮޑުވަޒީރަށް އާންމުންގެ ރުޅިގަނޑު އޮއްސާލައިފި\nތައިލެންޑްގެ އަސްކަރީ ބޮޑުވަޒީރު ޕްރަޔުޓް ޗަން އޯ ޗާ:\nތައިލެންޑްގެ އަސްކަރީ ބޮޑުވަޒީރު ޕްރަޔުޓް ޗަން އޯ ޗާ، އާންމުންގެ ރުހުން ހޯއްދެވުމުގެ ނިޔަތުގައި ފޭސްބުކް ޕޭޖެއް ހެއްދެވުމުން، އާންމުންގެ ރުޅިވެރިކަމާއި ނަފްރަތު އޭނާއަށް އޮއްސާލައިފިއެވެ.\nތައިލެންޑްގެ ބޮޑުވަޒީރު ޕްރަޔުޓް، ފޭސްބުކްގައި ޕޭޖެއް ހެއްދެވީ ނިމިގެންދިޔަ ހަފްތާ ބަންދާ ދިމާކޮށެވެ. އޭގެ ބޭނުމެއް ކަމަށް ބުނެފައިވަނީ، ސަރުކާރުގެ ސިޔާސަތުތަކާ ގުޅޭގޮތުން ސޯޝަލް މީޑިއާ މެދުވެރިކޮށް އާންމުންގެ ޚިޔާލު ހޯއްދެވުމެވެ.\nމިޕޭޖް ހަދާފައިވަނީ ޓްވިޓަރ ޕޭޖަކާއި، ވެބްސައިޓެއްވެސް ހިމެނޭގޮތަށެވެ. މިޕޭޖްގައި ބޮޑުވަޒީރު ޕްރަޔުޓްގެ ޒާތީ ތާރީޚްތަކާއި، އޭނާ ހޯއްދަވާފައިވާ ކާމިޔާބީތަކުގެ ތަފްސީލް ހިމަނާފައި ވެއެވެ.\nއެހެންނަމަވެސް، ކަން ވެގެންދިޔައީ ދިމާ އިދިކޮޅަށެވެ. ތައިލެންޑްގެ އާންމު ރައްޔިތުންވަނީ އެހެންޏާ އާންމުންނާ ބީރައްޓެހި ބޮޑުވަޒީރުގެ ފޭސްބުކް، ނަފްރަތާއި ރުޅިވެރިކަމުގެ ބަސްތަކުން ފުރި ބަންޑުން ކޮށްލާފައެވެ.\nއެގޮތުން، ފޭސްބުކް ޕޭޖް ޝާއިއުކުރިތާ 24 ގަޑިއިރުވެސް ނުވަނީސް ނުވަ ހާހަށްވުރެ ގިނަ ކޮމެންޓްސް އާންމުން ޕޯސްޓް ކޮށްފައިވާއިރު، އޭގެ ތެރޭގައި ގިނައީ ދެކޮޅުވެރި ކޮމެންޓެވެ.\n"ތިޔައީ މިގައުމަށް ޖެހިފައިހުރި ތުރާލެއް. އިސްތިއުފާ ނުދޭނަމަ މިނިވަން އަދި އިންސާފުވެރި އިންތިޚާބެއް ބާއްވަން ފުރުސަތުދީ" އެކަކު ކޮށްފައިވާ ކޮމެންޓެއްގައި ބުނެފައި ވެއެވެ.\nހަތަރު އަހަރުގެ އަސްކަރީ ވެރިކަމަކަށްފަހު ތައިލެންޑް މިހާރު މިސްރާބު ޖަހާފައިވަނީ އިންތިޚާބަކާ ދިމާއަށެވެ.\nއަސްކަރީ އިންގިލާބު ގެނެސް، އަސްކަރީ ޖެނެރަލްގެ ޔުނިފޯމް ބާލައި މަދަނީ ބޮޑުވަޒީރެއްގެ ސިފައިގައި ވެރިކަން ކުރައްވަމުން ގެންދަވާ ޕްރަޔުޓް ޗަން އޯ ޗާ، އިންތިޚާބު ގާތްވަމުންދާތީ ގެންދަވަނީ ރައްޔިތުންނަށް ހިތްތިރި، އޯގާތެރި ސިފަ ދެއްކެވުމަށް މަސައްކަތް ކުރައްވަމުންނެވެ.\nއަންނަ އަހަރު ބާއްވާ އާންމު އިންތިޚާބުގައި ވާދަ ކުރައްވާނެކަން ނުވަތަ ނޫންކަންވެސް ބޮޑުވަޒީރު އަދި ހާމަކުރައްވާފައެއް ނުވެއެވެ. އެހެންނަމަވެސް، އާންމުންގެ ތެރެއަށް ވަރަށް ގިނައިން ނުކުމެވަޑައިގެން އުޅުއްވުމާއި، އޭނާއާއެކު ފޮޓޯ ނެންގެވުމުގެ ފުރުސަތު އާންމުންނަށް ދެއްވަމުންގެންދަވާ މައްސަލާގައި ތަފާތު ގޮތްގޮތަށް ވާހަކަ ދެކެވެމުން އެބަދެއެވެ.\nގިނަމީހުން ބުނަމުންދަނީ، ފޭސްބުކްގައި ޕޭޖެއް ހެދުމަކީވެސް ކެމްޕެއިންގެ މަސައްކަތެއް ކަމަށެވެ.\nބޮޑުވަޒީރު ޕްރަޔުޓް އިންތިޚާބުގެ ކެމްޕެއިން ފެށްޓެވީކަމަށް އާންމުން ތުހުމަތު ކުރަމުން ގެންދާއިރު، އާންނަ އަހަރުގެ އިންތިޚާބަށް ކެމްޕެއިން ކުރުމަށް ސިޔާސީ ޕާޓީތަކަށް އަދިވެސް ފުރުސަތު ދީފައެއް ނުވެއެވެ.\nތައިލެންޑްގެ ބޮޑުވަޒީރުކަމުގައި ހުންނެވި ޔިންގްލަކް ޝިނަވްޓްރާގެ ސަރުކާރު އަސްކަރީ އިންގިލާބަކުން ވައްޓާލުމަށްފަހު، އަސްކަރީ ވެރިންވަނީ ތައިލެންޑްގައި ސިޔާސީ އެއްވުންތައް ބޭއްވުން މަނާކޮށްފައެވެ. އަދި ސޯޝަލް މީޑިއާގައިވެސް ސިޔާސީ ކެމްޕެއިން ކުރުން އޮންނަނީ މަނާކޮށްފައެވެ.\nނަމަވެސް، ސިޔާސީ އެއްވުންތައް ބޭއްވުމުގެ ހުއްދަ ވަރަށް އަވަހަށް ދެއްވާނޭ ކަމަށް ބޮޑުވަޒީރު ޕްރަޔުޓް ވިދާޅުވެފައި ވެއެވެ.


Dharivarunnah Filaavalhu Thah Nagai Dhinumugai PSM Aa Youtube Ge Eheetherikan!\nދަރިވަރުންނަށް ފިވާޅުތައް ނަގައި ދިނުމުގައި ޕީއެސްއެމްއާ ޔޫޓިއުބްގެ އެހީތެރިކަން!\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް19 ރާއްޖެއިން ވެސް ފެނިފައިވުމާއި ގުޅިގެން ވަގުތީ ގޮތުން ސްކޫލުތަކުގެ ކިޔެވުން މެދުކަނޑާލަން ޖެހިއްޖެ ހާލަތެއްގައި ދަރިވަރުންނަށް ފިލާވަޅުތައް ފޯރުކޮށްދެވޭނީ ޕީއެސްއެމްގެ ޗެނަލްތަކުންނާއި ޔޫޓިއުބު ފަދަ ވަސީލަތްތައް މެދުވެރިކޮށް ކަމަށް އެޑިއުކޭޝަން މިނިސްޓްރީން ބުނެފިއެވެ.\nއެ މިނިސްޓްރީން މިރޭ ނެރުނު ނޫސްބަޔާނެއްގައި ބުނީ މި މަހުގެ 15ވަނަ ދުވަހުން ފެށިގެން މި މަހުގެ 19ވަނަ ދުވަހުގެ ނިޔަލަށް ސްކޫލުތަކުގައި ކިޔަވައި ދިނުން ވަގުތީ ގޮތުން މެދުކަނޑާލާފައިވާ ކަމަށެވެ. އަދި އެ މުއްދަތުގައި އެއްވެސް ދަރިވަރަކު ސްކޫލަށް ހާޒިރު ނުކުރާނެ ކަމަށްވެސް އެޑިއުކޭޝަނުން މައުލޫމާތުދެއެވެ. އެހެންނަމަވެސް އެ މުއްދަތުގައިވެސް ދަރިވަރުންނަށް ފިލާވަޅުތައް ލިބިގެންދާނެ ކަމަށް އެޑިއުކޭޝަނުން ބުންޏެވެ. އެގޮތުން އެޑިއުކޭޝަނުން ބުނީ ދަރިވަރުންނަށް ފިލާވަޅުތައް ފޯރުކޮށްދެވޭނީ ޕީއެސްއެމްގެ ޗެނަލްތަކުންނާއި ޔޫޓިއުބު ފަދަ ވަސީލަތްތައް މެދުވެރިކޮށް ކަމަށެވެ.\nއެޑިއުކޭޝަނުން ބުނީ އިންޓްރެކްޓިވް ސެޝަންތައް ކުރިޔަށް ގެންދެވޭނީ އެޑިއުޕޭޖާއި ގޫގުލް ކްލާސް ރޫމާއި ޓެޑް އެޑް ފަދަ ވަސީލަތްތައް މެދުވެރިކޮށްގެން ކަމަށެވެ. އަދި އިތުރު ރިސޯސްތައް އެކަމަށް ހާއްސަ ކުރެވިފައިވާ ވެބް ޕޯޓަލްއާ ގޫގުލް ޑްރައިވް މެދުވެރިކޮށް ލިބެން ހުންނާނެ ކަމަށް އެޑިއުކޭޝަނުން ބުންޏެވެ. އެޑިއުކޭޝަނުން ބުނީ އެ މިނިސްޓްރީން މިހާރު ތައްޔާރުވަމުން ގެންދަނީ އެ ގޮތަށް ދަރިވަރުންގެ ފިލާވަޅުތައް ތައްޔާރު ކުރުމުގެ މަސައްކަތް ކުރަމުން ކަމަށެވެ. އެގޮތުން އަންނަ އާދީއްތަ ދުވަހު ގްރޭޑު 10 އެއްގައި ކިޔަވާ ދަރިވަރުންނާއި އޭއެސް ލެވެލް އިމްތިހާނުގައި ބައިވެރިވާ ދަރިވަރުންގެ ފިލާވަޅުތައް ލިބިގެންދާނެ ކަމަށެވެ. އަދި އެހެނިހެން ގްރޭޑުތަކުގެ ފިލާވަޅުތައް ތައްޔާރު ކުރުމުގެ މަސައްކަތް ކުރިޔަށްދާ ކަމަށްވެސް ބުންޏެވެ.\nސްކޫލުތައް މިހާރު ވަނީ މިޑްޓާމް ބަންދަށް މެދުކަނޑާލާފައެވެ. އަދި މިހާރު ރާއްޖޭގައި ކޮވިޑް19 ފެތުރެމުން ދާތީ އެކަމާއި ގުޅިގެން ގިނަ ބަޔަކު ކަންބޮޑުވުން ފާޅުކުރަމުން އަންނާތީ ރޭ ސަރުކާރުން ވަނީ ސްކޫލުތައް އެއް ހަފްތާއަށް ހުޅުވުން ފަސްކޮށްފައެވެ.


Subsidy aa eku flat ge kuli kudakohdheyne kamuge yageen kan dheefi: Hiyaa Union | ThePress\nސަބްސިޑީއާއެކު ފްލެޓްގެ ކުލި ކުޑަކޮށްދޭނެ ކަމުގެ ޔަގީންކަން ދީފި: ހިޔާ ޔޫނިއަން\nހިޔާ ޔޫނިއަންގެ މެންބަރުން ހައުސިން މިނިސްޓަރާ ބައްދަލު ކުރުމުގެ ތެރެއިން\nހިޔާ ފްލެޓް ޔަގީންވި ފަރާތްތައް އެކުވެގެން ހަދާފައިވާ "ހިޔާ ޔޫނިއަން" އާއެކު ބޭއްވި ބައްދަލުވުމެއްގައި ފްލެޓްގެ ކުލި ނުދެއްކޭ ފަރާތްތަކަށް ސަރުކާރުން ސަބްސިޑީ ހަމަޖައްސައި ދީގެން ކުލި ކުޑަކުރެވިދާނެ ކަމުގެ ޔަގީންކަން ހައުސިން މިނިސްޓަރު މުހައްމަދު އަސްލަމް ދެއްވި ކަމަށް އެ ޔޫނިއަނުން ބުނެފިއެވެ.\nފްލެޓްތަކުގެ އަގު ކުޑަކުރުމަށާއި އެތަނުގެ ފިނިޝިންގެ މަސައްކަތާ ގުޅޭ ގޮތުން ހުރި ކަންބިޮޑުވުންތައް ހިއްސާކޮށް އެ ޔޫނިއަނުން ވަނީ މީގެ ކުރިން ރައީސް އޮފީހަށް ޕެޓިޝަނެއް ހުށަހަޅާފައެވެ. އަދި މިހާތަނަށް އެ ޕެޓިޝަނަށް ޖަވާބެއް ސަރުކާރުން ދީފައި ނުވެއެވެ.\nމިއަދު ހިޔާ ޔޫނިއަން އާއެކު ހައުސިން މިނިސްޓަރާއި އެޗްޑީސީގެ އެމްޑީ އަހުމަދު ސުހައިލް ވަނީ ބައްދަލުކުރައްވާފައެވެ. މި ބައްދަލުވުން ކުރިއައް ދިޔައީ ހައުސިންސިން މިނިސްޓްރީގައި މިއަދު މެންދުރުގެ ވަގުތެއްގައެވެ. ބައްދަލުވުމުގައި ވަނީ ޕެޓިޝަންގައި ފާހަގަކުރި ކަންބޮޑުވުންތަކާ ގުޅޭ ގޮތުން މަޝްވަރާ ކޮށްފައެވެ.\nޕެޓިޝަނާއި ގުޅޭ ޖަވާބު ނުދެވޭ ސަބަބެއް ކަމަށް މިނިސްޓަރު ވިދާޅުވީ، ދައުލަތަށް އުފުލަން ޖެހޭ ބުރަ ބޮޑުވުމުގެ ސަބަބުން އަގު ކުޑަކުރަން ދަތިވާތީ ކަމަށް ހިޔާ ޔޫނިއަނުން ބުނެއެވެ. ޔޫނިއަނުން ބުނީ، މިއަދު މިނިސްޓަރާއެކު ބޭއްވި ބައްދަލުވުމުގައި ވަނީ ފްލެޓްތަކުގެ އަގު ކުޑަކުރުމަށް މަޝްވަރާކޮށްފައި ކަަމަށެވެ. އެގޮތުން އާމްދަނީ މަދުން ލިބޭ ފަރާތްތަކަށް ދައުލަތުން ސަބްސިޑީ ހަމަޖައްސައި ކުލި ކުޑަކޮށްދެއްވާނެ ކަމުގެ ޔަގީންކަން ހައުސިން މިނިސްޓަރު ދެއްވި ކަމަށް އެ ޔޫނިއަނުން ބުނެއެވެ. ހަމައެއާއެކު ތިން މަސް ދުވަހުގެ މުއްދަތުގެ ތެރޭގައި އިންޓީރިއާ ފިނިޝިން ނުނިންމޭ ފަރާތްތަކަށް ގްރޭސް ޕީރިއަޑް އިތުރުކޮށް ދެއްވާނެ ކަމަށް ވެސް މިނިސްޓަރު ވިދާޅުވި ކަމަށް ހިޔާ ޔޫނިއަނުން ބުނެއެވެ.\nމީގެ އިތުރުން ބޭންކް އޮފް މޯލްޑިވްސް އަދި އެޗްޑީއެފްސީ މެދުވެރިކޮށް ޕެންޝަން ފަންޑުން 15 އަހަރަށް ބަހާލެވޭގޮތަށް އިންޓީރިއާ ފިނިޝިންގް އަށް ބޭނުންވާ ލޯން ހަމަޖެހޭނެ ކަމަށާއި އެ ބައްދަލުވުމުގައި ބުނެފައިވާ ކަމަށް އެ ޔޫނިއަނުން ބުނެއެވެ.\nހިޔާ ޔޫނިއަނުން ޕެޓިޝަނެއް ހުށަހަޅާފައި ވަނީ މިދިޔަ ޖޫން މަހުގެ 1 ވަނަ ދުވަހުއެވެ. އެ ޕެޓިޝަންގައި މައިގަނޑު ގޮތެއްގައި ގޮވާލާފައިވާ ކަންތައްތަކުގެ ތެރޭގައި މި ޖޫން މަސް ނިމުމުގެ ކުރިން ފްލެޓަށް ވަދެވޭނެ ގޮތް ހަމަޖައްސައި ދިނުމަށާއި ފިނިޝިން މަސައްކަތް ކުރެވޭނެ ލުއި ގޮތްތަކެއް ހަމަޖައްސައި ދިނުމާއި މަހު ކުލި 5،500 ރުފިޔާއަށް ކުޑަކޮށް ދިނުމުގެ އިތުރުން ޕެންޝަން ފަންޑުން ޑައުން ޕޭމަންޓާއި ފިނިޝިން މަސައްކަތަށް ފައިނޭންސް ކުރެވޭ ގޮތް ހަމަޖައްސައި ދިނުން ހިމެނެއެވެ.\nހަބަރު ހައުސިން މިނިސްޓްރީ ހިޔާ ފްލެޓް އެޗްޑީސީ މުހައްމަދު އަސްލަމް\nއެންމެނަށްވެސް ދޭންވީ. ސަބްސިޑީ ދޭންވާނެ. އެތާނގެ އަސްލު އަގު 6000ރ އަށް ވުރެ ބޮޑިއްޔާ ބޮޑު. މެއިންޓޭނަންސްވެސް 500ރ ނަގާ. ޖުމްލަ 6500ރ އޯކޭ.\nދުވަސް ކޮޅަކުން ބަލާ ކާކުތޯ ތިފުލެޓުގަ އުޅެނީ. ބޮޑު އަގުގަ ރާއްޖެތެރޭ މީހާ ކިހާސަޅި އަގު ކުޑަކުރާކަށް ނުޖެހޭ. ހުމާލޭގެ 100 ފުލެޓުގަވެސް ނޫޅޭނެ.. ހިލޭދޭންވީނޫން މާސަޅިވާނެ..\nސަބްސިޑީ ދެންޏާ އަހަރެމެން ނަށް ވެސް ދޭންވާނެ. އަހަރެމެންވެސް ފްލެޓްް ކުލިދައްކާފަ ބާކީއެއްނުވޭ. ވަކިބަޔަކަށް ދީގެން ނުވާނެ\nއެމްޑީޕީގެ ވައުދަކީ އާމްދަނީގެ 20% އަށްވުރެ އިތުރަށް ކުއްޔަށް ހޭދަކުރަން ނުޖެހޭގޮތް ހެދުން ކަމަށްވާއިރު 8500 އަކީ އަކީ 42500 ގެ 20%. މާނައަކީ 42500 އަށްވުރެ މަދު އާމްދަނީ ލިބޭ މީހުންނަށް ކުޑަ ކުއްޔަކަށޭ ދޭނީ ނުވަތަ ކުލީގެ ސަބްސިޑީ ލިބޭނޭ.


Nufoozehnethi mahsalathah beleyne nizaamehge yageenkan\nޖިންސީ ގޯނާ ކުރުމާ ދެކޮޅަށް މާލޭގައި ކުރި އިހުތިޖާޖެއްގެ ތެރެއިން. -- އަވަސް ފޮޓޯ: އަހުމަދު އަޝްހާދު އަބްދުﷲ(ޖެރީ)\nޒަމާނުއްސުރެ މުޖުތަމައުގައި އަށަގެންފައި ހުރި މައްސަލަތައް އެއްވެސް ނުފޫޒެއްނެތި ބެލޭނެ ފުރިހަމަ ނިޒާމެއް ސަރުކާރުން ގާއިމުކުރާނެކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު މިއަދު ދެއްވައިފި އެވެ.\nމިއަދު ފާހަގަކުރާ ޖުމްހޫރީ ދުވަހުގެ މުނާސަބަތުގައި، ގައުމާ މުހާތަބު ކުރައްވައި ރައީސް ވިދާޅުވީ ޒަމާނުއްސުރެ މުޖުތަމައުގައި އަށަގެންފައި ހުރި، ގިނަ މައްސަލަތަކެއްގެ ވާހަކަ މިހާރު ދެކެވެން ފަށާފައިވާ ކަމަށެވެ.\nމިގޮތުން، ކުޑަކުދިންނަށް ކުރާ ތަފާތު ގޯނާތަކާއި، އަންހެނުންނަށް ކުރާ ގެވެށި އަނިޔާތަކުގެ ވާހަކަ އާއްމުން ދައްކަން ފަށާފައިވާއިރު، ކޮރަޕްޝަންގެ އަމަލުތައްވެސް މިހާރު ހާމަވަމުން އަންނަކަން ރައީސް ފާހަގަކުރެއްވި އެވެ.\nއެމަނިކުފާނު ވިދާޅުވި ގޮތުގައި، މިކަމުގެ ސަބަބަކީ މިފަދަ މައްސަލަތައް ރިޕޯޓްކޮށް ޝަކުވާ ހުށަހެޅޭނެ އިތުބާރު ހުރި ނިޒާމެއް މި ސަރުކާރުން ގާއިމުކޮށްދީފައިވުން ކަމަށެވެ.\n"އަޅުގަނޑު ޔަގީންކޮށް އަރުވަން ބޭނުންވަނީ، އެއްވެސް ނުފޫޒެއްނެތި، މިފަދަ މައްސަލަތައް ބެލޭނެ ފުރިހަމަ ނިޒާމެއް ސަރުކާރުން ގާއިމުކޮށްދޭނެކަން،" ރައީސް ވިދާޅުވި އެވެ.\nރައީސް މިހެން ވިދާޅުވިއިރު، ކޮރަޕްޝަނާ ދެކޮޅަށް "ޒީރޯ ޓޮލަރަންސް" ސިޔާސަތެއް އިއުލާނުކޮށްފައިވާ ހިޔާނާތުގެ ގިނަ މައްސަލަތަކެއް، ސަރުކާރުގެ ދެ އަހަރުގެ ތެރޭގައި ވަނީ ހާމަވެގެން ގޮސްފައި އެވެ.\nއަދި ކުޑަކުދިންނަށާއި އަންހެނުންނަށް ޖިންސީ ގޯނާ ކުރުމުގެ ގިނަ މައްސަލަތަކެއް މި ފަހުން ފެންމަތިވެފައިވާއިރު، އެކަމާ ގުޅިގެން ސަރުކާރަށް ބޮޑެތި ފާޑުކިއުންތައް އަމާޒުވި އެވެ.\nރައީސް އިބްރާހިމް މުހައްމަދު ސޯލިހު ޖިންސީ ގޯނާ ޖުމްހޫރީ ދުވަސް + ރޭޕް ހިޔާނާތް ސަފާރީ ރޭޕް ކޮވިޑާ ގުޅޭ ހިޔާނާތްތައް


Dhagandey ah vure Chethri maa Rangalhu!?\nދަގަނޑޭ އަށްވުރެ ޗެތުރީ މާރަނގަޅު!؟\nޗެތްރީ (ކ) އާއި ދަގަނޑޭ އިންޑިޔާގެ ތާޖް ހޮޓަލުގެ ލޮބީގައި: މި ދެ ކުޅުންތެރިން ކުރެ ގިނަ ކާމިޔާބު ހޯދާފައިވަނީ ޗެތްރީ\nގައުމީ ކެޕްޓަން އަލީ އަޝްފާގް (ދަގަނޑޭ)އާ ބެހޭ ގޮތުން އިހަށް ދުވަހަކު އޮންލައިން ނޫހެއްގައި ޖަހާފައިވާ ލިޔުމުގެ ކޮމެންޓެއްގައި އޮތް ވާހަކަ އަށް ވިސްނާލީމެވެ. އޭގައިވާ އެއްވާހަކަ އަކީ ދަގަނޑޭ އަށް ރަނގަޅުވާނީ ބޫޓާން މެޗު ކަމަށާއި އެމެޗު ކުޅެން ވަރަށް ފޯރިހުންނާނެ ކަމަށެވެ.\nހަގީގަތުގައި ވެސް ގައުމީ ފުޓްބޯޅަ މެޗެއް ކުޅެން އުޅެފިނަމަ އެންމެހެން ނަގަނަގާފައި ދައްކާނީ ދަގަނޑޭގެ ވާހަކަ އެވެ. އޭނާގެ މޮޅު ވާހަކަ އާއި ޖެހި ގޯލުތަކުގެ ވާހަކަ އާއި އޭނާ ޖަހާނެ ކަމަށް ލަފާކުރާ ގޯލުތަކުގެ ވާހަކަ އެވެ. އެއުއްމީދުގައި ނަލަހެދިގެން ދަނޑަށްދާ ސަޕޯޓަރުންނަށް ޓީމު ބަލިވެއްޖެނަމަ ގޯސްވަނީ ކޮމެންޓޭޓަރުންނެވެ. ނޫސްވެރިންނާއި މެޗު އެނަލިސްޓުންނެވެ. ރެފްރީންނެވެ. އެކަމަކު މެޗުގެ ކުރިން ކުޅުންތެރިޔާގެ އުޅުން ހުރިގޮތާއި މެޗުގައި ގޯލު ނުޖެހިކަމާއި ދަނޑުމަތީގައި މަސައްކަތްނުކުރާ ކަމާއި ލިބުނު އެތައް ފުރުސަތެއް މިސްކޮށްލުމަކީ ގޯހަކަށް ނުވެ އެވެ. ވާނީވެސް އެހެންނެވެ. ދަގަނޑޭ ފަދަ މޮޅު ކުޅުންތެރިއަކު ރާއްޖެ މިހާތަނަށް ދެކެފައެއްނުވެ އެވެ. ގައުމަށާއި އޭނާގެ އަމިއްލަ ކުރިއެރުމަށް އޭނާ ވަނީ ބޮޑެތި ގުރުބާނީތަކެއް ވެފަ އެވެ. އެކަމުގެ އަގު ވަޒަންކުރަންޖެހޭނެ އެވެ. އެކަމަކު ސަރަހައްދީ ފޯވަޑުންނާ އަޅާބަލާއިރު އެބުނާހާ ދަގަނޑޭ މޮޅުހެއްޔެވެ؟ އޭނާގެ ވިދުވަރު ފެނިފެންދަނީ އެކޮމެންޓްގައިވާ ފަދައިން ބޫޓާން މެޗުގައި ހެއްޔެވެ؟\nދަގަނޑޭއާ އަޅާކިޔަން މިސާލަކަށް އިންޑިޔާގެ ކެޕްޓަން އަދި ފޯވަޑް ސުނިލް ޗެތްރީ ނަގަމާ ހެއްޔެވެ. ސާފް ޗެމްޕިއަންޝިޕް ފުޓްބޯޅަ މުބާރާތުގައި މި ދެ ކުޅުންތެރިން ދައްކާފައިވާ ކުޅުމުން ޗެތްރީ އާއި ދަގަނޑޭ އަޅާ ކިޔަމާ ހިނގާށެވެ.\nއިންޑިޔާ އާއި ރާއްޖެ މެޗަށް ދަގަނޑޭ (7) އާއި ޗެތްރީ (11) ޓީމު ގޮވައިގެން ނުކުންނަނީ\nދަގަނޑޭ ވަނީ ސާފް ޗެމްޕިއަންޝިޕުގެ ހަ މުބާރާތެއްގައި ކުޅެފަ އެވެ. ޗެތްރީ ކުޅުނީ ހަތަރު މުބާރާތުގަ އެވެ. ހުރިހާ މުބާރާތުގައި ދަގަނޑޭ ވަނީ މިހާތަނަށް 24 ލަނޑު ޖަހައިފަ އެވެ. އޭނާ އަކީ މި މުބާރާތުގެ ތާރީހުގައި އެންމެ ގިނަ ގޯލު ޖެހި ކުޅުންތެރިޔާ އެވެ.\nޗެތްރީ ޖަހާފައިވަނީ 13 ގޯލެވެ. އިންޑިޔާގެ ކުރީގެ ކެޕްޓަން ބައިޗުން ބުޓިޔާ މުބާރާތުގައި ޖަހާފައިވާ 12 ގޯލުގެ ރެކޯޑް އޭނާ މުގުރާލީ މިމަހުގެ ކުރީކޮޅު ނިމުނު މުބާރާތުގެ ފައިނަލުގައި އަފްގާނިސްތާން ކޮޅަށް ޖެހި ގޯލުންނެވެ. ޗެތްރީގެ ގޯލުތަކަށް ބަލާއިރު މުބާރާތުގައި އޭނާ ގޯލެއް ނުޖަހަނީ ޕާކިސްތާން ކޮޅަށް އެކަންޏެވެ. އޭނާ ހުރެ މުބާރާތުގައި އިންޑިޔާ، ޕާކިސްތާނާ ދެކޮޅަށް ނުކުތީ ވެސް އެންމެ މެޗެއްގަ އެވެ. ޗެތްރީ ޖެހި 13 ގޯލުގެ ތެރެއިން އެންމެ ގިނައިން ގޯލު ޖަހާފައިވަނީ ރާއްޖެ އާއި އަފްގާނިސްތާން އަދި ބޫޓާން ކޮޅަށެވެ. މީގެ ތެރެއިން ކޮންމެ ގައުމެއް ކޮޅަށް ވެސް ތިން ގޯލު ޖަހާފައިވާއިރު ނޭޕާލް ކޮޅަށް ދެ ގޯލު އަދި ބަނގްލަދޭޝް އާއި ލަންކާ ކޮޅަށް ވެސް ގޯލެއް ޖަހާފައިވެ އެވެ.\nމިއާ ހިލާފަށް ދަގަނޑޭ ޖަހާފައިވާ 24 ގޯލުގެ ތެރެއިން 17 ގޯލު ޖަހާފައިވަނީ ސަރަހައްދުގެ އެންމެ ބަލި ދެ ޓީމު ކަމަށްވާ ލަންކާ އާއި ބޫޓާން ކޮޅަށެވެ. ލަންކާ ކޮޅަށް ޖުމުލަ 12 ގޯލު ޖަހާފައިވާއިރު މީގެ ތެރެއިން ހަ ގޯލު ޖެހީ 2013 ވަނަ އަހަރު ރާއްޖެ އަތުން ލަންކާ 10-1އިން ބަލިވި މެޗުގަ އެވެ. މުބާރާތުގައި ދަގަނޑޭ ދުވަހަކުވެސް އިންޑިޔާ ކޮޅަށް ގޯލެއް ނުޖަހަ އެވެ. އަފްގާނިސްތާން ކޮޅަށް ޖަހާފައިވާ ހަތަރު ގޯލަކީ ވެސް އެ ގައުމު ސަރަހައްދުގެ ބަލި ޓީމެއްގެ ގޮތުގައި އޮއްވައި ޖެހި ހަތަރު ގޯލެވެ. އެއީ މުބާރާތުގައި އަފްގާނިސްތާން ދެ ވަނަ ފަހަރަށް ވާދަކުރި އަހަރު ކަމަށްވާ 2005 ވަނަ އަހަރު ޖެހި ދެ ގޯލާއި 2009ގައި ޖެހި ދެ ގޯލެވެ.\nޗެތްރީ (11) އާއި ދަގަނޑޭ: ގިނަ ގޯލު ޖެހި ދަގަނޑޭ ނަމަވެސް މުހިންމު މެޗުތަކުގައި ގޯލު ޖަހާފައިވަނީ ޗެތްރީ\nސާފް ޗެމްޕިއަންޝިޕުގައި ވެސް އެންމެ މުހިންމު ހިސާބަކީ ސެމީ ފައިނަލާއި ފައިނަލް މެޗެވެ. މި މެޗުތަކަށް ބަލާއިރު ފައިނަލެއްގައި ދަގަނޑޭ ދުވަހަކު ގޯލެއް ނުޖަހަ އެވެ. ސެމީ ފައިނަލުގައި ހަ ފަހަރު ކުޅެފައިވާއިރު ގޯލެއް ޖެހީ އެންމެ ފަހަރަކު އެވެ. އެވެސް 2009 ވަނަ އަހަރުގެ ސެމީ ފައިނަލުގައި ލަންކާ އަތުން ރާއްޖެ 5-1އިން މޮޅުވި މެޗުގައި އިބްރާހީމް ފަޒީލް (އޮއްޕޮ) އާއި އަހުމަދު ތޯރިގް (ޓޮމް) ތިން ގޯލު ޖަހާފައިވަނިކޮށް ޖެހި ގޯލެކެވެ.\nޗެތްރީ އަށް ބަލާއިރު އޭނާ ވަނީ ތިން މުބާރާތެއްގެ ސެމީ ފައިނަލުގަ އާއި ދެ މުބާރާތެއްގެ ފައިނަލުގައި ޖުމުލަ ފަސް ލަނޑު ޖަހައިފަ އެވެ. ސެމީގައި އޭނާ ލަނޑު ޖަހާފައިވަނީ 2008ގައި ބޫޓާންކޮޅަށް އަދި 2011 އާއި 2015ގައި ރާއްޖެ ކޮޅަށެވެ. ފައިނަލުގައި ލަނޑު ޖެހީ 2011 އާއި 2015ގައި އަފްގާނިސްތާން ކޮޅަށެވެ.\nރާއްޖެ ބަލިކުރުމަށްފަހު ޗެތްރީ އިންޑިޔާގެ ސަޕޯޓަރުންނާ ބައްދަލުކުރަނީ: އޭނާ ވަނީ ރާއްޖެ ކޮޅަށް ލަނޑު ޖަހާފައި\nސާފް ޗެމްޕިއަންޝިޕުގައި ދަގަނޑޭ ވަނީ 2008 ވަނަ އަހަރު މޮޅު ކުޅުންތެރިޔާގެ މަގާމު ހޯދައިފަ އެވެ. ޗެތްރީ ވަނީ 2011 ވަނަ އަހަރާއި 2015 ވަނަ އަހަރުގެ މޮޅު ކުޅުންތެރިޔާގެ މަގާމު ހޯދައިފަ އެވެ.\nމުބާރާތުގެ އެންމެ ގިނަ ލަނޑުޖެހި ކުޅުންތެރިޔާގެ މަގާމު ދަގަނޑޭ ހޯދީ 2013 ވަނަ އަހަރު ލަންކާ އާއި ބޫޓާންކޮށް ކޮޅަށް ޖެހި 14 ގޯލާއެކުގަ އެވެ. ޗެތްރީ މި މަގާމު ހޯދީ 2011 ވަނަ އަހަރުގެ މުބާރާތުގައި ހަތް ގޯލު ޖަހައިގެންނެވެ.\nހަ ފަހަރު މުބާރާތުގައި ކުޅެގެން ދަގަނޑޭ އަށް ސާފް ޗެމްޕިއަންޝިޕް ކާމިޔާބު ކުރެވުނީ 2008 ވަނަ އަހަރު އެކަންޏެވެ. އޭނާ ހުރެ ރާއްޖެ ދެ ފައިނަލް ކުޅެފައިވާއިރު 2009 ވަނަ އަހަރު ބަލިވީ އިންޑިޔާގެ 23 އަހަރުން ދަށުގެ ޓީމު އަތުންނެވެ.\nޗެތްރީ ވަނީ ހަތަރު ފަހަރު މުބާރާތުގައި ކުޅެ ތިން ފަހަރު ފައިނަލް ކުޅެ، ދެ ފަހަރު ތަށި ހޯދައިފަ އެވެ.\nޗެތްރީ ނޫސްވެރިންނާ ވާހަކަ ދައްކަނީ: މިފަދަ ކަންކަމުގައި އޭނާ ވަނީ ކެޕްޓަނެއްގެ ނަމޫނާ ދައްކާފައި.\nގޯލު ޖަހަން އެހީތެރިވުން:\nމި ދެ ކުޅުންތެރިންނަކީ ވެސް ގޯލު ޖަހަން އެހެން ކުޅުންތެރިންނަށް އެހީތެރިވާ ދެ ކުޅުންތެރިންނެވެ. އެކަމަކު މުހިންމު މެޗުތަކުގައި އެކަން ކާމިޔާބުކޮށް ފައިވަނީ ޗެތްރީ އެވެ. އެންމެ ފަހުން ނިމިގެންދިޔަ މުބާރާތުގައި ވެސް އިންޑިޔާ ގިނަ ގޯލުތައް ޖަހަން މަގުފަހިކޮށްދިނީ އޭނާ އެވެ.\nސުނިލް ޗެތްރީ އަކީ ނަމޫނާ ކުޅުންތެރިއެކެވެ. އަހުލާގީ މައްސަލަތަކެއްނެތެވެ. އެންމެ ފަހުގެ މުބާރާތުގެ އޯޕަނިން ޕްރެސް ކޮންފަރެންސަށް ވެސް އޭނާ އައީ ޓީމުގެ ޒުވާން ކުޅުންތެރިއަކާއެކުގަ އެވެ. ނޫސްވެރިން ސުވާލުކުރުމުން އޭނާއާއެކު ގެނައި ކުޅުންތެރިޔާ ނޫސްވެރިންނަށް ތައާރަފްކޮށް، ކުޅުންތެރިޔާ އަށް ވެސް ހިތްވަރުދިނެވެ. އޭގެ ފަހުން ބުނީ ޓީމުގެ ކުރިމަގަކީ ޒުވާން ކުޅުންތެރިން ކަމަށާއި އޭނާއެކޭ އެއްފަދައިން އެކުޅުންތެރިންނަށް ވެސް ސަމާލުކަން ދިނުމަށެވެ.\nނޫސްވެރިންނާ ޗެތްރީ ރަހުމަތްތެރި ގުޅުމެއް ބޭއްވި އެވެ. ކޮންމެ ގައުމެއްގެ ނޫހަކުން ގޮވާލިޔަސް މަރުހަބާކިޔަ އެވެ. ޕްރެސް ކޮންފަރެންސަށް ދާންޖެހިދާތީ އާއި ނޫސްވެރިން ސުވާލުކޮށްފާނެތީވެ ބޮޑާހާލައި ނުހަދަ އެވެ. ޕްރެކްޓިސް ކުރާތަނަށް ދިއުމުން އޭނާގެ ކިބައިން ފެނުނީ ހަރުދަނާކަމާއި ބޭކާރު އުޅުންތަކުން ދުރުވެ ހުރިތަނެވެ. ޕްރެކްޓިސް ނިންމާފައި ސިނގިރޭޓެއް ހޯދަން ނުދުވެ އެވެ. ތިމަންނަ ބޭނުންވާ ކަމެއް ނުވިޔަސް ޓީމުގެ އެކުވެރިކަން ބަދަހިކޮށްދެ އެވެ.\nޗެތްރީގެ ފަރާތުން މިފެނުނު ރަނގަޅު ކަންކަން ދަގަނޑޭގެ ފަރާތުން ނުފެނެ އެވެ.\nއިންޑިޔާ މެޗަށް ކެޕްޓަން ދަގަނޑޭ (7) ޓީމާއެކު ނުކުންނަނީ: އިންޑިޔާ ކޮޅަށް އޭނާ އަށް ގޯލެއް ޖެހިފައިނުވޭ\nގައުމީ ޓީމާއި ބޮޑެތި ކާމިޔާބީ:\nދަގަނޑޭ އަކީ ރާއްޖޭގެ މޮޅު ކުޅުންތެރިޔާގެ މަގާމު ފަސް ފަހަރު އަދި ރަންބޫޓު ހަތް ފަހަރު ހޯދާފައިވާ ކުޅުންތެރިއެކެވެ. ޗެތްރީ ވަނީ އިންޑިޔާގެ އެންމެ މޮޅު ކުޅުންތެރިޔާގެ މަގާމު ހަތަރު ފަހަރު ހޯދައި ނެހުރޫ ކަޕުގެ ރަންބޫޓު ވެސް ހޯދައިފަ އެވެ.\nނެހުރޫ ކަޕް އޭނާ ތިން ފަހަރު އިންޑިޔާ އަށް ކާމިޔާބުކޮށްދިނެވެ. ޗެލެންޖް ކަޕް އެއްފަހަރު ކާމިޔާބުކޮށްދިނެވެ. ވަރުގަދަ އޭޝިއަން ކަޕުގައި ކުޅެ ބަހުރޭނާއި ދެކުނު ކޮރެޔާ ކޮޅަށް ގޯލު ޖެހި އެވެ. ޗެލެންޖް ކަޕް 2008ގެ މޮޅު ކުޅުންތެރިޔާގެ މަގާމު ހޯދި އެވެ.\nޗެލެންޖް ކަޕާއި ނެހުރޫ ކަޕް އަދި އޭޝިއަން ކަޕް ކޮލިފައިން އާއި ވޯލްޑްކަޕް ކޮލިފައިން ފަދަ މުބާރާތްތަކުގައި ކުޅެފައިވީ ނަމަވެސް މިފަދަ ކާމިޔާބީ އެއް ގައުމީ ޓީމުގައި ދަގަނޑޭ އަށް ހޯދިފައިނުވެ އެވެ.\nގައުމީ ޓީމަށް ދަގަނޑޭ ކުޅެދިނީ 73 މެޗެވެ. ޖަހާފައިވަނީ 46 ގޯލެވެ. ޗެތްރީ ވަނީ އިންޑިޔާ އަށް 88 މެޗު ކުޅެދީ 50 ގޯލު ޖަހާފައިވެ އެވެ.\nމިހެންވެ މިހުރިހާ ކަމަކަށް ބަލާއިރު އުމުރުން މިހާރު 31 އަހަރަށް އެޅިފައިވާ ދެ ކުޅުންތެރިން އަޅާކިޔާއިރު ހުރިހާ ގޮތަކުން ޗެތްރީ އުޅެނީ ކުރީގައި ކަމަށް ނިންމަންޖެހެ އެވެ. ކޮމެންޓް ފޮނުވި ބޭފުޅާގެ ވާހަކަ ގޯހެއްނޫނެވެ.


ލުބުނާންގެ ސިޔާސީ މަަސްރަހު ނޭގުމެއްގެ ތެރެއަށް ވެއްޓިއްޖެ - Hali News\n26 January 2022, 20:12\nލުބުނާންގެ ބޮޑު ވަޒީރު ސައުދުލް ޙަރީރީ ސިޔާސީ މައިދާނުން އެކަހެރިވެ ވަޑައިންގެފިކަމަށް އިއުލާން ކުރައްވައިފިއެވެ. ހަރީރީގެ މި ނިންމެވުމާއެކު ގިނަ ބަޔަކު ބުނަމުން ދަނީ ލުބުނާން އިތުރު ސިޔާސީ ހަމަނުޖެހުމެއްގެ ތެރެއަށް ވެއްޓުނީ ކަމަށެވެ.\nސައުދުލް ޙަރީރީއަކީ އަވަހާރަ ކޮށްފައިވާ ކުރީގެ ބޮޑު ވަޒީރު ރަފީޤުލް ޙަރީރޫގެ ދަރިފުޅެވެ.\nގަލްފުން ފެށިގެން އެޓްލާންޓިކް ކަނޑާހަމައަށް އަރަބި ގައުމުތަކުން މިއަދު ބަހުސްކޮށްފައި ވަނީ ހަރީރީ ސިޔާސީ މައިދާނުން އެކެހރިވެ ވަޑައިގަތް ސަބަބާއި ދެން ލުބުނާނަށް ވާނެ ގޮތަކާ ބެހޭ ގޮތުންނެވެ.\nހަރީރީ ސިޔާސީ މައިދާނުން ދުރުވެ ވަޑައިގަތީ ސައޫދީގެ ފިއްތުންތައް ބޮޑުވެގެންނާއި ސައޫދީންގެ ތާއީދު ލުބުނާން ސަރުކާރަށް ނެތުމުން ކަމަށްވެސް ބައެއް ފަރާތްތަކުން ބުނެފައި ވެއެވެ.\nހަރީރީއަކީ މުހައްމަދު ބިން ސަލްމާން ސައޫދީގައި ބަންދުކުރައްވާފައި ބަހައްޓަވަނިކޮށް، އެނބުރި ގައުމަށް ވަޑައި ގެންނެވުނީ ފަރަންސޭސި ރައީސް މެދުވެރިވެވަޑައިގެން ކުރެއްވި މަސައްކަތުންނެވެ. މި ހާދިސާގެ މާގިނަ ތަފްސީލު ތަކެއް ނެތެވެ.\nއެއަށްފަހު ލުބުނާންގެ އިންފިމޭޝަން މިނިސްޓަރުގެ މަގާމަށް ޖޯރް ގަރްދާހީ އައްޔަން ކުރެވުމުން އޭނާ މަގާމާ ހަވާލުވެ ވަޑައިގަތުމުގެ ކުރިން ޔަމަން ހަނގުރާމައާ ބެހޭ ގޮތުން ޓީވީގައި ދެއްކވި ވާހަކައަކާ ގުޅިގެން ގަލްފްގެ އަރަބި ގައުމުތަކުން ލުބުނާނުން މުދާ އެތެރެ ކުރުން ހުއްޓާލިއެވެ. އަދި މަޖުބޫރުވެގެން ގަރްދާހީ މަގާމުން އިސްތިއުފާ ދެއްވިއެވެ.\nމު ހައްލިލުން ބުނާ ގޮތުން ސައޫދީން ހަރީރީ ސިޔާސީ މައިދާނުން ކޮންމެވެސް ސަބަބަކާ ލައިގެން ދުރަށް ލާން ބޭނުންވީ ސުންނީންގެ ތެރޭން ބަދަލުގައި އެހެން ސުންނީ ލީޑަރެއް ހޯދުމަކާ ނުލައެވެ.\nލުބުނާންގެ ސިޔާސީ ބާރުތައް ބެހިފައި އޮންނަނީ މާރޯނީ ކްރިސްޓިއަނުންނާއި ސުންނީންނާއި ޝިއީންގެ މެދުގައެވެ.\nލުބުނާންގެ އެންމެ ބާރުގަދަ އެންމެ ހަރުދަނާ ކަމާއެކު އޮޕަރޭޓް ކުރާ ސިޔާސީ ބާރަކަށްވެފައި ވަނީ އީރާންގެ މަދަދު ލިބިގެން އޮޕަރޭޓް ކުރާ ހިޒުބުﷲއެވެ.\nލުބުނާންގެ އިގްތިސާދު ދަނީ ވަޅުޖެހެމުންނެވެ. ސިޔާސީ ހަމަނުޖެހުން އުފެދި އެއްވެސް ބަޔަކަށް އަނެއް ބައެއްގެ މެދުގައި ބަސް ވިކޭ ގޮތެއް ނުވެއެވެ.


Film Ehge Shooting Akah2Dhuvas Vandhen Fennuvaraa Hurin: Parineeti - Vaguthu\n23 ގަޑިއިރު ކުރިން ( ޖޫން 9, 2021 )\nމީގެ 10 އަހަރު ކުރިން 2011 ވަނަ އަހަރު ބޮލީވުޑު ފިލުމް އިންޑަސްޓްރީ އަށް ތައާރަފްވި ބަތަލާ ޕްރިނީތީ ޗޯޕްރާ ފިލުމެއްގެ ޝޫޓިންއަކަށް ދެ ދުވަސްވަންދެން ފެންނުވަރާ ހުރިކަމަށް ބުނެފިއެވެ.\nއަރްޖުން ކަޕުރާ އެކު މި އަހަރު ޕަރިނީތީ ކުޅެފައިވާ ފިލުމު ''ސަންދީޕް އޯރް ޕިންކީ ފަރާރް'' ގެ ސީންއެއް ކުޅުމަށް ދެ ދުވަސް އެއްކޮށް ފެން ނުވަރާ ހުރިކަމަށް އިންޓަވިއުއެއްގައި ބުނެފައިވެއެވެ.\nފަރުބަދައެއްގެ މަތީގައި ހުރި ކުޑަ ޖިފުޓި ގަނޑެއްގައި ބައިގެންދާ މަންޒަރު ދައްކުވައިދިނުމަށާއި އެ ފިލުމުގައި ޕްރީނީތީ އަދާކޮށްފައިވާ ކެރެކްޓަރ ރަނގަޅަށް އެންމެ ފުރިހަމަ ގޮތުގައި ބެލުންތެރިންނާ ހަމައަށް ގެނެސްދިނުމަށް މިއީ ޕްރަތީނީތީ ކޮށްފައިވާ ކަމެކެވެ.\n''މުޅި އެ ސީން އެއްކޮށް އެ ޖިފުޓިގަނޑުގައި ނަގާފައިވަނީ ދެތިން ދުވަހުން. އެކްޓަރެއްގެ ހައިސިއްޔަތުން މި ސީން ފުރިހަމައަށް ގެނެސްދިނުމަށް އަހަރެން ހުރީ ފެން ވެސް ނުވަރާ. މިހެން ބުނުމުން މިކަމާ މެދު ބެލުންތެރިން ދެކޭނެ ގޮތެއް ނޭނގެ. އެކަމަކު ވެސް މި ސީން ނިމެންދެން އަހަރެން އުޅުނީ ފެން ނުވަރާ'' އިންޓަވިއުގައި ޕްރިނީތީ ބުނެފައިވެއެވެ.\n''ޝޫޓިން ކުރިއަށް ދިޔަ ތަނަކީ ވަރަށް ހަޑި ތަނެއް. ޝޫޓިން ނިންމާފައި ގެއަށް އަންނައިރު އަހަރެންގެ ގައިގައި ހުންނަނީ ޗަކަ. ބޮލުގެ އިސްތަށިގަނޑު ހުންނަނީ ހިރަފުހުން ހުދުވެފަ. އަހަރެން ނިދަނީ ވެސް އެ ހުރިގޮތަށް. އަދި އަނެއް ދުވަހު ޝޫޓިންއަށް އެނބުރި ދަނީ ވެސް އެގޮތަށް'' ޕްރިނީތީ ބުންޏެވެ.\nޕަރިނީތީ މިގޮތަށް ކަންތައް ކޮށްދީފައިވަނީ މޭކަޕް ބޭނުން ނުކޮށް އެ ކެރެކްޓަ ރަނގަޅަށް ދައްކައިދިނުމަށް ކަމަށް ވެސް ބުނެފައިވެއެވެ. މި ފިލުމު ރިލީޒް ކޮށްފައި ވަނީ މިދިޔަ މާޗް މަހުއެވެ.\nޖޫން 9, 2021 18:59\nގައިން ވަރަށް މީރުވަސް ދުވާނެ އެހެންވިއްޔާ.\nޖޫން 9, 2021 20:24\nއިންޑިޔާ މީހުން ކޮންއިރަކުތަމާވަރަކަށް ފެންވަރާއުޅުނީ\nތީ އެއްވެސް އެއްވެސް ކަމެއް ނޫން، މަގޭ ކޮއްކޮ ފެން ނުވަރާ ހުންނާނެ ހަފްތާއެއް ވަންދެން ވެސް.


PPM in vakive, Saeed Congress party ah\nޕީޕީއެމުން ވަކިވެ، ސައީދު ކޮންގްރެސް ޕާޓީއަށް\nޕީޕީއެމްގެ ނައިބު ރައީސްގެ މަގާމުން އިސްތިއުފާ ދެއްވުމަށްފަހު، ކުރީގެ އިކޮނޮމިކް މިނިސްޓަރު މުހައްމަދު ސައީދު، ކުރީގެ ރައީސް އަބްދުﷲ ޔާމީން އުފައްދާ އާ ޕާޓީ، ޕީޕަލްސް ނޭޝަނަލް ކޮންގްރެސް (ޕީއެންސީ) ނުވަތަ ކޮންގްރެސް ޕާޓީއަށް ސޮއި ކުރައްވައިފި އެވެ.\nކޮންގްރެސް ޕާޓީ އުފައްދަން ރައީސް ޔާމީންގެ ފަރާތްޕުޅުން އިލެކްޝަން ކޮމިޝަނަށް ފޯމް ހުށަހަޅުއްވާފައިވަނީ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ އެވެ.\nއަދުރޭ ވިދާޅުވީ، ޕީޕީއެމްގެ ނައިބް ރައީސް ކަމުން ސައީދު އިސްތިއުފާ ދެއްވުމަށްފަހު، ކޮންގްރެސް ޕާޓީއާ ގުޅިވަޑައިގެންފައިވާ ކަމަށެވެ. އަދުރޭ ވަނީ ސައީދަށް މަރުހަބާވެސް ދަންނަވާފަ އެވެ. ސައީދުގެ މެންބަޝިޕް ފޯމާ ހަވާލުވެވަޑައިގެންފައިވަނީ ވެސް އަދުރޭ އެވެ.\nއެންމެ ފުރަތަމަ އެ ޕާޓީ އުފައްދަން އަދުރޭ ހުށަހެޅުއްވި ފޯމް އިލެކްޝަނުން ބާތިލްކުރީ އެވެ. އެއީ އޭރު އޭނާއަކީ ޕީޕީއެމްގެ މެންބަރަކަށްވެފައި އެހެން ޕާޓީއެއްގެ މެންބަރެއްގެ ގޮތުގައި ހުންނަވައިގެން އާ ޕާޓީއެއް އުފެއްދުމަށް ހުށަނޭޅޭނެތީ އެވެ. އެހެންވެ އޭނާ ވަނީ ޕީޕީއެމްއިން ވަކިވެވަޑައިގެންފަ އެވެ.\nޕީޕީއެމް މުހައްމަދު ސައީދު އަބްދުއްރަހީމް އަބްދުﷲ\nޔާމީނުގެ ނިންމުންތައް ރަނގަޅުކަމަށް ދަނީ އެއްބަސްވަމުން\nޕީޕީއެމާއި ޕީއެންސީ ކުރިއަރުވާނެ ބަޔަކު ތިބޭނެ: އަދުރޭ\nރައީސް ޔާމީން ދޫކޮށްފައި ނުދާނަން: އަދުރޭ


ކާނާ ވިހަވުން - ވިކިޕީޑިއާ\nކާނާ ވިހަވުން (އިނގިރޭސި ބަހުން: Food Poisoning) އަކީ ކާނާ އާއި ނުގުޅުމެވެ. ކާނާ ވިހަވަނީ ބެކްޓީރިޔާ އާއި ތަޣައްޔަރުވެފައި ހުންނަ ކާބޯތަކެތި ބޭނުން ކުރުމުންނެވެ. ތަޣައްޔަރު ވެފައި ހުންނަ ކާބޯތަކެތި ކެއުމުން ހަށިގަނޑުގެ ތެރެއަށް ދާއިރު އޭގައިވާ ޖަރާސީމް ގެ ސަބަބުން ބޭރަށް ހިންގުން، ހޮނޑުލުން ފަދަ ކަންތައްތައް ކުރިމަތި ކުރުވައެވެ.\n1 ކާނާވިހަވުމުގެ ވައްތަރުތައް\n1.1 ކާނާ ވިހަވުން (ސަލްމޮނެއްލާ)\n1.2 ކާނާ ވިހަވުން (ސްޓެފައިލޮކޮކަސް)\n1.3 ކާނާ ވިހަވުން (ބޮޗޫލިޒަމް)\n3 ގޭގައި ފަރުވާ ކުރާނެ ގޮތް\nކާނާވިހަވުމުގެ ވައްތަރުތައް[އުނިއިތުރު ގެންނަވާ]\nކާނާ ވިހަވުން (ސަލްމޮނެއްލާ)[އުނިއިތުރު ގެންނަވާ]\nކާނާ ވިހަވުން (ސަލްމޮނެއްލާ) ސަލްމޮނެއްލާގެ ސަބަބުން ކާނާ ވިހަވުން އަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ސަލްމޮނެއްލާ ޓައިފިމިޔުރިއަމް އެވެ. ސަލްމޮނެއްލާގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ މަސް، ކިރު، ބިސް، އަދި އެހެނިހެން ކާތަކެތި ކެއުމުގެ ސަބަބުންނެވެ. ސަލްމޮނެއްލާގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި ކުއްލިއަކަށް މޭނުބައިކުރުން، ހޮނޑުލުން، ބޭރަށް ހިންގުން، ބަނޑުގައި ރިހުން، ހުންއައުން، އަދި އެންމެ ފަހުން ޝޮކުޖެހުން ފަދަ ކަންތައްތައް ދިމާވުން ހިމެނެއެވެ.\nކާނާ ވިހަވުން (ސްޓެފައިލޮކޮކަސް)[އުނިއިތުރު ގެންނަވާ]\nކާނާ ވިހަވުން (ސްޓެފައިލޮކޮކަސް) ސްޓެފައިލޮކޮކަސްގެ ސަބަބުން ކާނާ ވިހަވުން އަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ސްޓެފައިލޮކޮކަސް އޫރިއަސް އެވެ. ސްޓެފައިލޮކޮކަސްގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ ކާތަކެތި ކެއުމުގެ ސަބަބުންނެވެ. ސްޓެފައިލޮކޮކަސްގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި މޭނުބައިކުރުން، ހޮނޑުލުން، ބޭރަށް ހިންގުން، ބަނޑުގައި ރިހުން، ފަދަ ކަންތައްތައް ދިމާވުން ހިމެނެއެވެ.\nކާނާ ވިހަވުން (ބޮޗޫލިޒަމް)[އުނިއިތުރު ގެންނަވާ]\nކާނާ ވިހަވުން (ބޮޗޫލިޒަމް) ބޮޗޫލިޒަމްގެ ސަބަބުން ކާނާ ވިހަވުން އަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ކްލޮސްޓްރިޑިއަމް ބޮޗޫލިނަމް އެވެ. ބޮޗޫލިޒަމްގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ ކާތަކެތި ކެއުމުގެ ސަބަބުންނެވެ. މިފަދަ ކާތަކެތި ގިނަ ދުވަސްވެ، ހަލާކުވެ އޭގައި މިބަލި ޖައްސާ ބެކްޓީރިޔާ އުފެދި، އެއިން ދޫކުރާ ނިއުރޯޓޮކްސިން ގެ ސަބަބުން އުދަގޫތައް ކުރިމަތި ކުރުވަނީ އެވެ. ބޮޗޫލިޒަމްގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި ލޮލުގެ މަސްތަކުގެ ބާރުނެތި ލޮލުގެ ފެނުމަށް ބަދަލުއައުން، އަވަރުވުން، އަނގަހިކުން، ކާތަކެތި ދިރުވަން އުދަގޫވުން، އަޑުފޮށި ބެދުން، ޝޮކުޖެހުން އަދި ހިތްހުއްޓުން ފަދަ ކަންތައްތައް ހިމެނެއެވެ.\nކާނާ ވިހަވުމުން ފެންނަ އަލާމާތްތައް ފެންނަން ފަށަނީ އެފަދަ ކާބޯތަކެތި ހަށިގަނޑުގެ ތެރެއަށް ދާތާ 24-8 ގަޑިއިރާއި ދެމެދުގެ މުއްދަތެއްގެ ތެރޭގައެވެ. މިގޮތުން ފެނިދާނެ އަލާމާތް ތަކުގެ ތެރޭގައި ހޮނޑުލުން، ބޭރަށް ހިންގުން، މޭނުބައިކުރުން، ކާހިތްނުވުން، ބަނޑުގައި ރިހުން، ހުންއައުން އަދި ވަރުދެރަވުން ހިމެނެއެވެ. މީގެ ތެރެއިން މާގިނައިން ބޭރަށް ހިންގުމަކީ ފުރާނަ އަށް ވެސް ނުރައްކާތެރި ވެދާނެ ކަމެކެވެ. ބޭރަށް ހިންގުމާއެކު މާގިނައިން ބޮޑު ކަމުދާ ތަކެތީގައި ލޭހުރިކަމުގައިވާ ނަމަ ލަސް ނުކޮށް ޑޮކްޓަރެއްގެ ލަފަޔާ އިރުޝާދު ހޯދުމަކީ ބުއްދިވެރި ކަމެކެވެ.\nގޭގައި ފަރުވާ ކުރާނެ ގޮތް[އުނިއިތުރު ގެންނަވާ]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4ޖެނުއަރީ 2010، 14:19 ގައެވެ.


Budget varah rangalhu kamah vidhaalhuge Gasim rahdhu dhevvaifi | Mihaaru\nމާމިގިލީ ދާއިރާގެ މެމްބަރު ގާސިމް އިބްރާހިމް މިއަދު މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nބަޖެޓް ވަރަށް ރަނގަޅު ކަމަށް ވިދާޅުވެ ގާސިމް ރައްދު ދެއްވައިފި\n17 ނޮވެމްބަރ 2019 - 15:55 24 comments\nއަންނަ އަހަރަށް ލަފާކޮށް ސަރުކާރުން ހުށަހެޅި 37.5 ބިލިއަން ރުފިޔާގެ ބަޖެޓު ވަރަށް ރަނގަޅު ކަމަށާއި ބަޖެޓުގައި ތަސައްވުރެއް އެބައޮތް ކަމަށް ވިދާޅުވެ، ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލިހުގެ މާމިގިލި ދާއިރާގެ މެމްބަރު ގާސިމް އިބްރާހިމް، އިދިކޮޅު ފަރާތްތަކަށް މިއަދު ރައްދު ދެއްވައިފި އެވެ.\nބަޖެޓު ބަހުސްގައި އިދިކޮޅު ބައެއް މެމްބަރުން ވިދާޅުވި ގޮތުގައި 2020 ވަނަ އަހަރުގެ ބަޖެޓަކީ ރާއްޖެ ކަފުންކުރަން ތައްޔާރުކޮށްފައި އޮތް ބަޖެޓެކެވެ. އަދި އެހެން ބައެއް މެމްބަރުން ވިދާޅުވި ގޮތުގައި ބަޖެޓުގައި އެއްވެސް އަމާޒެއް އަދި އާމްދަނީ އިތުރުކުރާނެ އެއްވެސް ގޮތެއް ނެތެވެ. އޭގެ ބަދަލުގައި ބަޖެޓުގައި އޮތީ ރާއްޖެ އިތުރަށް ދަރަނިވެރިވާނެ މަގު ކޮށައިދޭ ބަޖެޓެއް ކަމަށް އެ މެމްބަރުން ތުހުމަތު ކުރައްވަ އެވެ.\nއިދިކޮޅު ފަރާތްތަކުގެ އެ ވާހަކަ އަށް ރައްދު ދެއްވައި ގާސިމް ވިދާޅުވީ ބަޖެޓުގައި ރައީސް އިބްރާހިމް މުހައްމަދު ސޯލިހް ސަރުކާރުގެ ވައުދުތައް ފުއްދުމަށް ވަރަށް ބޮޑު އަހަންމިއްޔަތު ކަމެއް ދީފައިވާ ކަމަށެވެ. އަދި އިގްތިސާދު ހަރުދަނާކުރުމަށް ގިނަ މަސައްކަތްތައް ކުރަން ބަޖެޓުގައި ހިމަނާފައި އެބަހުރި ކަމަށް، ކުރިން ފިނޭންސް މިނިސްޓަރު ކަން ވެސް ކުރައްވާފައިވާ ގާސިމް ވިދާޅުވި އެވެ.\nގާސިމް ވިދާޅުވި ގޮތުގައި ރާއްޖެ ކަފުން ކުރާނެ ވާހަކަ އިދިކޮޅު ފަރާތްތަކުން ދެއްކީ ރައްޔިތުންނަށް އޮޅުވާލުމުގެ ނިޔަތުގަ އެވެ. އެއީ ވަރަށް ދެރަވަރު ވާހަކައެއް ކަމަށް ގާސިމް ވިދާޅުވި އެވެ.\nމީގެ ކުރިން ފާސް ކުރި ބަޖެޓުތަކަށް އިޝާރާތް ކުރައްވައި ގާސިމް ވަނީ ކުރީގެ ރައީސް އަބްދުﷲ ޔާމީންގެ ސަރުކާރުން ހުށަހެޅި ބަޖެޓުގައި އެއްވެސް ދަރަންޏެއް ނެތްތޯ ސުވާލު ކުރައްވައިފަ އެވެ. އަދި "143 މިލިއަން ޑޮލަރަށް އައިޖީއެމްއެޗްގެ 25 ބުރީގެ އިމާރާތެއް އެޅީމަ" އެކަން ބަލަންޖެހޭ ކަމަށް ގާސިމް ވިދާޅުވި އެވެ. އެ ތަނަކީ ސާފު "ހުދު ކަރުދާސް ފޮތިގަނޑެއް" ތޯ ވެސް ގާސިމް ސުވާލު ކުރެއްވި އެވެ.\n"ބްރިޖު ކަމަށް ވިޔަސް، އެއާޕޯޓު ކަމަށް ވިޔަސް ދެ ގުނަ ހަރަދުގައި ކަމެއް ކުރީމަ ކަމެއް ކުރެވުނީތޯ؟ ކަމެއް ކުރެވުނީއެއް ނޫން،" މަޖިލިހުގެ ރައީސް ކަން ކުރިން ކުރެއްވި ގާސިމް ވިދާޅުވި އެވެ.\nރައްޔިތުންގެ މަޖިލިހުގެ މިއަދުގެ ޖަލްސާގެ ރިޔާސަތު، މަޖިލިހުގެ ރައީސް މުހައްމަދު ނަޝީދު ބަލަހައްޓަވަނީ. --- ފޮޓޯ: މަޖިލިސް\nއިންކަމް ޓެކްސް ނެގުމަށް ބަޖެޓުގައި ހިމަނާފައިވާތީ އެކަމަށް އިޝާރާތް ކުރައްވައި ގާސިމް ވިދާޅުވީ އިންކަމް ޓެކްސް ނަގަންޖެހޭނެ ކަމަށާއި އެކަމަކު، އެ ނަގަން ޖެހޭނީ އުސޫލުތަކަކާއި ހަމަތަކަކާ އެކީގައި ވަރަށް ވިސްނުންތެރިކަމާ އެކީގައި ކަމަށެވެ. އަދި ވިސްނުންތެރިކަމާ އެކީގައި އެކަން ނުކޮށްފި ނަމަ، އިންކަމް ޓެކްސް ނަގައިގެން ލަނޑެއް ލިބިދާނެ ކަމަށް ވެސް ގާސިމް ވިދާޅުވި އެވެ.\n"އަޅުގަނޑު ދަންނަވާނީ ބަޖެޓު ވަރަށް ރަނގަޅޭ. ތަސައްވުރެއް ހުރެގެން މެނުވީ އެއްވެސް ކަމެއް ހާސިލް ނުވާނެއޭ،" މީގެކުރިން ހަތަރު ބަޖެޓެއް ތައްޔާރު ކުރެއްވުމުގައި އިސްކޮށް އުޅުއްވި ގާސިމް ވިދާޅުވި އެވެ.\nގާސިމް ވިދާޅުވީ 2008 އިން ފެށިގެން ރާއްޖެ އަށް އައިސްފައި ވަނީ ރައްޔިތުން ޝުކުރުވެރިވާ އަދި ހައްގުވާ މިންވަރުގެ ތަރައްގީތަކެއް ކަމަށެވެ. އަދި ރައީސް އިބްރާހިމް މުހައްމަދު ސޯލިހް، ރާއްޖެ ތަރައްގީ ކުރައްވާ އިރު، މިނިވަންކަމާއި އިސްތިގުލާލަށް ބުރޫ އަރާ ފަދަ ކަމެއް ނުކުރައްވާނެ ކަމަށް ގާސިމް ވިދާޅުވި އެވެ.\n"ހިޔަންޏަށް މުޑި ނަގާ ހެން ފާޑު ފާޑުގެ ކަންކަން ސިޔާސީ ޕޯޑިއަމެއްގައި ހުރެ ދައްކާ ގޮތަށް މަޖިލިހުގެ ޖަލްސާގައި ރައްޔިތުންގެ ހައްގުގައިއޭ ކިއާފައި ވާހަކަ ދެއްކުމަކީ އަޅުގަނޑަށް ހީވަނީ މާ ރީތި ކަމެއް ނޫނޭ،" އިދިކޮޅު ފަރާތްތަކުގެ ފާޑު ކިޔުންތަކަށް ރައްދު ދެއްވައި ގާސިމް ވިދާޅުވި އެވެ.\nގާސިމް ވިދާޅުވި ގޮތުގައި އިދިކޮޅު ފަރާތްތަކުން ވިޔަސް، ދައްކަން ޖެހޭނީ ބިނާ ކުރުވަނިވި އުފެއްދުންތެރި އަދި ދެކޮޅުޖެހޭ ވާހަކަ އެވެ.\nނަމަވެސް ގާސިމްގެ ވާހަކައިގައި މާމިގިލީ ދާއިރާ އަށް 17 މިލިއަނަށް ވުރެ ގިނަ ރުފިޔާ ހިމަނާފައި ވާތީ އެއީ ހިތާމަކުރައްވާ އަދަދެއް ކަމަށް ވިދާޅުވި އެވެ.\nގާސިމް ވިދާޅުވި ގޮތުގައި މާމިގިލީގައި ދައުލަތުން ކޮނެދީފައިވާ ބަނދަރެއް އަދި ކަރަންޓުގެ ހިދުމަތެއް ދީފައެއް ނެތެވެ. އަދި 2006 އިން ގެ ފަހުން އިމާރާތެއްގެ "ކައިވަތެއް" ވެސް އަޅާފައި ނެތް ކަމަށް ވިދާޅުވި އެވެ.\nމާމިގިލީ އިންޓަނޭޝަނަލް އެއާޕޯޓަކާއި ޕޯޓެއް އޮތް ނަމަވެސް، މަގު ހަދާފައި ނެތުމާއި ތައުލީމީ ރަނގަޅު މަރުކަޒެއް އަދިވެސް ނެތް ކަމަށް ގާސިމް ވިދާޅުވި އެވެ. އަދި ފުލުހުންގެ އިމާރާތެއް އެޅުމާއި ފުޓްބޯޅަ ދަނޑެއް އެޅުމަކީ މާމިގިލި ރައްޔިތުން ބޭނުންވާ ކަމެއް ކަމަށް އޭނާ ވިދާޅުވި އެވެ.\nއެހެންވެ، ބަޖެޓު ކޮމިޓީން ބަޖެޓު ދިރާސާ ކުރާ އިރު، މާމިގިލި ރައްޔިތުން ބޭނުންވާ ކަންކަން ބަޖެޓުގައި ހިމަނައި ދެއްވާނެ ކަމަށް އުންމީދު ކުރައްވާ ކަމަށް ވެސް ގާސިމް ވިދާޅުވި އެވެ.\nއިތުރު ލިޔުންތައް ފިނޭންސް މިނިސްޓްރީ މެމްބަރު ގާސިމް އިބްރާހިމް (މާމިގިލި) ސަރުކާރު ދައުލަތުގެ ބަޖެޓް އދ. މާމިގިލި ދައުލަތުގެ ބަޖެޓް 2020


ވީއޭއެމް ޕްރެޒިޑެންޓްސް ކަޕު 2015: ޕޯލްސްޓަރ ޗެމްޕިއަންކަން ހޯދައިފި — Ihavandhoo.com\n21 އޮކްޓޫބަރު 20150ޢަބުދުﷲ ޙަމީދު\nވީއޭއެމްގެ ރައީސް މުހައްމަދު ރިޔާޒް (ކ) އިހަވަންދޫ ޓީމުގެ ކެޕްޓަން އަށް ތަށި ހަވާލުކޮށްދެއްވަނީ. --ފޮޓޯ: ހަވީރު އޮންލައިން\nއިއްޔެ ހަވީރު ހއ. ބާރަށުގައި ކުޅުނު ވީއޭއެމް ޕްރެޒިޑެންޓް ކަޕްގެ ފައިނަލުގައި ދިއްދޫ ޓީނޭޖް ބޯއީސް ސްޕޯޓްސް ކުލަބު ސީދާ ތިންސެޓުން ބަލިކޮށް މުބާރާތުގެ ޗެމްޕިއަންކަން ހއ. އިހަވަންދޫ ކުލަބު ޕޯލްސްޓަރ ހޯދައިފިއެވެ.\nމި މެޗުގެ ސެޓުތައް ޕޯލްސްޓަރ ގެންދިޔައީ 25-22، 25-14 އަދި 25-23 އިންނެވެ. ޕޯލްސްޓަރ މުބާރާތުގެ ޗެމްޕިއަންކަން ހޯދިއިރު އެޓީމުވަނީ މުބާރާތުގައި ކުޅުނު ހުރިހައި މެޗަކުން މޮޅުވެފައެވެ. ފައިނަލް މެޗުގެ މޮޅު ކުޅުނތެރިޔަކަށް ހޮވިފައިވަނީ ޕޯލްސްޓަރގެ އައިމިނަތު އަހުމަދެވެ.\nއުތުރުގައި ބޭއްވި ވީއޭއެމް ޕްރެޒިޑެންޓް ކަޕުގެ އެންމެ މޮޅު ކުޅުންތެރިޔަކަށް ހޮވުނީ ޕޯލްސްޓަރގެ ފާޠިމަތު ޠަހޫރާއެވެ. މުބާރާތުގެ ޑްރީމް ޓީމުގައި ޕޯލްސްޓަރގެ ފަސް ކުޅުންތެރިއެއްވަނީ ހިމެނިފައެވެ. އެއީ ލިބަރޯ ނާޒިމާ އަބްދުލްވާހިދުގެ އިތުރުން އައިމިނަތު އަހުމަދާއި ފާޠިމަތު ޠަހޫރާ އަދި ލީލާ ހާމިދާއި ޝަފީޤާ މުޙައްމަދެވެ. މިކުޅުންތެރިންގެ އިތުރުން ދެން ޑްރީމް ޓީމުގައި ހިމެނެނީ ދިއްދޫ ޓީނޭޖް ބޯއީސް ސްޕޯޓްސް ކުލަބުގެ އައިޝަތު މާޖިދާ އާއި މުރައިދޫ ޑިވެލޮޕްމަންޓް އެސޯސިއޭޝަންގެ އައިޝަތު ޝިފާނާ އެވެ.\nމުބާރާތުގެ ޗެމްޕިއަން ޓީމުގެ ޙައިސިއްޔަތުން ޕޯލްސްޓަރއަށް ރައީސުލްޖުމްހޫރިއްޔާގެ ވާދައިގެ ތަށްޓަށް ކުޅެވޭ ޤައުމީ އަންހެން ވޮލީބޯޅަ މުބާރާތުން ޖާގަލިބިފައިވާއިރު މުބާރާތުގެ ދެވަނަ ޓީމުގެ ގޮތުގައި އެމުބާރާތުން ޖާގަ ލިބިފައިވަނީ ދިއްދޫ ޓީނޭޖް ބޯއީސް ސްޕޯޓްސް ކުލަބަށެވެ.\n↵ ވީއޭއެމް ޕްރެސިޑެންޓް ކަޕް (ނޯތު), ވީއޭއެމް ޕްރެޒިޑެންޓްސް ކަޕް 2015


ފައިބާ ގިނަ ކާނާ ކޮންމެ ދުވަހަކުވެސް ކެއުން ވަރަށް މުހިއްމު! – Haftha\nThu, 28 May, 2020, 1:30 pm\nފައިބާ ގިނަ ކާނާ ކޮންމެ ދުވަހަކުވެސް ކެއުން ވަރަށް މުހިއްމު!\nފައިބާ އަކީ ހަޖަމު ކުރުމުގެ ނިޒާމުގެ ދުޅަހެޔޮކަމަށް ވަރަށް ވެސް މުހިއްމު މާއްދާ އެކެވެ. އެގޮތުން ބޮޑުކަމުދިއުމަށް އެހީތެރިވެދޭ އެއް މާއްދާއަކީ ވެސް ފައިބާއެވެ. އޭގެ އިތުރުން، ލޭގައި ހަކުރު އެކުލެވޭ މިންވަރު ރަނގަޅު ކުރުމަށް އަދި ހިތުގެ ބަލިތައް ޖެހުމުން ރައްކާތެރިކޮށްދިނުމަށް ވެސް ފައިބާ ވަރަށް މުހިއްމު ދައުރެއް އަދާކުރެއެވެ.\nފައިބާ އެކުލެވޭ ބައެއް ކާނާތަކުތެ ތެރޭގައި ބާރްލީ އާއި އޯޓްސް، ހޯލް ގުރެއިން ސީރިއަލް، ހޯލް ގުރެއިން ޕާސްތާ ހިމެނެއެވެ. އޭގެއިތުރުން އެކި ބާވަތުގެ ބެރީސް އަދި އޮރެންޖާއި މެލަން އަކީވެސް ފައިބާ އިން މުއްސަނދިވެފައިވާ މޭވާތަކެކެވެ.\nތަރުކާރީތަކުގެ ތެރޭގައިވެސް ފައިބާ އިން މުއްސަނދިވެފައިވާ ގިނަ ބާވަތްތަކެއް ހިމެނެއެވެ. އޭގެތެރޭގައި ކެރެޓް، އަލުވި، ބީންސް، އަދި ޕިއާސް އާއި ޕަލްސަސް ފަދަ ތަކެއްޗަކީ ގިނަ އަދަދަކަށް ފައިބާ އެކުލެވޭ ކާނާ އެވެ.\nހަމައެންމެ، ބްރޯކޮލީ އާއި ލެޓިއުސް އަދި ސްޕިނެޗު ފަދަ ފަތްތަކަކީ ވެސް ފައިބާ އެކުލެވޭ ފަތުގެ ބާވަތްތަކެވެ.\nމި ލިޔުމުގައި މި ހިމަނާލި ފައިބާ އިން މުއްސަނދިވެފައިވާ ކާނާ ތަކަކީ ފަސޭހަކަމާއެކު ބާޒާރުން ލިބެން ހުންނަ ކާނާތަކެވެ. އަދި އޭގެ ތެރެއިން ގިނަ ބާވަތްތަކަކީ އާއްމުކޮށް ހެޔޮ އަގުގައި ވެސް ލިބެން ހުންނަ ބާވަތްތަކެވެ. އެހެންކަމުން ދުޅަހެޔޮ ސިއްހަތެއްގައި ހުރުމަށް ކޮންމެ ދުވަހަކުވެސް، ފައިބާ އެކުލެވޭ ކާނާތައް ކެއުމުގައި ހިމަނަމާ ހިނގާށެވެ.


Indonesia boat vehtunu hisaabun meehunge gunavanthah – Iru\nއަދާލަތު ޕާޓީގެ އިންތިޚާބު ފަސްކޮށްފި\nދިރާސީ އަހަރުގެ ދެވަނަ ޓާރމުގެ ކިޔެވުން ފެށިއްޖެ\nޖެކްލިން ކުޑައިރުގެ ފޮޓޯއެއް ފެނި އެންމެން އަންތަރީސް ކޮށްލައިފި!\nކޭޖީއެފް ޗެޕްޓާ2ގެ ޓީޒާ ދައްކާލައިފި\nސަމާ· 10 ޖަނަވަރީ 2021\nގެއްލިގެން ހޯދަމުންދާ އިންޑޮނޭޝިޔާގެ މަތިންދާ ބޯޓު ވެއްޓިފައިވާކަމަށާއި އެ ބޯޓު ވެއްޓިފައިވާ ސަރަޙައްދު ހޯދިފައިވާކަމަށް އެ ޤައުމުން ބުނެފިއެވެ.\nސްރީވިޖަޔާ އެއާގެ އެސްޖޭ183 ބޯޓު އިންޑިނޭޝިޔާގެ ޕޮންޓިއަކަށް ދަތުރުކުރުމަށް ޖަކާޓާ އެއާޕޯޓުން ނައްޓާލާފައިވަނީ އިއްޔެ ޖީއެމްޓީ ގަޑިން 7:36 ގައެވެ. އެއަށްފަހު ބޯޓުގެ ޕައިލެޓުވަނީ 29،000 ފޫޓުގެ އުސްމިނަށް ބޯޓު އުފުލުމަށް އެދުމަށް އެއާ ޓްރެފިކް ކޮންޓްރޯލަށް ގުޅާފައެވެ. އޭގެ ހަތަރު މިނެޓު ފަހުން ބޯޓު ރާޑަރުން ގެއްލި، ބޯޓާއިއެކު އޮތް މުވާސަލާތީ ގުޅުންވަނީ ކެނޑިފައެވެ. ފްލައިޓްރާޑާ24.ކޮމް ވެބްސައިޓުގައި ބޯޓުގެ ރާސްތާއާއި ދައްކާގޮތުން ބޯތު ދުއްވަމުންދަނިކޮށް މިނެޓެއްގެ ތެރޭގައިވަނީ 10،000 ފޫޓު ތިރިއަށް ވެޢްޓިފައެވެ.\n12 ފަޅުވެރިން ހިމެނޭގޮތަށް 62 މީހުން ގޮވައިގެން ދަތުރުކުރަމުންދިޔަ ބޯއިން 737 މަރުކާގެ މަތިންދާބޯޓު ވެއްޓިފައިވާކަމަށް އިންޑިނޭޝިޔާގެ ރަސްމީ އިދާރާތަކުން ބުނެއެވެ. އަދި މަތިންބޯޓު ވެއްޓުނު ސަރަޙައްދަށް ބޯޓު ހޯދުމުގެ މަސައްކަތްކުރާ 10 ބޯޓު މިހާރު ގޮސްފައިވާކަމަށްވެސް އިންޑިނޭޝިޔާގެ ރަސްމީ އިދާރާތަކުން ބުނެއެވެ.\nއެ ސަރަޙައްދުގައި ހަތަރު މަތިންދާބޯޓުވެސްދަނީ ޙަރަކާތްތެރިވަމުންނެވެ. މީހުން ހޯދާ ސަލާމަތްކުރާ ފަރާތްތަކުން މަތިންބޯޓު ވެއްޓުނު ސަރަޙައްދުން ފެނިފައިވާ ބައެއް ތަކެތި ހިމެނޭ ދެ ދަބަހެއްވަނީ އިދާރާތަކާއި ޙަވާލުކޮށްފައެވެ. އެއް ދަބަހުގައި ހުރީ ފަސިންޖަރުންގެ މުދާކަމަށާއި އަނެއް ދަބަހުގައި ހުރީ ހަށިގަނޑުގެ ގުނަވަންތައްކަމަށް ޖަކާޓާގެ ފުލުހުންގެ އިދާރާގެ ތަރުޖަމާނު، ޔުސްރީ ޔޫނުސް ވިދާޅުވިއެވެ.\nއިންޑޮނޭޝިޔާގެ ކަނޑުގެ ސިފައިން މަތިންދާ ބޯޓު ހޯދުމުގެ މަސައްކަތުގައި ބަލަމުންދަނީ ޖަކާޓާގެ ބޭރުގައި އޮންނަ ލާކީ އަދި ލަންކަންގ ކިޔާ ރަށްތަކެއް އޮންނަ ސަރަޙައްދެވެ. އެ ސަރަޙައްދުގެ ކަނޑުގެ ފުން މިނުގައި 23 މީޓަރު ހުރެއެވެ. މަތިންދާބޯޓު ހޯދުމަށް ކުރަމުންދާ މަސައްކަތަށް ބޯ ވާރެއާއި ވައިގަދަވުމުގެ ސަބަބުން ހުރަސް އެޅިދާނެކަމަށް އިންޑޮނޭޝިޔާގެ މޫސުމާއިބެހޭ އިދާރާއިންވަނީ ބުނެފައެވެ.\nމަތިންދާބޯޓުގެ ރޭޑިޔޯ ބީކަން ސިގްނަލުގެ ހިލަމެއް މިހާތަނަށް ވެފައިނުވާކަމަށް އިންޑޮނޭޝިޔާގެ އިދާރާތަކުން ބުނެއެވެ. ބޯޓުގެ އެމަޖެންސީ ލޮކޭޓާ ޓްރަންމިޓާއިން ސިގްނަލެއް ލިބިފައިނުވާ ސަބަބު ދެނެގަތުމަށް އިދާރާތަކުންދަނީ މަސައްކަތް ކުރަމުންނެވެ. އެ ސިގުނަލަކީ ބޯޓު ވެއްޓިފައިވާކަން ޔަޤީންކުރުމަށް ބޭނުންކުރެވޭނެ އެންމެ މުހިންމު ވަޞީލަތެވެ.\nގެއްލިފައިވާ ބޯއިން 737-500 މަރުކާގެ މަތިންދާ ބޯޓު ބޭނުންކުރާތާ 27 އަހަރަށްވުރެ ގިނަ ދުވަސްވަނީ ވެފައެވެ. ބޯއިން މަތިންދާބޯޓުގެ އެ މަރުކާއަކީ މީގެ ކުރިން މައްސަލަތަކެއް އުޅޭކަމަށް ފާހަގަވެފައިވާ 737 މެކްސް މަރުކާއާއި ތަފާތު މަރުކާއެކެވެ. 2018ވަނަ އަހަރުގައި ލަޔަން އެއާގެ 737-މެކްސް މަރުކާގެ ބޯޓެއްވަނީ ޖަކާޓާގެ ބޭރަށް ވެއްޓިފައެވެ. އެ ހާދިޘާގައި ބޯޓުގައި ދަތުރުކުރި 189 މީހުންވަނީ މަރުވެފައެވެ.


#Covid19 : Rakkaatherivumah beynun vanee saafuthaahiru ve ekaherivun - AO News\nކޮވިޑް-19: ރައްކާތެރިވުމަށް ބޭނުންވަނީ ސާފުތާހިރުވެ އެކަހެރިވުން\nލިޔުނީ: އާމިނަތު މައިސާ ނިޔާޒު (އައްޑޫހައިސްކޫލް)\nމިއަދު އެންމެންވެސް ދައްކަނީ ކޮރޯނާ ވަބާގެ ވާހަކައެވެ. އޭގެ ބިރުވެރި ކަމާއި ހިރާސާއި ބިރާސުގެ ވާހަކައެވެ. މި ވަބާފެތުރުމުގެ ސަބަބުން އެންމެން ގޭ ބަންދަށް ވަދެއްޖެއެވެ. ގެތަކުގެ ތެރެއަށް ވަނީ ހަމައެކަނި ދުވަސް ވެފައިވާ ބަލިހާލުގައިވާ މީހުންނެވެ. އެހެންނޫނަސް ގެއިން ނުނިކުންނަ މީހުން ބަންދުވިއަކަސް އެއީ ބަލި ފެތުރުން ކުޑަވީތޯއެވެ؟\nކޮންމެގޮތަކަށް ވިޔަސް ކަންތައްތަކަށް ބަދަލު އަންނަން ފައްޓައިފިއެވެ. ސްކޫލްތައް ބަންދުކޮށް މުދައްރިސުންނާއި ކިޔަވާކުދިންތައް ގެއަށް ފޮނުވާ ލެވިއްޖެއެވެ. ފިހާރަތަކުން މާސްކުތަކާއި ސެނެޓައިޒާރ ފުޅިތައް ނަގައިހުސްކުރެވިއްޖެއެވެ. ރާއްޖޭގެ ވިޔަފާރިތަކަށް ބަދަލުތައް އަންނަން ފައްޓައިފިއެވެ. ގައުމުތަކުގެ މެދުގައި ވިޔަފާރި ހުއްޓިއްޖެއެވެ. ވައިގެ ދަތުރުތައް ދަނީ ހުއްޓެމުންނެވެ. ބައްދަލުވުންތައް މެދުކެނޑިއްޖެއެވެ. މިސްކިތް ތަކުގައި ޖަމާއަތުގެނަމާދާއި ހުކުރު ނަމާދު ކުރުން ހުއްޓުވައިފިއެވެ.\nއަހަރު ފެއްޓިގެން ދިޔައިރު އޮތް ހަމަހިމޭންކަމާއި އަމާންކަމެއްމިއަދަކު ނެތެވެ. ދެނާއި ދެނެއް ނެތެވެ. އެންމެން ތޮޅެމުން ފޮޅެމުން ، ހިރެމުން ކިރެމުން ، ހެލެމުން އެއްލެމުން ސައިބޯނި ފުޅިތަކާއިކާބޯތަކެތި ބޮނޑި ބޮނޑި އަށް ގަނެ ގެތަކުގެ ގުދަން ތެރެއަށް އަޅަނީއެވެ. ކީއްވެގެންތޯއެވެ.؟ ރާއްޖެ ބަނޑުހައި ހޫނުކަމުގެ އަނދަވަޅަކަށް ވެއްޓި އެކަމުން އަރައި ނުގަންނާނެހެން ހީވާތީއެވެ. ހަނޑުލާއި ، ހަކުރާއި އެހެން ކާޑުގެ ބާވަތްތަކުން ބަސްތާ ތަކުން ގަންނަނީއެވެ. މިއީ ކޮންމެހެން ކައްކައިގެން ކެއުމައްޓަކައެއް ނޫނެވެ. ނަމަވެސް ތިމާގެ އަމިއްލަ ހިތްހަމަޖެހުމާއި އުފަލައްޓަކައެވެ. ހަޤީގަަތުގައި މިވަރުގެ ބޯދާ ވިސްނުމެއް އަޅުގަނޑަގެ ހިތައް ދުވަހަކުވެސް ނާރައެވެ.\nދޮގެއްނޫނެވެ. ރާއްޖޭގައި ގުދުރަތީގޮތުން ކާބޯތަކެތި އުފެއްދުމަށް މުއްސަނދި ފަސްގަނޑެއް ލިބިފައެއް ނުވެއެވެ. ނަމަވެސް ޒަމާނާއި ޓެކްނޮލޮޖީގެ އެހީގައި އަޅުަގަނޑުމެންނަށް ބޭނުން ގޮތަކަށް ބޭނުން އެއްޗެއް ހެއްދޭނެއެވެ. އެކަމަށްބޭނުންވާހާ އެއްޗަކީ ކުޅަދާނަ މޮޅު ދިވެހީންނެވެ. ދިވެހީންނަކީ ޔޫރޮޕްގެ ދޮން ސިކުނޑިތަކާ އަޅައި ބަލާއިރު ދެރަބައެއްނޫނެވެ. ހަމައެކަނި ތަފާތު ކަމަކީ އެމީހުންގެ މަސައްކަތް ކުރުމަށް އޮންނަ ޖޯޝާއި ފޯރިނެތުމެވެ. ދިވެހީންނަށް ލިބިފައިވަނީ ފިނިހަކައެއްގެ ކަންނެތްކަމާއި ވަޅޯކަމެވެ. އެއްޗެހި ބޮނޑިކޮއް ގަނެ “ރައްކާކޮއްގެން” ތިބެނީ މިސަބަބަށް ޓަކައެވެ. ނިކަން ބައްލަވާށެވެ. ހުރިހާ ޤައުމެއްގެ ސަރުކާރުން އެގޮވަމުން ދަނީ ރައްކާތެރިވެ ސަމާލުވާށެވެ. ރޮއެގަނެގެން ތެޅިގެންނާކަށް ނޫނެވެ. ރައްކާތެރިކަމުގެ ފިޔަވަޅުތަށް އަޅައިގެން އެކަހެރިވެ އުޅުމަށް ބާރުއަޅަނީއެވެ.\nދިވެހީންނަށް ރައްކާތެރިވުން ސިފަކުރެވެނީ ބިސް ކޭހާއި ، ކާޑުގެ ބާވަތްތަކާއި ، ތެލާއި ، ޓޮމާޓޯ ކޭސްތައް ކޮޓަރީގެ އެނދުދަށަށް ކޮއްޕުމެވެ. އެހެނަސް ބިސްކޭސް ކުނިވެ ، ހަނޑޫ ބަސްދާތަކަށް މީދާ އަރައި ، އެހެން ބަލިތައް ފެތުރިގެން ދިއުމީ ދިވެހިން ހާސްވާ ކަމެއް ނޫނެވެ. ހާސްވަނީ މީހަކު “ކޮރޯނާއޭ” ކިޔާފައި ބަހެއް ބުނެލުމުންނެވެ. އަޅުގަނޑު މިދަންނަވަނީ އެއްވެސްގޮތެއްގައި ކޮރޯނާއާއިމެދު އިހުމާލުވެ އަޅާނުލުމެއް ނޫނެވެ. ނަމަވެސް ކާބޯތަކެތީގެ ސާފުތާހިރުކަމާއި ގޭތެރޭގެ ސާފުތާހިރުކަމަކީވެސް މިހާލަތުގައި ބަލަންޖެެހޭނެ ކަމެއްގެގޮތުގައެވެ. ފާރުގައި ހަރުކޮއްފައި ހުރި ޓީވީއަށް ބަޔަކު އަރައި މިފެތުރޭ ރޯގާއާބެހޭ މައުލޫމާތުދޭން ފެށުމުން މީހުންގެ ސަމާލުކަން އެދިމާއަށް ހުއްޓެއެވެ. ކޮންމެވެސް ރިސޯޓެއް ބަންދުކޮށް ކޮންމެވެސްބަޔަކު އެކަހެރި ކޮއްފިޔޭ ބުނުމުން މީހުންގެ ގައިގައިވާ ލޯލި އިސްތަށިތަށް ކޮއްޅަށްޖެހެއެވެ. ނުތަނަވަސްވެ ހިތްތެޅެއެވެ. އަނެއްކާ ރޯދަމަސް ޖެހެންދެން ގޭގައި ކާބޯތަކެތި ތިބޭނެ ކަމާމެދު ވިސްނެއެވެ.\nޑޮކްޓަރުންނާއި ހަކީމުން ބުނާގޮތުގައިމިބައްޔާއި ބެހޭގޮތުން ބިރުވެރި ވާހަކަތަކާއި ބޯހަމަނުޖެހޭ ކަންކަމާއި މެދު ވިސްނުމަކީ ބަލި ފެތުރުމަށް އެހީވެދޭ ބަހާވަތުގެތެރޭގައި ހިމެނޭ ކަމެކެވެ. އެހެނީ އިންސާނާގެ ގައިގައި ކަމަކާމެދު ބިރުވެރިކަން އަށަގެންފިނަމަ އެކަމުގެ ސަބަބުން އޭނާގެހަށިގަނޑުގައި ހުންނަ ބަލިދިފާއުކުރުމުގެ ދިފާއީބާރު ނުވަތަ (މަކާވަތު) ކުޑަވެ ކަމީނާވެ ހިނގައިދާނެއެވެ. އެހެންނޫނަސް ދިވެހީންނަކީ އެމީހުންގެ ހަށިގަނޑުގައި ލެޔާއި ، ހަކުރާއި ، ލޮނާއި ފުއް ގިނަވެފައިވާ މީހުންނެވެ. އުމުރުން40 އަހަރު ވާއިރު މިބައިތައް ނުހުންނާނެ އެއްވެސް މީހެއް ނެތުމޭ ބުނުމަކީ ދޮގަކަށް ނުވާނެއެވެ. ވުމާއެކު ކާބޯތަކެތީގެ ކަންކަމާއި ވަޔަފާރީގެ ކަންކަންފަދަ އެއްޗިއްސާއިމެދު ހާސްވެއްޖެނަމަ ހޮސްޕިޓަލްތައް އޮބިނޯންނަވަރަށް ހާޓްއެޓޭކާއި ،ސްޓްރޯކްފަދަ ކަންކަމުގައި ވޯޑުތައް ފުރާލާނެއެވެ. އޭރުން ކޮރޯނާ ޖެހޭ މީހުންނަށް ފަރުވާދޭނީ ކޮންތާކު ހެއްޔެވެ.\nމިވަބާއަިން ރައްކާތެރިވުމަށްޓަކައި ސިޔާސީންނާއި ، ސައެންސީންނާއި ، ދާރިސީންނާއި ބާހިސީން މީސްތަކުންނަށް ގޮވައިލަނީ ދެއަތާއި ބޭނުންކުރާ ކަންވާރުތަކާއި އާންމުތަންތަން ސާފުކޮއް ތަޤީމު ކުރުމަށެވެ. އަނގަޔާއި ނޭފަތަށް އަތްބާނައި ހޭވުން ހުއްޓާލުމަށެވެ. ލޮލުގައިވެސް އަތްނުލެވޭތޯ ހިތްވަރު ކުރަންވީއެވެ. އެހުރިހާ ބޭފުޅުންވެސް ކަށަވަރުކޮއްދެއްވާގޮތުގައި ވައިރަލް ބަލިތައް ހިސާރުކޮށް އެބަލިތަކުގެ ނުރައްކާތެރިކަން މަތަކޮށް ފެތުރުން މަނާކުރުމަށްލިބިގެންވާ އެންމެ ރަނގަޅު ، އެންމެ އަގުހެޔޮ އެންމެ ފަސޭހަ ވަސީލަތަކީ ސާފުތާހިރުކަމެވެ. އެހެންކަމުން ރައްކާތެރިކަމަކީއެސް.ޓީ.އޯ އަށް ދުވެ އެތަނުގައި ތިބިހައި މަސްދަޅުކޭސްތައް ހުސްކުރުމެއްނޫނެވެ. ކޮރޯނާ އޮތަސް ނެތަސް ކަނޑުގައިމަސްތިބޭނެއެވެ. ރައްކާތެރިކަން ލިބިގަންނާނީ ސާފުތާހިރުކަމުންނެވެ. އަމިއްލަ ނަފްސުގެ ތާހިރުކަމާއި އުޅޭ މާހައުލުގެތާހިރުކަމެވެ. މާތް ﷲގެ އިރާދަފުޅުން އަޅުގަނޑުމެންގެ މިދިވެހިރާއްޖެއަކީ މިފަދަ ވަބާގެ ޝިކާރައަށް ވެގެންނުދާނެ ރައްކާތެރި ޤައުމަކަށް ވެގެން ދާނެއެވެ. ބޭނުންވަނީ ސިއްހީ މާހިރުންގެ ބަސްއަހައި އެބޭފުޅުންނަށް އެއްބާރުލުން ދިނުމެވެ.


ކަފުން ވެވިފާ…14 ފަހުބައި – Esfiya – Dhivehi Vaahaka Site\n- by eysh - 58- December 1, 2019\nމިފްތާޙް އިޢުތިރާފުވީ ހަމައެކަނި ނާބިހް މަރާލި ކަމަކަށް ނޫނެވެ. ނާބިހްގެ އިތުރުން މުނީރުވެސް މެއެވެ. އޭގެ އިތުރުން ރައިން ރަހީނު ކުރި ކަމަށްވެސް އިޢުތިރާފް ވިއެވެ. އެ ހުރިހާ ކަމެއްގެ ފަހަތުގައި ހުރީ އެހެން މީހަކު ކަން އެނގުނީ ފުލުހުން ކުރި ތަޙުޤީގުތަކަށް ފަހުގައެވެ. އެ މީހަކު އެނގުމާއިއެކު އެންމެންނަށްވެސް ލިބުނީ ވަރުގަދަ ޝޮކެކެވެ.\n“ހަކީމްބެ؟… އެކަމަކު ކީއްވެ؟…” ނަތާޝާގެ މުޅި ދުނިޔެ އެނބުރިގަތް ކަހަލައެވެ.\nމިފްތާޙް އެ ހުރިހާ ކަމެއް ކުރީ ނާބިހްގެ ބައްޕަ ހަކީމްގެ ލަފާގެ މަތީން، ހަކީމް އެދުނު ގޮތަށެވެ. ހެކި ނައްތާލީ، ހަކީމްގެ ޙާއްސަ ބެލުމުގެ ދަށުން، ފުލުހުންގެ ތެރެއިން އޭނައަށް ވަފާތެރި ބަޔަކު މެދުވެރި ކޮށެވެ.\nއިވްޔާގެ ގައިގައި ހިފަހައްޓާލައިގެން ހުރި ނަތާޝާއަށް ޚަދީޖާ ފެނުމުން ދުވެފައި އެދިމާއަށް ދިޔައެވެ. އޭރު ހަކީމްގެ އަތުގައި ބިޑި އަޅުވައިގެން ގެންދާ މަންޒަރު ޓީވީއިން ދައްކަމުންދިޔައެވެ. އެ މަންޒަރު ބަލަން، ޙަދީޖާ ހުރީ ގަބުވެފައެވެ. ދަރިފުޅާއި އެކީގައިހެން އޭނައަށް ފިރިމީހާވެސް ގެއްލުނީއެވެ. ހުރިހާ ހަޤީގަތެއް އެނގުމުން ޚަދީޖާއަށް ލިބުނީ ވަރުގަދަ ޝޮކެކެވެ. އަމިއްލަ ދަރިފުޅާއި ދޭތެރޭގައި އޭނައަށް އިޙްމާލްވެވިފައިވާ ވަރާއިމެދު، ފުރަތަމަ ފަހަރަށް އޭނައަށް ވިސްނައިލެވުނެވެ.\nމައްސަލަ ތަހުޤީގުކޮށް ނިންމާލީ އެންމެން ހީކުރި ވަރަށްވުރެ ފަސޭހައިންނެވެ. ހަކީމް އޭނާ ކުރި ކުށަށް އިޢުތިރާފުވިއެވެ. އަދި އެކަން ކުރަންޖެހުނު ސަބަބު ހާމަކުރިއެވެ. އެ މައްސަލައިގައި ޝާމިލްވި އެންމެންގެ މަޢުލޫމާތު ފުލުހުންނަށް ޚިއްސާކުރީވެސް ހަކީމްއެވެ.\nއަމިއްލަ ދަރިފުޅުގެ ގާތިލަށް ވާންޖެހުނީތީ ހަކީމް ހުރީ ދެރަވެފައެވެ. އެކަމަކު އޭނަ ޤަބޫލުކުރާ ގޮތުގައި ނާބިހްއަށް އޭނަ ދިނީ، ކުށަށް ޙައްޤު އަދަބެކެވެ. ނާބިހް އާއި ނައިރާގެ ގުޅުން އެނގި ހަކީމްގެ ރުޅިގަނޑު ފަޅައިގެން ގޮސްފައިވީ، އީމާންތެރިކަން ބަލިކަށިވާ މިންވަރަށެވެ. ފަހުން ހިތާމަކުރަން ޖެހިދާނޭ ކަން ކުޑަކޮށްވެސް ވިސްނައިލުމެއް ނެތި އޭނަ ހުރިހާ ކަމެއް ކޮށް ނިންމައިލީ ވިސްނުނު އެންމެ ރަނގަޅަށެވެ. އެއީ އަމިއްލަ މީހާގެ ވިސްނުމުގެ ކޮށިކަން ކަމުގައި ޤަބޫލުކުރާކަށް އޭނަ ކުޑަކޮށްވެސް ބޭނުމެއް ނުވެއެވެ.\nހަކީމް ގަބޫލުކުރީ ނާބިހް އަކީ އަމިއްލަ އާއިލާއަށްވެސް ހުރި ހުތުރެއްގެ ގޮތުގައެވެ. ވަކީން ޚާއްސަކޮށް ނާބިހްގެ ޑައިރީގައި އޭނަގެ ގޯސް ވާހަކަ ދައްކާފައިވާކަން އެނގުމުން އެތެރޭގައި ރޯވެފައިވާ ހުޅުގަނޑު ފަޅައިގެން ދިޔައެވެ. ރަނގަޅު ދަނޑިވަޅަކަށް އޭނަ ކުރަމުން އައި އިންތިޒާރު ނިމުނީ މިފްތާޙްގެ ހަޤީގަތް ފަޅާއެރުމުންނެވެ. މަޤާމުގެ ބޭނުން ނާޖާއިޒް ގޮތުގައި ހިފައި، މިފްތާޙް ނައިރާގެ ގެއަށް ގޮސް އަނިޔާ ކުރާތަން ފެންނަ ވީޑިޔޯތައް އޭނަގެ ބާރުގެ ދަށަށް ގެންދިޔައެވެ. އެ އެއްޗެހި ހާމަކޮށް، މިފްތާޙް ޖަލަށްލާނެ ކަމުގެ ބިރު ދައްކައިގެން ހުރިހާ ޖަރީމާއެއް އޭނަ ހިންގީ ވިސްނުންތެރިކަމާއި އެކުގައެވެ. މި ނޫނަސް ދުވަހެއް އޮތްކަމާއި، އެ ދުވަހަކުން އިންސާފުގެ ކުރިމައްޗަށް އޭނަ ހާޟިރު ކުރެވޭނޭކަން ކުޑަކޮށްވެސް ވިސްނައި ނުލައެވެ.\nނައިރާއަކީ މިފްތާޙްގެ އަލަތު ލޯތްބެވެ. އެ ލޯބި ހިތުގައި ސިއްރުކޮށްގެން އުޅެނިކޮށް ނައިރާގެ ހަޤީގަތް އޭނައަށް ފަޅާއެރިއެވެ. އެކަން އެނގުމާއިއެކު މިފްތާޙްގެ ހިތް ކުދިކުދިވިއެވެ. ދެން އޭނަ މަސައްކަތްކުރީ ނައިރާގެ ލޯބި އެހެން ގޮތަކުން ޙާޞިލްކުރުމަށެވެ. އެހެން ކަންތައްވެފައި ވަނިކޮށް، ނާބިހް އާއި ނައިރާގެ ގުޅުން އެނގި ދެމީހުންގެ އެކުވެރިކަމުގެ ގުޅުމުގައި ރެނދުލިއެވެ. ވަކީން ޙާއްސަކޮށް ނައިރާ ކައިލަން އާއި ލޯބީގެ ގޮތުން ގުޅުނުކަން އެނގުމުން މިފްތާޙްގެ ކެތްތެރިކަން ކޮޅުންލީއެވެ. ކޮންމެ ގޮތަކުންވިޔަސް އެ ހަށިގަނޑަކީ އޭނަގެ މިލްކެއްގެ ގޮތުގައި ހެދުމަށް އޭނަ އަޒުމުކަނޑައެޅީ އެ ހިސާބުންނެވެ. އެ ނިޔަތުގައި ނައިރާގެ ގެއަށް މިފްތާޙް ދިޔަ ރެއަކީ ޔުމާން އާއި ކައިލަންވެސް އެގެއަށް ދިޔަ ރެއެވެ. ފުރުޞަތުގެ ބޭނުން ހިފައި، ޔުމާން އެ ކޮޓަރީގައި ހުއްޓައި ފަހަތުން ހަމަލާދީ ބިމަށް ތިރިކޮށްލުމަށްފަހު، ނައިރާގެ ހަށިގަނޑުން އޭނަ އުފާ ހޯދީ ގަދަކަމުންނެވެ. ނައިރާ ރޮއެރޮއެ އޮއްވައެވެ. އައިސްފައި ހުރި ރުޅީގައި އޭނަ ބޭނުންވީ ނައިރާގެ ވަސްވެސް ދުނިޔެއިން ފޮހެލާށެވެ. އެކަމަކު އެތަނަށް ކައިލަން އައުން ވެގެން ދިޔައީ މިފްތާޙްގެ މަސައްކަތަށް އެޅުނު ހުރަހަކަށެވެ.\nޖަލުގެ ތޭރިތަކުގެ އެތެރެ ވެގެންދިޔައީ މިފްތާޙަށް ވޭންދެނިވި ތަނަކަށެވެ. ނިދޭއިރަށް ހުވަފެނުގައި ފެންނަމުންދިޔައީ ބިރުވެރި ހުވަފެންތަކެވެ. ހޭލާ ހުންނައިރު، ނާބިހް އާއި މުނީރުގެ ހުނުމުގެ އަޑު އިވޭހެންވެސް އޭނައަށް ހީވެއެވެ. އެ ހުރިހާ ކަމަކާއިހުރެ، މިފްތާޙް ހުރީ ދުނިޔެއިން މޮޔަވާން ކައިރިވެފައެވެ. ކުރެވުނު ކުށުގެ ބޮޑުކަން އިޚްސާސްވެ، ބައްދަލުކުރުމަށް އައި އެއްވެސް މީހެއްގެ ކުރިމަތީގައި އޭނައަށް އިސް އުފުލައިލަންވެސް ނުކެރުނެވެ. ދުނިޔޭގެ އުފަލަކަށްޓަކައި ގާތް އެކުވެރިންގެ ދިރިއުޅުން ބަރުބާދުކޮށްލައިގެން އޭނައަށް ލިބުނު އުފަލެއްވެސް ނެތެވެ. ދުނިޔޭގައި ހޭދަކުރަން ލިބުނު މަދު ދުވަސްކޮޅުގެ ބޭނުން އޭނައަށް ހިފުނީ އެންމެ ގޯސްކޮށެވެ. ކުރެވުނު އެންމެ ކުށަކުން އަރައިގަތުމަށް، އެތަކެއް ބޮޑެތި ފާފަތަކަށް އަރައިގަނެވި، އެތައް ބައެއްގެ ނަފުރަތުގެ ޝިކާރަކަށްވެސް ވީއެވެ.\nމިފްތާޙާއި ބައްދަލުކުރުމަށް ސަލާހް ދިޔައީ ހިތުގައި އުފެދިފައިވާ ޝަކުވާތައް ބޭރުކޮށްލުމުގެ ބޭނުމުގައެވެ. ސަލާހް ފެނުމުން، މިފްތާހް އިސްޖަހައިލިގޮތަށް އިސް އުފުލައިލާކަށްވެސް ނޫޅުނެވެ.\n“އަހަރެން މިއަދު ދެރަވޭ ތީ އެއްއިރެއްގަ އަހަރެންގެ ރަހުމަތްތެރިއެކޭ ބުނަންވެސް… އަހަންނަށް އަމިއްލަ ނަފުޞު ކުށްވެރި ކުރެވޭވަރުން އެންމެ ލޮލުފިޔަ އެއްވެސް ނުޖެހެއޭ… އަހަރެންގެ ފޯނަށް މުނީރު ގުޅި ދުވަހު އޭނަ ހީކުރާނީ ހަޤީގަތް ހާމަކުރެވުނީ އަހަރެންގެ ކައިރީގައި ކަމަށް… އެކަމަކު އެ ދުވަހު އިއްތިފާޤުން ކަލޭ އެ ކޯލް ނެގީ… އަހަރެން މިއަދު ދެރަވޭ އެ ދުވަހު ކަލޭ އަތަށް އެ ފޯނު ދެވުނީމަ… މުނީރަށް ހުރިހާ ހަޤީގަތެއް އެނގުނީމަ ކަލޭ އޭނަ މަރާލީނު… ދެން އެހެންވީއިރު، އަހަރެންވެސް މަރާލާ… މަރާލާ…” ހިތަށް އައި އެއްޗެއް ގޮވާފައި ސަލާހް ނުކުމެގެން ދިޔައިރުވެސް، މިފްތާޙް އެ ހުރި ގޮތަށް ހުއްޓެވެ. އޭރު ދެލޮލުން ފައިބަމުންދިޔަ ކަރުނަތަކުން ދެކޯތާފަތް އެކީގައި ވަނީ ތެންމާލާފައެވެ.\nއެނގުނު ހަޤީގަތްތަކެއްގެ ސަބަބުން އެންމެންގެ ހިތަށްވެސް ލިބިފައިވަނީ ފުން ޒަހަމްތަކެކެވެ. ލިބިގެންދިޔައީ ރަނގަޅު ފިލާވަޅެކެވެ. މީހެއްގެ ބޭރުފުށުން ބަލާލާފައި އެ މީހަކީ ކޮންކަހަލަ މީހެއް ކަމެއް ނޭނގޭނެއެވެ. ހަކީމަކީ މަޑުމައިތިރި މިޒާޖެއްގެ ހިތްހެޔޮ މީހެކެވެ. ބަލާބެލުމަށް އެފަދަ ކަމެއް ކުރާނޭހެން ކުޑަކޮށްވެސް ހީނުވެއެވެ.\nއެއްވެސް ކުށެއް ނެތް ކައިލަންއަށް އިންސާފު ލިބުނީ ބަނޑުއަޅައި ވިހޭ މައިމީހާގެ މިންނެތް މަސައްކަތުންނެވެ. ކަފުން ވެފައިވާ ސިއްރުތައް ހޯދުމަށް އިވްޔާ ކުރި ބުރަ މަސައްކަތުން އެތައް ބަޔަކަށް އިންސާފު ލިބި، ފިރިމީހާގެ ފުރާނަވެސް ސަލާމަތް ކުރެވުނީއެވެ. އާއިލީ ގުޅުން ކުރިޔަށްވުރެ ބޮޑަށް ވަރުގަދަވެގެން ދިޔުމާއިއެކު، ކައިލަން ހިތުގެ އަޑުވެސް ފުރަތަމަ ފަހަރަށް އޭނަގެ ކުރިމަތީގައި ބަންޑުން ކޮށްލީ ގާތް އެކުވެރިއަކު ފަދައިންނެވެ.\n(ހަތަރު ހަފްތާ ފަސް)\nނައިރާ އާއި ބައްދަލުކުރުމަށް ކައިލަން ދިޔައީ ކައިވެނީގެ ހުރިހާ ކަމެއް ހަމަޖެއްސުމަށް ފަހުގައެވެ. އިވްޔާ އާއި ރައިންގެ އިތުރުން ޔުމާންގެ ހުއްދަވެސް ހޯދައިގެންނެވެ. ކައިލަން ދިޔައިރު ކޮނޑުގައި ދަބަހެއް އަޅުވާލައިގެން ނައިރާ އޭނާގެ ގެއިން ނުކުންނަނީއެވެ. ފަހަތުން ސުވޭދާ ވެސް ނުކުތީ ދަބަހެއް އަޅުވައިގެންނެވެ.\nކައިލަން ފެނުމުން ސުވޭދާ ހިނިތުންވެލިއެވެ. ނައިރާއަށާއި ކައިލަންއަށް ފުރުޞަތު ދީފައި އޭނަ ގޮސް އެރީ ކާރަށެވެ. ކައިލަން ފެނުމުން ނައިރާ އިސްޖައިލިއެވެ. އޭނަ އެ ހުރިގޮތަށް ހުއްޓައި، ކައިލަން އެދިމާއަށް ހިނގައިގަތް ތަން ފެނިފައި، އެއް އަތުން އަނެއް އަތުގައި ބާރަށް ހިފަހައްޓާލިއެވެ.\nކައިލަން ގޮސް ނައިރާގެ ފިނިވެފައިވާ އަތްތިލައިގައި ހިފައި، އުފުލައިލިއެވެ. އެއަށްފަހު، ނައިރާގެ ކުރިމަތީގައި އެއްފައި މައްޗަށްވާހެން އިށީނެވެ. އޭރުވެސް އޭނަ އިނީ ނައިރާގެ އަތްތިލައިގައި ހިފާލައިގެންނެވެ. ނައިރާގެ ދެލޯ ފެންކަޅިވިއެވެ. އަވަސްއަވަހަށް އެސްފިޔަ ޖަހާލާފައި ކަރުނަތައް ހިންދައިލުމަށް މަސައްކަތް ކުރިއެވެ.\n“ކައިކް، އައިމް ސޮރީ… އަހަރެން ދާންވެއްޖެ…” ކައިލަންގެ އަތުގެ ތެރެއިން އަތް ދަމައިގަނެގެން، ނައިރާ އުޅުނީ ދާށެވެ.\n“ޕްލީޒް ޑޯންޓް ގޯ…” ކައިލަން ދެރަވިއެވެ. އޭނަ ނައިރާގެ އަތުގައި ކުރިޔަށްވުރެ ބާރަށް ހިފަހައްޓާލިއެވެ. އެއަށްފަހު ޖީބުން ނެގީ ރިހި އަނގޮޓިއެކެވެ.\n“އަހަރެން ނައި ބޭނުން… ވަރަށް ވަރަށް ވަރަށް ބޭނުން…” ނައިރާ އާއި ދިމާއަށް އަނގޮޓި ދިއްކޮށްލަމުން ކައިލަން ބުންޏެވެ.\nކައިލަން އާއި ދިމާއަށް ބަލަހައްޓައިގެން ނައިރާ ހުރީ ފެންކަޅިވެފައެވެ. އެއްފަހަރު އަނގޮޓިއަށް އަނެއް ފަހަރު ކައިލަންގެ މޫނަށް ބަލަމުންދިޔަ ނައިރާގެ ލޮލުން، އިސާހިތަކު ކަރުނަތައް ފައިބަން ފެށިއެވެ.\n“އަހަރެން ދިރިއުޅުމެއް ފަށަން ހަމައެކަނި ބޭނުންވި މީހަކީ ތީ… އެކަމަކު، އަހަންނަކީ މިއަދު ކައިކް އާއި އެކަށީގެންވާ މީހެއް ނޫން… އަހަރެންގެ އަތަކު ނެތް ކައިކްއަށް ދޭނެ އެއްވެސް އެއްޗެއް…” ގިސްލަމުން ކަހަލަ ގޮތަކަށް ވާހަކަ ދައްކަމުން ދިޔައިރު، ނައިރާގެ ހިތް ހީވަނީ ތޮރުފަމުން ދިޔަހެންނެވެ.\n“އައިމް ސޯ ސޮރީ…” ކައިލަންއަށް އިތުރު އެއްޗެއް ނުބުނެވި އުޅެނިކޮށް ނައިރާ ގޮސް ކާރަށް އެރިއެވެ.\nކައިލަންގެ ހިތް ކުދިކުދިވިއެވެ. ކާރު ގޮސް ލޯ ކުރިމަތީން އޮބާލަންދެން ބަލަން އޭނަ ހުއްޓެވެ. އެނބުރި ގެއަށް އައިއިރު، ދިރި ހުއްޓަސް، ފުރާނަ ނެތް މީހެކޭ ކައިލަން އެކޭ ތަފާތެއް ނެތެވެ. ދިރިއުޅުމަކަށް ކުރަމުން އައި އުއްމީދުގެ ހުޅުކޮޅު ނިވުނު ކަމުގެ އިޚްސާސް އޭނައަށް ކުރެވުނެވެ. ކައިލަން، އިވްޔާގެ އުނގުގައި ބޯ އަޅައިގެން އޮވެ، އެތައް އިރަކު ރުޔެވެ. އެތައް ޝަކުވާއެއް ކުރިއެވެ. ނައިރާ އެ ޙަޔާތުން ދިޔައީ ހުދު އޭނަ އާއި ދޭތެރޭގައި ވިސްނާފައިކަން އެނގުމުން އެ ހިތުގައި ވަނީ ނޭނގޭ ރިހުމެއް އުފެދިފައެވެ.\nނިދަން އެނދުގައި އޮށޯވެފައި ޔުމާން ބަލައިލީ އަނެއް ފަރާތަށް އެނބުރިގެން އޮތް ނަތާޝާ އާއި ދިމާއަށެވެ. އޭނަ ނަތާޝާ އާއި އިތުރަށް ކައިރިއަށް ޖެހިލިއެވެ. އެއަށްފަހު، އެ ހަށިގަނޑުގައި ބައްދާލިއެވެ.\n“ނަތާ، އަދިވެސް ރުޅި އައިސްފަތަ؟…” ޔުމާން ވާހަކަ ދެއްކީ ވައި އަޑުންނެވެ.\n“އަހަރެން ޤަބޫލުކުރަމޭ ނަތާ އާއި ދޭތެރޭ އަހަންނަށް ކަންތައް ކުރެވުނީ ރަނގަޅަށް ނޫންކަމަށް… އެކަމާއި މިހާރު އަހަރެން ދެރަވޭ… ނަތާ ޕްލީޒް، އަހަންނަށް މަޢާފުކޮށްދީ… މިގޮތަށް ކިހާ ދުވަހަކުތަ އަހަރެން ނަތާގެ ކައިރިން މަޢާފަށް އެދެންވީ؟… އުމުރަކީ ވަރަށް ކުރު އެއްޗެއް… ތިގޮތަށް ރުޅިން އޮއްވާ، އަހަރެން މަރުވެއްޖެއްޔާ…” ޔުމާންގެ ވާހަކަ އެހައި ހިސާބަށް ދިޔަތަނައި، ނަތާޝާ ކުއްލިއަކަށް އެނބުރިފައި، ޔުމާންގެ ގައިގައި ބައްދާލިއެވެ.\nދެން އިވެންފެށީ ނަތާޝާގެ މަޑު ގިސްލުމުގެ އަޑެވެ. ނަތާޝާ ދުރުކޮށްލަން އުޅެއުޅެ، ޔުމާންއަކަށް އެކަމެއް ކާމިޔާބެއް ނުވިއެވެ. އެންމެފަހުން، ނަތާޝާ ރޯން ބޭނުން ވަރަކަށް ރޯން ފުރުޞަތު ދީގެން އޭނަ އޮތީއެވެ.\n“ދެން ދުވަހަކުވެސް ތިކަހަލަ ވާހަކަ ނުދައްކާތި… އަހަރެންގެ ހިތް މިހާރު މުޅީން ސާފުވެއްޖެ…” ޔުމާން އާއި ކުޑަކޮށް ދުރަށްޖެހިލާފައި ނަތާޝާ ވާހަކަ ދެއްކިއެވެ.\n“އައި ލަވް ޔޫ…” ނަތާޝާގެ ކަންފަތް ކައިރީގައި ޔުމާން ބުނީ ސިއްރުންނެވެ.\nފުރަތަމަ ފަހަރަށް ޔުމާންގެ ދުލުން އެފަދަ ބަހެއް އަޑު އިވުމުން ނަތާޝާއަށް ހީވީ ދެ ޢީދު އެއްފަހަރާ އައި ހެންނެވެ. އުފަލުން ގޮސް ކުރެވޭ ނުކުރެވޭ ކަމެއްވެސް ނޭނގުނެވެ. ކުއްލިއަކަށް ޔުމާންގެ ގައިގައި ބައްދާލިގޮތުން ޔުމާންގެ އަނގައިން މަޑު އާޙްއެއްގެ އަޑު ބޭރުވެގެން ދިޔައެވެ. ދެން އިވިގެން ދިޔައީ ދެމީހުންގެ ހުނުމުގެ އަޑެވެ.\n“ކީއްވެތަ މާވަރަކަށް ތިހެނީ؟…” ފާހާނާއިން ނުކުތް ރައިން ސުވާލުކުރީ އެނދުގައި އޮށޯވެލައިގެން އޮތް އިވްޔާއަށެވެ.\n“ހެވޭނެ އެއްނު… ފާޚާނާގަ ހުރެގެން އެހާ ރީތިކޮށް ލަވަ ކިޔާ އަޑު އިވެންޏާ…” ލާނެތްގޮތަކަށް ސަމާސާކޮށްލަމުން އިވްޔާ ބުންޏެވެ.\nއިވްޔާ އާއި ދިމާއަށް ފާޑަކަށް ބަލަހައްޓައިގެން ރައިން އިރުކޮޅަކު ހުއްޓެވެ. ދެން ފެނުނީ ދުވެފައިގޮސް އެ ހަށިގަނޑުގައި ބައްދާލި ތަނެވެ. ދެމީހުން އެކަކު އަނެކަކާއިއެކު ސަކަރާތްޖެހުމުގައި ވަގުތުކޮޅެއް ހޭދަކުރުމަށްފަހު، ރައިން އިވްޔާ އާއި ކުޑަކޮށް ދުރަށް ޖެހިލިއެވެ.\n“އައިމް ޕްރައުޑް އޮފް ޔޫ ޑާލިންގް… ހިއެއް ނުކުރަން އެ ދުވަހު ސަލާމަތްވާނެ ކަމަކަށްވެސް…” ފުން ނޭވާއެއް ދޫކޮށްލަމުން ރައިން ވާހަކަ ދެއްކިއެވެ.\n“އެދުވަހު މިފްތާހްއަށް ނުގުޅިނަމަ އަހަރެންގެ ދުވަސް ދިޔައީސް…” އިވްޔާ ދެއަތުގެ ތެރޭގައި ފިއްތައިލަމުން ރައިން ވާހަކަ ދެއްކިއެވެ.\n“އައި ލަވްޔޫ ސޯ މަޗް… ދުވަހަކަށްވުރެ ދުވަހެއް ވަކީން ބޮޑަށް ލޯބިވޭ…” ރައިންގެ ތައުރީފުގެ ބަސްތަކުން އިވްޔާ އޮތީ އުފަލުން ހިތް ފުރިފައެވެ. ރީތި ފަރި ހިނިތުންވުމެއް ތުންފަތަށް ވެރިކުރުވައިގެންނެވެ.\nކޮޓަރިއަށް ވަދެވުމާއިއެކު ކައިލަންގެ ހަނދާނަށް އަންނަންފެށީ ނައިރާގެ ހަނދާންތަކެވެ. އެ ވޭނުން ފުރިގެންވީ ހަޅޭކުގެ އަޑު އޭރުވެސް ހީވަނީ އޭނަގެ ކަންފަތް ކައިރީގައި ގުގުމަމުން ދާހެންނެވެ. އެދުވަހު އޭނަ ހިމޭނުން ހުރީ އަމިއްލަ ކުށް އިޚްސާސްވީލެއް ބޮޑުކަމުންނެވެ. ނައިރާއަށް ވީ ހުރިހާ ކަމެއްގައި އޭނައަށް ކުށްވެރިކުރެވުނީ އަމިއްލަ ނަފުޞު ކަމުގައިވީތީއެވެ. މިއަދު އެ ހުރިހާ ކަމެއް ރަނގަޅުކޮށް ނައިރާއަށް އުފާވެރި ޙަޔާތެއް ހޯދައިދޭން އޭނަ ކުރި މަސައްކަތް އެވީ ބޭކާރެވެ. އެތައް ދުވަހެއް ވަންދެން ދެކުނު ހުވަފެންތައް ވިއްސިވިހާލިވެގެން ދިޔައިރު، އޭނައަށް ކުރެވުނު އެއްވެސް ކަމެއް ނެތެވެ.\nދުވަސްތައް ފާއިތުވަމުންގޮސް ކައިލަންގެ އުމުރުން އަށާވީސް އަހަރު ފުރުނު ދުވަހެވެ. ޑިއުޓީ ނިންމާލާފައި ކައިލަން މިސްރާބުޖެހީ ގެއަށް އައުމަށެވެ. ފުލުހުންގެ ޔުނީފޯމުގައި ހުރި ކައިލަން އައިސް ގެއަށް ވަންއިރު، އިވްޔާގެ ކައިރީގައި އަންހެން ކުއްޖަކު ހުއްޓިލައިގެން ހުރިތަން ފެނުނެވެ. އެކުއްޖާ ހުރީ ކަޅުކުލައިގެ އަބާޔާ ހެދުމެއްގައެވެ. ފުރަގަސްދީގެން ހުރުމުން އެކުއްޖެއްގެ މޫނެއް ކައިލަން އަކަށް ނުފެނުނެވެ. އޭނަ މަޑުމަޑުން ހިނގާފައި ދިޔައީ ކޮޓަރި އާއި ދިމާއަށެވެ.\n“ކައިކް ދަރިފުޅާ އައިސްބަލަ…” އިވްޔާ ގޮވާލުމާއިއެކު، ކައިލަންގެ ފިޔަވަޅުތައް ހުއްޓުނެވެ.\nކައިލަން ފަސް އެނބުރި ބަލައިލިއިރު ކުރިމަތީގައި ހުރި ނައިރާ ފެނިފައި ދިޔައީ ސިއްސައިގެންނެވެ. ކުރިޔަށްވުރެ އެ މޫނު އޮމާންވެފައި ހަންގަނޑުގެ ކުލަ އަލިކަމަށް ދައްކައެވެ. ހިނިތުންވެލައިގެން ހުރިއިރު، އަންނާރު އޮއްތަކެއްފަދަ ކުދިކުދި ދަތްތައް ފެންނަން ހުރިގޮތުން އެ ސޫރަ ކައިލަންގެ ހިތުގައި ބިންވަޅު ނެގިގެން ދިޔައެވެ.\n“ކައިކް…” ލޯބިން ފުރިގެންވީ އަޑަކުން ނައިރާ ކައިލަންއަށް ގޮވާލިއެވެ.\nކައިލަން ހުރީ ހުއްޓުން އަރާފައެވެ. ނައިރާގެ މޫނަށް ބަލަހައްޓައިގެން އޭނަ ހުރީ އެސްފިޔަ ޖަހައިލަންވެސް ހަނދާން ނެތިފައެވެ.\n“ތިވަރަށް ނުބަލަބަލަ… ތިއުޅެނީ އަހަރެން ލަދުގަންނަވާލަންތަ؟…” ނައިރާ އެހެން ބުނުމުން ކައިލަން އަވަސްއަވަހަށް އެ ނަޒަރު އެހެން ދިމާއަކަށް ހުއްޓައިލިއެވެ.\n“އަހަރެން މިއައީ… އިންޝާﷲ މަރުވަންދެންވެސް ހުންނާނީ ކައިކްގެ މީހެއްގެ ގޮތުގައި…” ނައިރާ މަޑުމަޑުން ބުންޏެވެ.\nކުޑައިރުކޮޅަކު އެއްޗެއް ނުބުނެ ހުރެފައި ކައިލަން ނައިރާގެ އަތްތިލައިގައި ހިފައިލިއެވެ. ނައިރާގެ ލޮލާއި ލޯ ސީދާކޮށްލިއިރު، އެ ދެލޮލުގައި ވިދަމުން ދިޔައީ އުފާވެރިކަމުގެ ކަރުނައެވެ.\n“ދަރިފުޅު އުފަންދުވަހުގެ ހަދިޔާ ކިހިނެތް؟…” އިވްޔާގެ ލާނެތް އަޑު އިވިފައި އެންމެން އެއްފަހަރާ ހީގަތެވެ.\nކައިލަން ލަދުން އިސްޖަހައިލީއިރު، ނައިރާވެސް ހުރީ ލަދުން ހިނިތުންވެލަންވެސް ނުކެރިފައެވެ. އެތައް ދުވަހެއްގެ ދިގު އިންތިޒާރަށް ނިމުން އައީ ދެމީހުންވެސް އުއްމީދުކުރި ގޮތަށެވެ. ދެ އާއިލާއަށްވެސް އުފާވެރިކަން ގެންނަމުންނެވެ.\nލޯބިން ގުޅުނު ދެ ހިތެއް…\nދެ ހިތް ގުޅިފައިވަނީ…\nމާ މަތިވެރި ގުޅުމަކުންނޭ…\nއިންތިހާޔަށް (1ވަނަ ބައި)\nawwwwnnnn😱😱😱…this lovely stry also finished dwww😘😘😘m gonna miss thiss💕💕💕ending varah furihama…ly morrr sis\nBtw me first😉😉😉\nYesss dear.. konme kamakahves nimumeh annaane ehnu dho.. will miss u dear.. varah ufaavehje story kamudhiyaeema.. thank u so much dear..\nYess magnum ah first mifaharu.. congratulations dear.. and ly too.. 😘\nMi vaahaka vx nimuny Dhw…….. 😩😩😩😩😩😩😩😩😩😩😩\nYesss dear nimunee 😔 varah miss vaane 😘\nVarah reethi mashaa allah….alhey mi vaahaka vx nimuny dhw….😭😭😭😭😭😭😭😭😭😭im gonna miss this…..nimun vx hama varah reethi…..lysm eysh sis…..\nYesss dear nimunee.. varah varah miss vaane kairaa mathin.. thank u so much fr the support dear.. meansalot.. varah ufaavehje story kamudhiyaeema.. thank u so much dear.. unmeedhukuran abadhuves support libeyne kamah.. lysm dear.. 😘\nOMG..😮😮😮😮😮😮… Keekey bunaany vx…..😧😧😧😧😧😧😧😧😧😧 Speechless😐😐😐😐😐😐😐😐😐😐…….. V reethi ending eh..👏👏👏👏👏👏👏👏👏👏👏👏…. V miss vaane Mi story mathin….😞😞😞😞😞😞😞…. Ummeedhu kuran eysh ge ithuru stories fennaane kamah..🙂🙂🙂🙂🙂🙂🙂🙂🙂🙂🙂… nd u r always the best writer fr me..😁😁😁😁😁😁😁😁😁😁….. Luv u so much dear eysh sissy……💖💖💖💖💖💖💖💖💖 m really gonna miss this one…😊😊😊😊😊😊😊😊….. Keep it up!!👌👌👌👌👌!….\nvarah varah miss vaane kylie mathin ves.. thank u so much fr the support dear.. meansalot.. varah ufaavehje story kamudhiyaeema.. unmeedhukuran abadhuves support libeyne kamah.. lysm dear.. 😘 In Sha Allaah ithuru story thah ves fenigen dhaane Fenvaru site ga..\nAwwww so sweeet of u dear.. varah varah ufaavey cmnt kiyaalaafa.. love u so much dear.. 😘\nHere is the last part of Kafun vevifaa.. Alhamdhulillaahi..\nHope u all enjoyed reading the story.. story nimmaalevunee kiyuntheringe faraathun libunu support aa ekee.. ehenveema hurihaa kiyuntherinnah haahsakoh cmnt kohlaa kudhinna varah varah shukuru adhaakohlan.. thi dhevvi support ashaa kehtheri kamaa ekee story ah inthizaaru kohleethee varah shukuru adhaakuran..\nThank u all.. will miss u all..\nUnderstand nuvaa than than eba huri.. furathama kamakah yumaan nairaa kairiah dhiyai keekuran.. erey kailan dhiyairu heeheefa naira vaahaka dhakka adu ivunee kaaakaatha adhi naira ge bodu dhaithage firimeehaa aa dharin kuri kanthakoa emeehunves beyzaaru vaanjeheyne ennu. Thankolheh thafseelukoh mikanthah bunedheefa out nama\nMashaa allah reethi vaahaka. 😀😞💔💕💞\nMaasha Allah ♥ vvvv furihama. Vvv reethi ❤❤❤❤❤❤❤💙💙💙💙💙💙💙❤❤❤❤❤ Mie anekka ves eysh ge reethi vaahakathakuge thereah ithuruvegen dhiya furihama reethi bolheh. 💜💜💜💜💜💜💜💚💚💚💚💚💚💚💜💜💜💜💜💜💜💚💚 Vaahaka feshigen nimendhen ves shauguverikan ehvarehga hifahattaqlumakee eysh ge kulhadhaanakan. 💛💛💛💛💛💛💛💗💗💗💗💗💗💗💛💛💛💛💛💛💛💗 Sifakohdhinun molhukamun film eh feshigen nimendhen balaalevunuhen hama heevee. Ehaaves reethivefa furihama. 💕💕💕💕💕💕💜💜💜💜💜💜💜💕💕💕💕💕💕💕💜💜💜💜 Liyuntherikanves vvv improve vefa hurikan faahaga kuran. ❣❣❣❣❣❣❣💚💚💚💚💚💚💚❣❣❣❣❣❣❣💚💚💚💚💚💚 Eysh ge hurihaa vaahakathakakeeves mujuthamau ah iburaiytheri message thakeh dhey vaahaka thakeh. E gothun mivaahaka akeeves ijuthimaaee adhi dheenee nazarakun beliyas reethi message thakeh meehunah visneyneyhen dheefa huri vaahaka eh. 💯💯💯💯💯💯\n🌹🌹🌹🌹🌹🌹🌹💯💯💯💯💯💯💯🌹🌹🌹🌹🌹🌹🌹 Eysh ge reethi aa vaahaka akah inthizaaru kuran. 😍😍😍😍😍😍😍😍😍😍😍😍😍😍😍 Thee hama emme emme best emme favorite writer. 😘😘😘😘😘😘😘😘😘❤❤❤❤❤❤❤💙💙💙💙💙💙💙💜💜💜💜💜💜💜💚💚💚💚💚💚💚💛💛💛💛💛💛💛💕💕💕💕💕💕💕🌹🌹🌹🌹🌹🌹🌹\nvarah sauguverikamaa ekee kiyaa nimmaali vaahaka eh miee. unmeedhukuran kairi musthagubalehga ehen vaahaka eh fenigen dhaane kamah.\nvaahaka ah bunelan othee varah reehchey. Eysh ah bunelan beynumee thigothuga kuriyah dhaashey.\nއިތުރު ވާހަކައެއް ނުގެނެސްދޭނަންތަ


Salman Khan ge mi photo bahusakah | Mihaaru\nސަލްމާން ޚާންގެ މި ފޮޓޯ ބަހުސަކަށް\n27 މެއި 2020 - 08:55 12 comments\nއެކަމަކު ސުވާލަކީ ސްކްރީނުން އެ ފެންނަނީ ހަމަ އަސްލު ވެސް ސަލްމާން ހުންނަ ގޮތް ހެއްޔެވެ؟ ޔަގީނުން ވެސް ގިނަ ބަޔަކު ދެބަސްނުވާނެ ފަދައިން ސަލްމާނަކީ ބޮލީވުޑްގެ އެކްޓަރުންގެ ތެރެއިން އެންމެ ރީތި އެކެކެވެ. އަދި ގިނަ އަންހެނުން އެންމެ ހިތްކިޔާ އެކަކީ އަދިވެސް އޭނަ އެވެ.\nއެކަމަކު ސަލްމާންގެ މި ފޮޓޯ އަށް ބަލައިލާށެވެ. ތަފާތެއް ފެނޭ ހެއްޔެވެ؟ ގިނަ ބަޔަކަށް އެ ތަފާތު ފާހަގަކުރެވިގެން އެކި ކަހަލަ ޝުއޫރުތައް ވަނީ އޮއްސާލައިފަ އެވެ. ގިނަ ބަޔަކު ބުނަނީ ސަލްމާން އެހެރީ އޭނާގެ އަސްލު ސިފައިގައި ކަމަށެވެ. އަދި އޭނާގެ އަސްލު އުމުރު ފޮޓޯ އިން ދައްކުވައިދޭ ކަމަށާއި މިހާރު މާ ބޮޑަށް މުސްކުޅިވެއްޖެ ކަމަށް ވެސް ބައެއް މީހުން ބުނެފައިވެ އެވެ.\nމި ފޮޓޯ އަކީ ފިތުރުގެ އީދުގެ ތަހުނިޔާ ސަލްމާނަށް ކިޔަން އޭނާގެ ބޮޑީގާޑް ޝޭރާ އިންސްޓަގްރާމްގައި ހިއްސާކުރި ފޮޓޯއެކެވެ. މި ފޮޓޯ އަކީ ދާދި ފަހުން ސަލްމާންގެ ޕޭންވޭލް ފާމްހައުސްގައި ނަގާފައިވާ ފޮޓޯއެކެވެ.\nފޮޓޯ އަށް ކޮމެންޓް ކުރި ގިނަ ބަޔަކު ބުނެފައި ވަނީ ސަލްމާން މިހާރު ފެންނަނީ މިހާރު 84 އަހަރުވެފައިވާ ކުރީގެ އެކްޓަރު ދަރުމެންދުރާހާ މުސްކުޅިކޮށް ކަމަށެވެ. އަދި ބައެއް ބުނިގޮތުގައި ސަލްމާން މާ ރީތިކޮށް، މާ ޒުވާންކޮށް ސްކްރީނުން ފެންނަނީ ގަދަޔަށް މޭކަޕްކޮށްގެން ހުންނާތީކަން މިހާރު ކަށަވަރުވެއްޖެ އެވެ.\nބައެއް މީހުން ބުނެފައިވާ ގޮތުގައި ސަލްމާން މިހާރު މާ ބޮޑަށް ވެސް މުސްކުޅިވެއްޖެ އެވެ. އެހެންވެ ދެން ވެސް އުމުރަށް ވުރެ ދެގުނަ އަށް ވުރެ ހަގު ބަތަލާއިންނާ އެކު ފިލްމު ކުޅުން ހުއްޓާލައި، އުމުރާ ގުޅޭ ކަހަލަ ރޯލްތައް ކުޅެން ފަށަން ވެއްޖެ އެވެ.\nމިދިޔަ އަހަރު ރިލީޒްކުރި "ބާރަތު" އާއި "ދަބަންގް 3" ގައި ސަލްމާނާ އެކު ބަތަލާއިންގެ ރޯލް ކުޅުނީ އޭނާ އަށް ވުރެ އެތައް އަހަރެއް ހަގު ދެ ބަަތަލާއިންނެވެ. އެއީ "ބާރަތު" ގެ 27 އަހަރުގެ ބަތަލާ ޑިޝާ ޕަޓާނީ އާއި "ދަބަންގް 3" ގެ 21 އަހަރުގެ ބަތަލާ ސާއީ މަންޖްރޭކަރެވެ. ސަލްމާންގެ ކުރިއަށް އޮތް ފިލްމު "ރާދޭ" ގެ ވެސް ބަތަލާ އަކީ ޑިޝާ އެވެ.\nއަންނަ އަހަރު ގެނެސްދޭން ނިންމާފައިވާ ސަލްމާންގެ "ކަބީ އީދު ކަބީ ދިވާލީ" ގެ ބަތަލާ އަކީ 29 އަހަރުގެ ޕޫޖާ ހެގްޅޭ އެވެ.\nބޮލީވުޑްގެ ދުވަސްވީ މަޝްހޫރު ބައެއް އެކްޓަރުންނަކީ އެ މީހުންނަށް ވުރެ އުމުރުން އެތައް ގުނައެއް ހަގު ބަތަލާއިންނާ އެކު ފިލްމު ކުޅޭ ތަރިންނެވެ. އަދި މިކަމަށް އަބަދު ވެސް ވަރަށް ގިނަ ބަޔަކު ފާޑު ވެސް ކިޔައިހަދަ އެވެ.


SunOnline: Emme gina meehun balaa drama akee Anupama\nއެންމެ ގިނަ މީހުން ބަލާ ޑްރާމާ އަކީ "އަނުޕަމާ"!\nއައިމިނަތު ލުބާ 01 Aug 2021, 08:28\nއަނުޕަމާ އިން ފެނިގެންދާ ބައެއް ތަރިން --\nގިނަ ދުވަސްތަކެއް ވަންދެން ޓެލެވިޝަން ރޭޓިން ޕޮއިންޓް (ޓީއާރްޕީ)ގެ އެއްވަނަ މަގާމުގައި ހިފަހައްޓަމުން ދިޔަ ޑްރާމާ ސިލްސިލާ "އަނުޕަމާ" އެ މަގާމު ގެއްލުނުތާ ދެ މަސްދުވަސް ފަހު އަނެއްކާވެސް އެ މަގާމަށް ޖެހިލައިފިއެވެ.\nސްޓާޕްލަސް އިން ގެނެސްދޭ މަޝްހޫރު ޑްރާމާ އަނުޕަމާ އަށް ޓީއާރްޕީގައި ލިބިފައިވަނީ 3.8ގެ ރޭޓިންއެކެވެ. ޓީއާރްޕީގެ ރޭޓިން އަށް ބަލާއިރު ލިސްޓުގެ ދެވަނަ މަގާމް ލިބެނީ "ގުމް ހޭ ކިސީކޭ ޕިޔާރު މޭ" އަށެވެ.\nއެއީ 3.1 ގެ ރޭޓިން އާ އެއްކޮށެވެ. ކުރިން ދެވަނައިގައި އޮތް "އިމްލީ" އަށް 2،9 ގެ ރޭޓިން އަކާ އެކު ލިބެނީ ތިން ވަނަ މަގާމެވެ. ލިސްޓުގެ ހަތަރުވަނަ "ޔޭ ހޭ ޗާހަތެއިން" އަށް ލިބޭއިރު ފަސްވަނައިގައި އޮތީ "ކުންޑާލީ ބަގްޔާ"އެވެ.\nމީގެ ކުރީ ޓީއާރްޕީ ރޭޓިން ލިސްޓުގައި ހިމެނެމުން އަންނަ ސްޓާޕްލަސްގެ އެންމެ ދުވަސްވީ ޑްރާމާ "ޔޭ ރިޝްތާ ކިޔާ ކެހެލާތާ ހޭ" މިފަހަރު ލިސްޓުގައި ހިމެނިފައެއް ނުވެއެވެ.\nއާންމުންގެ މެދުގައި ބޮޑު މަގްބޫލުކަމެއް ހޯދާފައިވާ އަނުޕަމާ ގިނަ ބަޔަކު ބަލާ އެންމެ ބޮޑު އެއް ސަބަބަކީ ހަގީގީ ދިރިއުޅުމުގައި ވެސް ދިމާވާ ކަންތައްތައް މި ޑްރާމާއިން ވަރަށް ތަފްސީލީ ގޮތެއްގައި އަލިއަޅުވާތީއެވެ.\nކާރްތިކް އާ ނައިރާގެ ފަހު މަންޒަރުތައް ނިންމާލައިފި\n"ޕަވިތްރަ ރިޝްތާ 2"ގެ ޓީޒާއެއް!


Ras Online - ބޯގަންވިލާ - 24 ވަނަ ބައި\nބޯގަންވިލާ - 24 ވަނަ ބައި\nޞާދިރު ޢަލީދީދީ 8 ޖުލައި 2021 - 8:16\n"ހަނދާންވާތީ ނުހުރެވިގެންތަ ޑާލިންގ" ތޮއްޔިބު ވާހަކަ ފެށިގޮތުން ގުޅައިގެން އުޅެނީ އޭނާގެ އަނބިމީހާ އަޒުމާއާ ކަން އަމީނަށްވެސް އެނގުނެވެ.\n"އާނ....އަޅެ އަހަރެން ފޫހިވަނީ....އަދިވެސް އޮފީސް ނުނިމޭތަ؟ ހިތަށް އެބައަރާ ގަޑީގެ ކަށި އަނބުރާލާނަމޭވެސް." އަޒުމާ ބުންޏެވެ.\n"ރަންކޮޅާ....ދޫންޏާ....ދެންހުރީ އެންމެ ބައިގަނޑި އިރޭ......އަހަރެންވެސް ހަނދާން ނުވާތީކީނޫނޭ.....މިތާ މިހުންނަނީކީ......އެކަމަކު ވަޒީފާއަށް ޙުރުމަތްތެރިކޮށް ހިތަންވާނެއެއްނު. މިޒަމާނުގައި ވަޒީއަކީ ހީކުރާހާ ފަސޭހައިން ލިބޭ އެއްޗެއް ނޫން." ތޮއްޔިބު ވާހަކަ ދައްކަމުން ދިޔައީ ނިކަން މަޑުމަޑުން އިތުރު ބަޔަކަށް ނީވޭ ވަރަށެވެ.\n"އަޅެ އޮފީސް ނިމުނުހާ އަވަހަކަށް އަންނައްޗޭ. އެއްވެސް ބަޔަކާއެކު ސައިބޮއި، ކައިގެން ނުވާނެ. ވަރަށްމީރު ކާއެއްޗެއްވެސް ތައްޔާރުކޮށްފައި އެބަހުރި." އަޒުމާ ފޯނު ބޭއްވިއެވެ.\n"އެއުޅެނީ ތޮއްޔިބާ ދުރުގައި ހިނދުކޮޅަކަށްވެސް ކެތްނުވެގެން.....އެންމެފަހުން އެމަންޖެ ހަމަރަނގަޅަށް ތޮއްޔިބު ދެކެ ލޯބވެސްވީތާ." އަމީނު ދިމާކުރިއެވެ.\n"މާކުރިންވެސް އަހަރެން ބުނީމެއްނު. އަހަރެން އަޒުމާގެ ލޯބި ހޯދާނަމޭ.....އެނގޭތަ ލޯބި ހޯދުމަކީވެސް ހުނަރެކޭ....." ތޮއްޔިބު ފަޚުރުވެރިވިއެވެ.\n"ތިހުނަރު އަހަންނަށްވެސް ދަސްކޮށްދޭންވީނު....އަހަރެން މިއުޅެނީ މިހާރުވެސް އުޅެއުޅެ ފިރިހެން ކުއްޖެއްގެ ލޯބި ނުލިބިގެންވިއްޔަ،" ތޮއްޔިބުގެ މޭޒާ މާދުރު ނޫން ހިސާބެއްގައި (ތޮއްޔިބުގެ ވާހަކައިވޭހާ ކައިރީގައި) ހުރި މޭޒުގައި ޓައިޕްކުރަން އިން އަންހެން ކުއްޖާ، އާދެ ސޯބިރާ ތޮއްޔިބުމެންގެ ވާހަކައިގެ ތެރެއަށް ވަނެވެ.\n"ބަލަ އަހަންނަކަށް ނޭނގެޔޭ ފިރިހެނުންގެ ލޯބި ހޯދާކަށް. އަހަރެން ގޮތް ބަލައިލަން ސޯބިރާގެ ލޯބި ހޯދަންތަ؟" ހީގަންނަމުން ތޮއްޔިބު ބުންޏެވެ. އަމީނުއާއި ސޯބިރާއާ ދެމީހުންނަށްވެސް ނިކަން ބާރަށް ހީގަނެވުނެވެ.\n"ތިޔަކުރަނީ މިހާރު ސަމާސާ.....އަހަރެން ސީރިއަސްއޭ ވަރަށް.....އަޅެ ބުނެދީބަލަ އަހަންނަށް އޭނާގެ ލޯބި ލިބޭނެގޮތެއް...." ޙަޤީޤަތުގައިވެސް ސޯބިރާ ހުރީ ވަރަށް ސީރިއަސްވެފައެވެ.\n"ތިބުނާ ފިރިހެނަކީ ކާކުތަ؟ އަހަންނަށް ދައްކާ އޭރުން ސެޓްކޮށްލަދޭނަން....އެކަމަކު ބުނަން ކާމިޔާބުވީމާ އަހަންނާއި އަހަރެންގެ ވައިފަށް ކެއުމެއް ދޭންވާނެ." ތޮއްޔިބު އަދިވެސް ހުރީ ސަމާސާ މޫޑުގައެވެ.\n"ކިތަންމެ ކެއުމެއްވެސް ދީފާނަން...." ސޯބިރާ ފައިލް ލައްޕާލަމުން ގޮނޑިވެސް ތޮއްޔިބުމެނާ ދިމާއަށް އަނބުރާލިއެވެ.\n"އެނގިދާނެތާ ތިބުނާ މީހަކު ހޯދަދޭނަން...." އަތުކުރީގައި އޮތް ގަޑިއަށް ބަލައިލަމުން ތޮއްޔިބު ބުނެލިއެވެ. އޭރު ދެގަޑިބައިވާން ހުރީ އެންމެ މިނެޓެކެވެ. ތޮއްޔިބު ދެންތެޅިގަތީ ގެއަށް ދިއުމަށެވެ.\n"އާނ....އަވަހަށް ދުއްވައިގަނޭ. މިނިޓަކު އެއްފަހަރު ގަޑިއަށް ބަލައިލަބަލައިލާ ވިއްޔަ އެހުންނަނީ...." ތޮއްޔިބު އުޅެގަތްގޮތުން އަމީނަކަށް ހިމޭނުން ނުހުރެވުނެވެ.\n"އާނ....އަހަރެން ކައިވެނިކުރީ ލޯބިނުވެއެއް ނޫނޭ. އަހަރެން އަހަރެންގެ ވައިފްދެކެ ހާދަ ލޯބިވެޔޭ.....ވާހަކަ ނުދައްކާ ދެން ހިނގާދާން...." ތޮއްޔިބު ހިނގައިގަތެވެ. ހިނިގަނޑަކަށްފަހު އަމީނުވެސް ތެދުވެގެން ގެއަށް ދިއުމަށްޓަކައި ހިނގައިގަތެވެ. އެވަގުތު އަމީނުގެ ޖީބުގައި އޮތް މޯބައިލް ރިންގުވާން ފަށައިފިއެވެ.\n"އާނ....ކިހިނެއްވީ؟ ސާރާ....މިހާރު މިހުރީ ގެއަށް ދިއުމުގެ މަގުމަތީގައި....." އަމީނު ވާހަކަ ދެއްކިއެވެ. އެކޮޅުން ވާހަކަ ދެއްކީ ސާރާއެވެ.\n"އަޅެ ވަރަށް ބޮޑަށް ބަނޑަށް އުނދަގޫވާތީ އަވަހަށް އަންނައްޗޭ...." ސާރާގެ އަޑުންވެސް އޭނާގެ ބަނޑުގައި އަޅާ ވޭން ދޭހަވެއެވެ.\n"އާނ....މިދަނީ...." އަމީނު ފޯނު ކަނޑާލިއެވެ.\nތެދެކެވެ. މިއަދު ސާރާގެ ބަނޑަށް އުނދަގޫވަނީ އެހެން ދުވަސްތަކާ ޚިލާފަށެވެ. ބަނޑުގައި ދަރިފުޅު ވިކާހެންވެސް ބައެއްފަހަރު ހީވާކަމަށްވެއެވެ. އެއާއެކު ހޫނު ދިލައެއްވެސް ބަނޑުތެރޭގައި އުފެދިފައިވެއެވެ. ދޭތެރެ ދޭތެރެއިން ބަނޑު އުފުލިފައި ހިނދޭހެންވެސް ހީވެއެވެ. ނަމަވެސް އެއިޙްސާސެއް ސާރާއަކަށް ނުވެއެވެ. ސާރާއަށް އިޙްސާސް ކުރެވެނީ ބަނޑުގައި އަޅާ ވޭނެވެ.\nއަމީނަށް ގެއަށް އާދެވުނުއިރު ބަނޑަށް ތަދުވާތީ ސާރާ އެނބުރެނީއެވެ. އަމީނު ކޮޓަރިއަށް ވަންގޮތަށް ސާރާގެ ބަނޑުގައި ހިފެހެއްޓިއެވެ. އެއާއެކު މަޑުމަޑުން ވޭން ކެނޑެމުން ކެނޑެމުންގޮސް ކުޑައިރުކޮޅެއްގެ ތެރޭގައި ވޭން އެއްކޮށް ކެނޑި ސާރާއަށް ހަމަނޭވާ ލެވެން ފަށައިފިއެވެ. ސާރާގެ ބަނޑަށް ދުވަސްފުރެންދެންވެސް އުޅުނީ މިފަދަ ހާލެއްގައެވެ. ތަފާތު އެތައް ވޭންތަކެއް އޭނާއައީ ބަރުދާސްތު ކުރަމުންނެވެ.\nބަނޑަށް ކިރިޔާވެސް ލުއިކަމެއް އައީ އަށްމަހަށްފަހުގައެވެ. އަށްމަހުގައިވެސް ދޭތެރެ ދޭތެރެއިން ދަރިފުޅު އޭނާއަށް އުނދަގޫކުރެއެވެ. ބައެއްފަހަރު ދަރިފުޅު ބަނޑުން ނުކުންނަން އުޅޭހެންވެސް ހީވެއެވެ. އެހެންކަމުން އޭނާ ކޮންމެފަހަރަކުވެސް ބަނޑުކޮޅުގައި ދެއަތް ވިއްދާލައެވެ.\n"ދަރިފުޅު ނުކުންނަން އުޅޭހެން ހީވަނީ. ހާދަ ބާރެއް ކުރެޔޭ ބަނޑަށް." ސާރާ ޑޮކްޓަރު ރާދާއަށް ކިޔާދިނެވެ. ރާދާ ކަށިގަނޑު ސާރާގެ ބަނޑުގައި ޖައްސާލިއެވެ.\nއާދަޔާ ޚިލާފު އެއްވެސް ކަމެއް އަހަންނަކަށް ފެންނާކަށް ނެތް. ހިއެއްނުވޭ މާބޮޑު މައްސަލައެއް ހެނެއް." ޑޮކްޓަރު ރާދާ ބުނީ ކުރީފަހަރެއްގައިވެސް ބުނާ ވާހަކައެވެ. އެހެން ނަމަވެސް އެކަން ގަބޫލުކުރާކަށް ސާރާ ބޭނުމެއް ނޫނެވެ.\n"އަހަންނަށް މިވާގޮތް ރާދާއަށް އިހްސާސްކުރެވޭނަމަ ތިޔަހެން ނުބުނީސް." ސާރާ ފުރަތަމަ ފަހަރަށް ޑޮކްޓަރާ ދެކޮޅަށް ބުންޏެވެ. ރާދާ ވިސްނާލިއެވެ.\n"އަލަށް ވިހާއިރު ތިކަހަލަ މައްސަލަތަކާ ދިމާވުމަކީ އެކަށީގެންވާ ކަމެއް. އެހެން ނަމަވެސް މީގެކުރިން އަހަރެން ކުރި އެއްވެސް ޓެސްޓަކުންވެސް މައްސަލައެއް ހުރިކަމަކަށް ނުދައްކާ...." އެދުވަހުވެސް ރާދާ ލިޔެދިނީ އިތުރު ބޭސްތަކެކެވެ. ހައްލުވެދާނެ ކަމަށް ބުނެ ސާރާ ހިތްހަމަޖައްސާދީފައެވެ.\nގެއަށް ގޮސް ބޭސް ބޭނުންކުރަން ފެށުމުން މާބޮޑު އަސަރެއް އޭނާއަކަށް ނުކުރިއެވެ. އެހެންކަމުން ދުވަސްފުރެންދެން އެފަކީރު އުޅުނީ އެހާލުގައެވެ.\nސާރާގެ ބަނޑަށް ނުވަމަސްފުރި ވިހާދުވަސް ކައިރިވަމުން އައި ވަރަކަށް އަމީނުގެ ނުތަނަވަސްކަން އައީ އިތުރުވަމުންނެވެ. އެހެންކަމުން ސާރާ ވިހަން ބަނޑަށް ތަދުވާތީ އެނބުރުއިރުވެސް އަމީނު އަށް ހުރެވުނީ ޚިޔާލީ ދުނިޔެއަކަށް ގެއްލިފައެވެ. އޭނާއަށް ޔަގީންވާ ކަހަލައެވެ. ސާރާ އުފަންކުރާ ދަރިފުޅުގެ ސަބަބުން އޭނާގެ އުފާވެރި ދިރިއުޅުމުގައި ނިމުމުގެ ސިއްކަ ޖެހޭނެއެވެ. އަމީނަށް ޚިޔާލީ ދުނިޔެއިން އެނބުރި އާދެވުނީ ސާރާ ގޮވާތާ އިރުކޮޅެއްގެ ފަހުންނެވެ. އޭރު ސާރާ ބަނޑަށް އުނދަގޫވާތީ އެނބުރެނީއެވެ.\n"އައްދިއްޔޯއި....އަމީނު....އަމީނު.....ދަރިފުޅު އަހަރެންގެ ބަނޑުގައި ވިކަނީއޭ....." ސާރާ ބަނޑުގެ ދެފަރާތުގައި ހިފަހައްޓާލިއެވެ. އަމީނު ސާރާ އަތުލަފިކޮށްގެން ގޮސް އެނދުގައި ބޭންދިއެވެ.\n"ވަރަށް ބޮޑަށް އުނދަގޫވޭތަ؟" އަމީނު ސާރާގެ ބަނޑުގައި މަޑުމަޑުން އަތް ކާއްތާލިއެވެ. ހަމައެއާއެކު ހީވީ ސާރާގެ ހަށިގަނޑަށް ލޮޅުމެއް އައިހެނެވެ. އެލޮޅުމާއެކު އަނެއްކާވެސް އަމީނު ސާރާގެ ބަނޑުގައި އަތް ކާއްތާލިއެވެ. ކާއްތާލުމާއެކު ސާރާގެ ބަނޑުގެ ތަދު ކެނޑުނެވެ. ސާރާއަށް ހީވީ ފުން އަރާމެއް އިޙްސާސްވީހެނެވެ. ނާރުތަކަށް ބާރުކޮށްގެން އޮތް ސާރާ ނާރުތަކަށް ދޫދީ ހަމަޖެހިލިއެވެ. އަމީނު ހިތްހަމަޖެހުމުގެ ނޭވާއެއް ލުމަށްފަހު ސާރާގެ ތުންފަތުގައި ލޯބިކޮށްލިއެވެ.\n"އަޅެ އަމީނު ކިހިނެއްތަ ތިހެދީ. ޑޮކްޓަރުންނަށްވުރެން އަމީނު މާމޮޅެއްނު." ސާރާ ތެދުވެ އެނދުފަޑީގައި ބުރަކަށި ޖައްސައި ދެފައި ދިގަށް ދަމާލިއެވެ.\n"ޙަޤީޤަތުގައި މިއުޅޭ ޑޮކްޓަރުންނަށްވުރެން އަހަރެން ރަނގަޅުވާނެޔޭ." އަމީނު ފަޚުރުވެރިވާފަދަ ގޮތަކަށް ބުންޏެވެ.\n"ރަނގަޅީކީ ނޫން އެކަނި. ނިކަން މޮޅުވެސްމެ." ސާރާ އަމީނުގެ އަތްތިލައިގައި ހިފެހެއްޓިއެވެ. އަމީނު ހިތި ހިނިތުންވުމެއް ތުންފަތްމައްޗަށް ވެރިކުރުވައިގެން ހުރެ އެނދުގެ މަގަތުގައި އިށީނދެއްޖެއެވެ.\n"މިހާރު ދަރިފުޅު ތޮޅޭހެނެއްވެސް ހިއެއްނުވޭ. ވަރަށް ފަސޭހަ. އަޅެ އަމީނު ހެދީ ކޮންކަހަލަ ފަންޑިތައެއްތަ؟" ސާރާ އެހިއެވެ. އަމީނަށް ހީގަނެވުނެވެ.\n"އަހަރެންގެ ފަރުވާ ބުނެދިނަކަސް ނޭނގޭނެ." އަމީނު އަނެއްކާވެސް ސާރާގެ ބަނޑުގައި އަތް ކާއްތާލިއެވެ. ފިސާރި ލޯތްބާއެކުގައެވެ.\n"އައްސަލާމް އަލައިކުމް" ސަލާމް ގޮވަމުން ކޮޓަރިދޮރުގައި އެވަގުތު ނާޒިޔާ ޓަކިޖެހި އަޑު އިވުނެވެ. ތެދުވެގެން ގޮސް ދޮރު ހުޅުވީ އަމީނުއެވެ. ނާޒިޔާ އެތެރެއަށް ވަނެވެ.\n"ކިހިނެއްވީ؟ ބަނޑަށް ތަދުވާތީތަ؟" ސާރާ އިންގޮތުން ނާޒިޔާ ރަޙްމަތްތެރިޔާގެ ހާލަތު ދެނެގަތެވެ.\n"ކޮންމެވެސް ވަރަކަށް މީގެ ކުޑައިރުކޮޅެއް ކުރިން ތަދުވި. އެހެން ނަމަވެސް އަމީނުގެ ފަރުވާއިން އެކަން ހައްލުވެއްޖެ." ސާރާ ބުނެލިއެވެ. އެބައަންނަމޭ ބުނެފައި އަމީނު ނުކުތީ ބޭރަށެވެ. ދާވަކިތަނެއް ބުނެފައެއް ނޫނެވެ. އެހެންކަމުން ނުކުމެގެން ދިއުމުގެ ކުރިން ކަމެއް ޖެހިއްޖެއްޔާ މޯބައިލަށް ގުޅުމަށް އޭނާ ސާރާއަށް ހަނދާންކޮށްލަދިނެވެ.\n"ދުވަހަކުވެސް ހަނދާނެއް ނުހުންނާނެ....ދުވާލަކު ހަތަރު ފަސްފަހަރު ހަނދާންކޮށްދޭއިރުވެސް ތިޔަބުނަނީ ހަނދާން ނެތެނީއޭ....އަހަންނަށް ހީވަނީ ހިތެކޭ ކިޔާފައި ތިއޮންނަނީ ގަރަހިތައެއްހެން...." ސޯބިރާ އާއި ތޮއްޔިބު ވާހަކަ ދައްކަން ތިބީ "އެމް.ޓީ.ސީ.ސީ" އޮފީސްތެރޭގައެވެ.\n"ކޮންކަމެއް ހަނދާން ނެތް ވާހަކަތަ ތިޔަކިޔަނީ؟" ފުރަތަމަ ސޯބިރާ ކީ އެއްޗެއް ތޮއްޔިބަކަށް ސީދާ ނަގައެއް ނުގަނެވުނެވެ.\n"އަހަރެންގެ ލޯބީގެ ވާހަކަ މިބުނީ....އަހަންނަށް އެހީވެދޭނީ ކޮންއިރަކުންތަ؟ ތޮއްޔިބު ބުނަން އަހަންނަށް މިހާރަކަށް އައިސް އޭނަ ފެނުނީމާ.....ވަރަށް ބޮޑަށް އުނދަގޫވެސްވާން ފަށައިފި." ސޯބިރާވަނީ ހަމަ ރަނގަޅަށްވެސް އެބުނާ މީހެއްގެ ޢިޝްޤުގައި ޖެހިފައެވެ.\n"އަދިވެސް ތިބުނާ މީހަކު ނުދައްކަމެއްނު. އަހަންނަށް އެމީހަކު އެނގުމަށްފަހު ސޯބިރާގެ ލޯބި ލިބޭކަށް މާގިނަދުވަހެއް ނުނަގާނޭ." ތޮއްޔިބު ސާބިތުކަމާއެކު ބުންޏެވެ.\n"މިއަދުވާނެ އަހަންނާއެކު އަހަރެމެންގެ ގެއަށްވެސް ވަދެލަން. އޭރުން އެމީހަކުވެސް ތޮއްޔިބަށް ދައްކާނަން...." ތޮއްޔިބު ގޮތެއް ނިންމިއެވެ.\n"އާނ. ތިވަރަށް ލޯބިވާ މީހަކާ ބައްދަލުކޮށް ޚިޔާލު ބަދަލުކުރަންވެސް އަހަރެން މިއަދު ދާނަން." ތޮއްޔިބު ސޯބިރާގެ އުންމީދުތައް ދިރުވާލިއެވެ.\n"ފުރަތަމަ ގޮސް ރަނގަޅަށް ކާންހަދާ. އަހަންނަށް ދެވޭނީ އޭރުން." ތޮއްޔިބު ސަމާސާ ކުރިއެވެ.\n"އާނ. ވަރަށް މީރުކޮށް ކާން ހަދާނަން. ކޮންމެ ގޮތެއް ހަދާފަވެސް ތޮއްޔިބު ބޮލުގެ އިޝާރާތަކުން އާއެކޭ ބުނެލިއެވެ. އެއަށްފަހު މާގިނައިރުތަކެއް ނުވަނީސް އަމީނު އައިސް އެތަނަށް ވަނެވެ.\n"އަދިވެސް މަސައްކަތްތައް ނުނިމެއޭދޯ؟" ތޮލާލު އޭނާއަށް ޚާއްޞަ ކުރެވިފައިވާ މޭޒުގައި އިށީންނަމުން ވާހަކަ ދެއްކިއެވެ. އޭނާ އިށީންއިރުވެސް ތޮއްޔިބު އާއި ޞޯބިރާ ނިކަން އޮލަ ވާހަކައެއްގައި ތިއްބެވެ.\n"އަމީނު....މިރޭ ކޮންމެހެންވެސް އަހަރެން އެބަޖެހޭ ސޯބިރާއަށް އެހީވާން ސޯބިރާމެންގެއަށް ޖައްސާލަންދޯ ސޯބިރާ؟" ތޮއްޔިބު އަމީނު އާ މުޚާޠަބު ކުރަމުން ސޯބިރާއަށް ދޯއެއްލިއެވެ. ސޯބިރާ ހިނިތުންވެލިއެވެ.\nއަޒުމާ އަތުކުރީގައި އޮތް ރާޑޯ ބްރޭންޑުގެ ގަޑިއަށް ބަލައިލީ ގަޑި ރީތިވެގެނެއް ނޫނެވެ. އޭނާ އިރުއިރުކޮޅާ އެގަޑިއަށް ބަލަމުން އެދަނީ ތޮއްޔިބު އޮފީސް ނިންމާފައި ގެއަށް އައުން ލަސްވާތީއެވެ. ނަމަވެސް އެންމެ ދުވަހަކު އެހެން ލަސްވިޔަސް ގުޅައި ފިރިމީހާއަށް އުނދަގޫކޮށް ޝަކުވާކުރާ ވަރަށްވުރެން އޭނާގެ ވިސްނުން ތޫނެވެ. އެހެންކަމުން އޭނާ ވެފައިވަނީ ފިރިމީހާގެ ކުރިމަތީގައި ޒުވާބުކޮށް ޝަކުވާ ނުއުފުލާ ތެދުވެރި އަންބަކަށެވެ. އޭނާގެ ފުރަތަމަ ކައިވެނި ރޫޅުނީވެސް އޭނާގެ ކުށަކާ ލައިގެނެއް ނޫނެވެ. ތޮއްޔިބު ސޯބިރާގެ ފަހަތުގައި ހިލޭ އަންހެނަކާއެކު އެކަހެރިވެވެނީ ކަމަށް ތޮއްޔިބު ނުވިސްނައެވެ. އަރާފާނެ އަޑަކާ ދޭތެރެއަކު އޭނާއަކަށް ނުވިސްނެއެވެ.\nއެއީ އެއްވެސް މީހެއްގެ ހިލަމެއްނުވާ ބޮޑު ހަވޭލީއެއް ކަހަލަ ގެއެކެވެ. ގޭތެރޭގެ ޒީނަތްތެރިކަންވެސް ނިކަން ފުރިހަމަވެފައި ޗާލެވެ.\n* މޫސާ ޞާޢިދުގެ ހިތްގައިމު ވާހަކަ "ބޯގަންވިލާ" ގެ މިބައިގައި ގެނެސްދެވިފައިވާނީ ވާހަކައިގެ ޞަފުހާ ނަމްބަރު 93 އިން 96 ށެވެ.


Morocco Aai Ehvarukoh Spain Dhevana Burah - Vaguthu\nމޮރޮކޯއާ އެއްވަރުކޮށް ސްޕެއިން ދެވަނަ ބުރަށް\nމެޗަށްފަހު ސްޕެއިންގެ ކުޅުންތެރިން - ފޮޓޯ: އޭއެފްޕީ\nފަހު ވަގުތު މޮރޮކޯއާ 2-2 އިން އެއްވަރުކޮށް ވޯލްޑް ކަޕްގެ ދެވަނަ ބުރަށް ސްޕެއިން ދަތުރުކޮށްފިއެވެ.\nމިރޭގެ މެޗު އެއްވަރުވުމުން ސްޕެއިން ގްރޫޕް ސްޓޭޖު ނިންމާލީ ފަސް ޕޮއިންޓާއެކު ގްރޫޕްގެ އެއްވަނައިގައި އޮވެއެވެ. މި ގްރޫޕްގެ ދެވަނަ ހޯދި ޕޯޗުގަލް އަށް އަށް ވެސް ހަމަ މި އަދަދަށް ޕޮއިންޓު ލިބިފައިވާއިރު ސްޕެއިން އަށް ގްރޫޕްގެ އެއްވަނަ ލިބުނީ ގޯލުގެ ތަފާތުންނެވެ. ގްރޫޕްގެ ތިންވަނަ ހަތަރު ޕޮއިންޓާއެކު އީރާން އަށް ލިބުނުއިރު ގްރޫޕްގެ ފުލަށްދިޔަ މޮރޮކޯ އަށް ލިބުނީ އެންމެ ޕޮއިންޓެކެވެ.\nމޮރޮކޯގެ ފަރާތުން ރަނގަޅު ކުޅުމެއް މި މެޗުގައި ފެނިގެން ގޮސްފައިވާއިރު މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ވެސް އެޓީމުންނެވެ. ސްޕެއިންގެ މެދުތެރެއާއި ޑިފެންސްލައިނަށް ހެދުނު ގޯހެއްގެ ފައިދާ ނަގައި މި ގޯލު މެޗުގެ 14 ވަނަ މިނެޓްގައި ކާމިޔާބުކޮށްދިނީ ހާލީދް ބޫތާލިބްއެވެ.\nގޯލަށްފަހު ބޫތާލިބް އުފާފާޅުކުރަނީ - ފޮޓޯ: އޭއެފްޕީ\nނަމަވެސް އޭގެ ފަސް މިނެޓްފަހުން ސްޕެއިން އިން ވަނީ ނަތީޖާ އެއްވަރުކޮށްފައެވެ. އިނިއެސްޓާ ދިން ޕާހަކުން މި ގޯލު ސްޕެއިން އަށް ކާމިޔާބުކޮށްދިނީ އިސްކޯއެވެ.\nފުރަތަމަ ހާފް ނިމުމުގެ ކުރިން ލީޑު ނަގަން ދެ ޓީމަށްވެސް ރަނގަޅު ފުރުސަތުތަކެއް ވަނީ ލިބިގެން ގޮސްފައެވެ. އެގޮތުން ސްޕެއިންގެ ޕެނަލްޓީއޭރިއާ ތެރެއަށް ފުދޭވަރަކަށް ހުހަށް ވަނުމަށްފަހު މޮރޮކޯގެ ހާލިދު ފޮނުވާލި ހަމަލާ ސްޕެއިންގެ ކީޕަރު ޑެހެޔާ ދިފާއުކުރިއިރު މޮރޮކޯގެ ޕެނަލްޓީއޭރިއާ ތެރޭ މުޅިން ހުހަށް ހުރެ ސްޕެއިންގެ ސާޖިއޯ ބުސްކެޓްސް ބޮލުން ފޮނުވާލި ހަމަލާ ދިޔައި ގޯލުގެ ދަނޑިމަތިން ބޭރަށެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު މޮރޮކޯގެ އަމްރަބާތް ވަނީ ސްޕެއިންގެ ގޯލަށް ވަރަށް ނުރައްކާތެރި ހަމަލާއެއް ފޮނުވާލާފައެވެ. އެގޮތުން ސްޕެއިންގެ ޕެނަލްޓީއޭރިއާގެ ބޭރުގައި ހުރެ އޭނާ ފޮނުވާލި ހަމަލާ އަމާޒުވީ ގޯލުގެ ދަނޑި އަށެވެ. މީގެއިތުރުން މެޗުގެ 62 ވަނަ މިނެޓްގައި އިސްކޯ ވެސް ވަނީ ބޮލުން މޮރޮކޯގެ ގޯލަށް ހަމަލާއެއް ފޮނުވާލިއިރު އެ ހަމަލާ ގޯލުގެ ހުރަސް ރޮގުމަތިން ދިފާއުކުރީ މޮރޮކޯގެ ޑިފެންޑަރެކެވެ.\nސްޕެއިންގެ ފުރަތަމަ ގޯލު އިސްކޯ ކާމިޔާބުކޮށްދެނީ - ފޮޓޯ: އޭއެފްޕީ\nދެ ޓީމުވެސް އެއްވަރެއްގައި އޮވެ މެޗު ނިމެންދަނިކޮށް މެޗުގެ 81 ވަނަ މިނެޓްގައި މޮރޮކޯ އިން ވަނީ ދެވަނަ ފަހަރަށް ލީޑު ނަގާފައެވެ. މި ގޯލު މޮރޮކޯ އަށް ކާމިޔާބުކޮށްދިނީ ޔޫސުފް އަން ނެސޭރީ ކަމަށްވާއިރު އޭނާ މި ގޯލު ކާމިޔާބުކުރީ ބޮލުން ފޮނުވާލި ހަމަލާއަކުންނެވެ. ނަމަވެސް މެޗުގެ އިތުރުވަގުތުގެ ތެރޭގައި އިއާގޯ އަސްޕާސް ވަނީ ސްޕެއިން އަށް ނަތީޖާ އެއްވަރުކޮށްދީ މި މެޗުން އެޓީމު ބަލިނުވެ ސަލާމަތްކޮށްދީފައެވެ.\nމި މެޗު އެއްވަރުކޮށް ސްޕެއިން ދެވަނަ ބުރަށް ދަތުރުކުރިއިރު، ދެވަނަ ބުރުގައި އެޓީމު ބައްދަލުކުރާނީ ގްރޫޕް އޭގެ ދެވަނަ ހޯދި ރަޝިޔާއާއެވެ. އެ މެޗު އޮންނާނީ އަންނަ މަހުގެ އެއްވަނަ ދުވަހުއެވެ.\nމިރޭގެ މެޗު އެއްވަރުވިއިރު މިއީ 1982 ވަނަ އަހަރަށްފަހު ވޯލްޑް ކަޕްގެ ގްރޫޕް ސްޓޭޖުގެ ފަހު މެޗުން ސްޕެއިން އަށް މޮޅު ނުވެވުނު ފުރަތަމަ ފަހަރެވެ. އަނެއްކޮޅުން މިއީ 2006 ވަނަ އަހަރަށްފަހު މެޗަކުން ބަލިނުވެ ސްޕެއިން އިން ގްރޫޕް ސްޓޭޖު ނިންމާލި ފުރަތަމަ ފަހަރުވެސް މެއެވެ.


SunOnline: Corrections ge vazeefaa ah alah vanna officerun thamreenu kuranee\nކަރެކްޝަންސްގެ ވަޒީފާއަށް އަލަށް ވަންނަ އޮފިސަރުން ތަމްރީން ކުރަން ފަށައިފި\nއިސްމާއިލް ޝާކިރު 30 Dec 2021, 01:46\nއަސާސީ ތަމްރީން ޕްރޮގްރާމްގެ 25 ވަނަ ބެޗް ---\nމޯލްޑިވްސް ކަރެކްޝަނަލް ސާވިސްގެ ހިދުމަތާ އަލަށް ގުޅޭ އޮފިސަރުން ތަމްރީނު ކުރުމަށް ޓަކައި ހިންގައި "ކަސްޓޯޑިއަލް މެނޭޖްމަންޓް އެންޑް ސެކިއުރިޓީ" ޕްރޮގްރާމް، މާފުށީ ޖަލުގައި ފަށައިފިއެވެ.\nމިއީ ކަރެކްޝަންސްގެ ވަޒީފާއަށް އަލަށް ވަންނަ އޮފިސަރުން ތަމްރީންކުރުމަށް ޓަކައި ހިންގާ އަސާސީ ތަމްރީން ޕްރޮގްރާމްގެ 25 ވަނަ ބެޗެވެ.\nމި ޕްރޮގްރާމަކީ ތިން މަސް ދުވަހުގެ މުއްދަތަށް ކުރިއަށްގެންދާ ޕްރޮގްރާމެކެވެ. މި ފަހަރުގެ ބެޗްގައި އެމްސީއެސްގެ ވަޒީފާއާ އަލަށް ގުޅޭ 24 ފިރިހެންނުންނާއި 12 އަންހެނުން ވަނީ ބައިވެރިވެފައެވެ.\nމި ޓްރެއިނިން ޕްރޮގްރާމް ފެށުމުގެ ގޮތުން ބޭއްވި ރަސްމިއްޔާތު ޝަރަފްވެރިކޮށްދެއްވީ ޑެޕިއުޓީ ކޮމިޝަނަރު އޮފް ޕްރިޒަންސް އިބްރާހިމް މުހައްމަދު ދީދީއެވެ.\nމި ރަސްމިއްޔާތުގައި ބައިވެރިންނަށް މުހާތަބު ކުރައްވައި ޑީސީޕީ ވަނީ އެ ޓްރެއިނިންގައި ދަސްކުރާ އެއްޗެހީގެ ބޭނުން މަސައްކަތުގެ މާހައުލުގައި ވެސް ފުރިހަމައަށް ބޭނުން ކުރުމަށް ބާރު އަޅުއްވާފައެވެ.\nމީގެ އިތުރުން ހުރިހާ ބައިވެރިންނަށް މަރުހަބާ ދެންނެވުމަށްފަހު، ވިދާޅުވީ މި ތަމްރީނު ޕްރޮގްރާމްގެ ތެރޭގައި ކިޔަވަމުންދާއިރު ގަދައަޅާ މަސައްކަތްކުރުމަށް ހިތްވަރު ދެއްވާ ކަމަށެވެ.\nކަރެކްޝަނުން ބުނީ މި ޕްރޮގްރާމަކީ އިންސްޓިޓިއުޓް ފޯ ކަރެކްޝަނަލް ސްޓަޑީޒް (އައިކޯސްޓް)އިން އެމްސީއެސްގެ ހިދުމަތާ ގުޅޭ ޕްރިޒަން އޮފިސަރުންނަށް ޖަލުތަކުގައި މަސައްކަތްކުރެވޭ ފެންވަރަށް އިލްމު އުގަންނައިދީ، ވަޒީފާގެ މާހައުލަށް އަހުލުވެރިކޮށް، ތަމްރީނު ކުރުމަށް ހިންގާ ކޯހެއް ކަމަށެވެ.\nމީގެ އިތުރުން އެ އޮފިސަރުންނަކީ އަހްލާގު ރަނގަޅު، ސިފަވަންތަ ބަޔަކަށް ހެދުމާއި ޖަލުގެ ކަންކަން ހަރުދަނާކޮށް ތައުލީމީ ޒުވާނުންތަކަކަށް ހެދުމަކީ ވެސް އެ ތަމްރީން ޕްރޮގްރާމްގެ އެއް އަމާޒު ކަމަށް ވެސް ކަރެކްޝަންސްއިން ބުންޏެވެ.\nމި ޓްރެއިނިން ޕްރޮގްރާމްގައި ފިޒިކަލް ޓްރެއިނިންއާ ލީޑަރޝިޕް ކުލާސްތަކާއި އެތިކްސް އާއި ގާނޫނާއި ގަވާއިދު ތަކުގެ އިތުރުން ޕްރިޒަންސް އޮފިސަރުންގެ މަސައްކަތްތަކާއި ގުޅުންހުރި ގިނަ މޮޑިއުލް ތަކެއް ކިޔަވައިދޭނެއެވެ.\nމި ޓްރެއިނިން ޕްރޮގްރާމަކީ ކޮންމެ ޕްރިޒަން އޮފިސަރެއް ވެސް ފުރިހަމަ ކުރަންޖެހޭ ކޯހެކެވެ.\nޓްރެއިނިން ޕްރޮގްރާމްގައި ކިޔަވައިދޭނީ އިންސްޓިޓިއުޓް ފޯ ކަރެކްޝަނަލް ސްޓަޑީޒް (އައިކޯސްޓް) ގެ މުދައްރިބުންނާއި އެމްސީއެސްގެ ފަންނީ މުވައްޒަފުންނެވެ.\nހުޅުމާލެ ޖަލުގައި ހުރި ގައިދީއަކު މަރުވެއްޖެ\nހެނދުނު ޖަލުން ފިލި ގައިދީ ހޯދައިފި\nކަރެކްޝަންސްއިން 180 ޕްރިޒަން އޮފިސަރުން ހޯދަނީ